Постановление № 101 от 1 юни 2005 г. за приемане на Устройствен правилник на Държавна агенция “Гражданска защита”

ПОСТАНОВЛЕНИЕ № 101 ОТ 1 ЮНИ 2005 Г. за приемане на Устройствен правилник на Държавна агенция “Гражданска защита”

МИНИСТЕРСКИЯТ СЪВЕТ ПОСТАНОВИ: Член единствен. Приема Устройствен правилник на Държавна агенция “Гражданска защита”.

Заключителни разпоредби § 1. Отменя се Устройственият правилник на Държавната агенция “Гражданска защита”, приет с Постановление № 53 на Министерския съвет от 2001 г. (обн., ДВ, бр. 22 от 2001 г.; изм. и доп., бр. 87 и 108 от 2001 г. и бр. 26 и 99 от 2003 г.). § 2. Постановлението влиза в сила от 1 юни 2005 г.

Министър-председател: Симеон Сакскобургготски

Главен секретар на Министерския съвет: Севдалин Мавров

УСТРОЙСТВЕН ПРАВИЛНИК на Държавна агенция “Гражданска защита”

Глава първа

ОБЩИ ПОЛОЖЕНИЯ Чл. 1. С правилника се уреждат функциите, основните дейности, структурата и числеността на персонала на Държавна агенция “Гражданска защита”.

Чл. 2. (1) Държавна агенция “Гражданска защита”, наричана по-нататък “агенцията”, е юридическо лице на бюджетна издръжка със седалище София и с териториални звена - дирекции “Гражданска защита” в областните центрове в страната.

(2) Председателят на агенцията е второстепенен разпоредител с бюджетни кредити към Министерския съвет.

Чл. 3. (1) Агенцията осъществява дейността по гражданската защита на населението при кризи, възникнали в резултат на природни явления, химически, биологически и радиационни замърсявания вследствие на технологични аварии, терористични актове и катастрофи, и е част от Националната система за управление при кризи.

(2) В изпълнение на функциите си по ал. 1 агенцията: 1. предприема превантивни мерки; 2. създава и поддържа подсистема към Националната система за оповестяване; 3. участва в обучението на населението за необходимото поведение и действие при кризи; 4. осигурява и поддържа индивидуални и колективни средства за защита на населението; 5. планира и провежда операции по издирване и спасяване, операции за защита на населението, хуманитарни операции, аварийно-спасителни дейности, както и други операции, различни от война; 6. подготвя собствени сили и средства за реагиране при кризи; 7. организира и поддържа в готовност сили за участие в операции на колективни системи за реагиране при кризи или за оказване на помощ в областта на гражданската защита в изпълнение на международни договори; 8. организира дейността на информационно-оповестителната система и на ситуационния център в структурата на агенцията; 9. предоставя данни за изготвянето на Националния план за управление при кризи и участва в разработването на Националната програма за обучение на населението за действия при кризи; 10. организира и осъществява обучение и квалификация на спасители.

(3) Агенцията поддържа готовност и изпълнява дейности и задачи по държавния военновременен план съгласно приложението (секретно).

(4) Агенцията подпомага Комисията за възстановяване и подпомагане при кризи към Министерския съвет.

Чл. 4. Отличителният знак на агенцията е син равностранен триъгълник, вписан в кръг с оранжев цвят съгласно Женевските конвенции от 12 август 1949 г., ратифицирани с Указ № 181 на Президиума на Народното събрание от 1954 г. (Изв., бр. 43 от 1954 г.), и Допълнителните протоколи към Женевските конвенции от 1977 г., ратифицирани с Указ № 1586 на Държавния съвет от 1989 г. (ДВ, бр. 62 от 1989 г.).

Глава втора

ПРЕДСЕДАТЕЛ НА АГЕНЦИЯТА

Раздел I

Общи положения Чл. 5. (1) Председателят на агенцията, наричан по-нататък “председателя”, е орган на изпълнителната власт за осъществяване на държавната политика в областта на гражданската защита на населението.

(2) Председателят ръководи и представлява агенцията.

(3) Председателят се определя с решение на Министерския съвет и се назначава от министър-председателя.

(4) При осъществяване на своите правомощия председателят се подпомага от двама заместник-председатели, които се назначават от министър-председателя.

(5) Председателят делегира със заповед правомощия на заместник-председателите и определя техните функции.

Раздел II

Правомощия на председателя Чл. 6. Председателят: 1. осъществява правомощията на орган за управление на кризи в съответствие със Закона за управление при кризи и определените с правилника функции на агенцията; 2. създава съвет по сигурност и управление при кризи в агенцията; 3. осъществява правомощията на орган по назначаването на държавните служители в състава на агенцията; 4. сключва трудовите договори със служителите от администрацията на агенцията; 5. утвърждава структурата на административните звена и длъжностното разписание; 6. разпорежда се със средствата по бюджетната сметка на агенцията; 7. управлява предоставеното му от Министерския съвет държавно имущество; 8. разработва военновременен щат и план за привеждане на агенцията в готовност за работа във военно време и контролира изпълнението на възложените дейности; 9. представлява държавата в международни организации и програми и при сключване на международни договори в областта на гражданската защита при предоставени от Министерския съвет правомощия; 10. издава наказателни постановления и индивидуални административни актове в случаите, определени със закон; 11. издава заповеди и утвърждава вътрешни правилници и инструкции за работата на агенцията; 12. представя в Министерския съвет ежегоден доклад за дейността на агенцията.

Глава трета

ОРГАНИЗАЦИОННА СТРУКТУРА И ОСНОВНИ ФУНКЦИИ НА СТРУКТУРНИТЕ ЗВЕНА

Раздел I

Общи положения Чл. 7. (1) Администрацията на агенцията е структурирана в инспекторат, служител по сигурността на информацията, финансов контрольор и 35 дирекции, както следва: дирекция “Административно и правно обслужване”, дирекция “Финансово-стопански дейности и управление на собствеността”, дирекция “Управление при кризи и отбранително-мобилизационна подготовка”, дирекция “Обществени поръчки, протокол и връзки с обществеността”, дирекция “Международно сътрудничество и хуманитарни операции”, дирекция “Подготовка, защита и контрол”, дирекция

“Възстановяване и подпомагане при кризи” и 28 дирекции “Гражданска защита” - по една за всяка област.

(2) Общата численост на персонала е 1306 щатни бройки, разпределена в административните звена на агенцията съгласно приложението.

(3) Председателят утвърждава структурата на административните звена, като може да създава, преобразува и закрива отдела, а при необходимост - и сектори в отделите, и определя техните функции.

Раздел II

Главен секретар Чл. 8. (1) Главният секретар осъществява административното ръководство на агенцията в изпълнение на законните разпореждания на председателя на агенцията.

(2) Главният секретар ръководи, координира и контролира функционирането на агенцията за точното спазване на разпоредбите на нормативните актове.

Чл. 9. Главният секретар се назначава от председателя на агенцията.

Чл. 10. Главният секретар: 1. ръководи, координира и контролира документооборота; 2. организира и контролира изпълнението на заповедите и разпорежданията на председателя; 3. организира и отговаря за стопанисването и управлението на държавните имоти и движимите вещи, предоставени на агенцията; 4. утвърждава длъжностните характеристики на служителите в агенцията; 5. следи за законосъобразното и целесъобразното разходване на финансовите и материалните средства, предоставени на агенцията; 6. организира и ръководи процеса на взаимодействие и координация с органите на държавната и местната администрация; 7. изготвя ежегоден доклад за състоянието на административната дейност на агенцията.

Раздел III

Инспекторат Чл. 11. (1) Инспекторатът е на пряко подчинение на председателя и осъществява контрол на дейността на агенцията.

(2) Инспекторатът извършва общи и специализирани проверки по утвърден от председателя годишен план, както и внезапни проверки по отделни сигнали, жалби или при случаи с обществен отзвук. Проверките се извършват въз основа на писмена заповед на председателя.

(3) Дейността на инспектората е насочена към всеобхватно, обективно, безпристрастно и точно изясняване на проверяваните проблеми и предлагане на мерки за решаването им.

(4) Инспекторатът извършва проверки: 1. по организацията на административната дейност; 2. по осъществяването на дейности по разкриване и борба с корупцията в администрацията на агенцията; 3. за правилното и законосъобразното събиране, съхраняване, разходване и отчитане на стоково-материалните ценности; 4. по постъпили жалби и сигнали.

(5) Инспекторатът периодично подготвя информация за резултатите от контролната си дейност, като анализира причините и условията за нарушенията и предлага мерки за отстраняването им.

Раздел IV

Служител по сигурността на информацията Чл. 12. (1) Служителят по сигурността на информацията е на пряко подчинение на председателя на агенцията, организира и контролира дейността на регистратурите за класифицирана информация и изпълнява задачите, произтичащи от Закона за защита на класифицираната информация, нормативните актове по прилагането му и международните договори във връзка с класифицираната информация.

(2) Служителят по сигурността на информацията: 1. следи за спазването на изискванията на Закона за защита на класифицираната информация; 2. прилага правилата относно видовете защита на класифицираната информация; 3. разработва план за охрана на класифицираната информация чрез физически и технически средства и следи за изпълнението му; 4. извършва периодични проверки на отчетността и движението на материалите и документите, съдържащи класифицирана информация; 5. осъществява процедурата по обикновеното проучване по чл. 47 от Закона за защита на класифицираната информация и води регистър на проучените лица; 6. следи за правилното определяне на нивото на класификация на информацията в агенцията; 7. разработва план за защита на класифицираната информация при положение на война, при военно или друго извънредно положение; 8. организира и провежда обучението на служителите в агенцията в областта на защитата на класифицираната информация.

Раздел V

Финансов контрольор Чл. 13. Финансовият контрольор: 1. осъществява предварителен контрол за законосъобразността на всички документи и действия, свързани с финансовата дейност; 2. осъществява проверки преди вземането на решения за поемане на задължения и за извършване на разход; 3. одобрява или отхвърля предложенията на разпоредителя за поемане на задължения или за извършване на разходи съгласно правилата и процедурите на Закона за държавния вътрешен финансов контрол, правилника за прилагането му и указанията на Агенцията за държавен вътрешен финансов контрол при осъществяването на предварителния контрол; 4. изисква и има право да получава всички данни и документи, включително в електронен вариант, за целите на предварителния контрол и по своя преценка прави проверки на място.

Раздел VI

Обща администрация Чл. 14. Общата администрация е организирана в 4 дирекции: 1. дирекция “Административно и правно обслужване”; 2. дирекция “Финансово-стопански дейности и управление на собствеността”; 3. дирекция “Управление при кризи и отбранително-мобилизационна подготовка ”; 4. дирекция “Обществени поръчки, протокол и връзки с обществеността”.

Чл. 15. Дирекция “Административно и правно обслужване”: 1. осигурява с правни средства спазването на законността при осъществяването на дейността на общата и специализираната администрация в агенцията; 2. оказва правна помощ на председателя и на структурните звена в агенцията, като изготвя становища и справки по правни въпроси; 3. осъществява процесуалното представителство на агенцията пред съдилищата и осигурява с правни средства своевременното събиране на вземания на агенцията; 4. участва в подготовката или изготвя самостоятелно проекти на нормативни актове, подготвя правни становища по проекти на нормативни актове, изпратени за съгласуване, включително по проекти на международни договори; 5. дава становища по законосъобразността на проекти на договори, заповеди и други документи, свързани с дейностите на агенцията; 6. следи за законосъобразността на актовете, свързани с възникването, изменянето и прекратяването на трудовите и служебните правоотношения на служителите; 7. участва в работата на комисиите, свързани с процедурите по възлагане на обществени поръчки и по Закона за държавната собственост; 8. осъществява взаимодействие с правните дирекции на Министерския съвет, на министерствата и на другите ведомства; 9. подготвя и организира провеждането на процедури за назначаване на служители в агенцията съгласно Закона за държавния служител и Кодекса на труда; 10. изготвя актовете и документите, свързани с възникването, изменянето и прекратяването на служебните и трудовите правоотношения, оформя и съхранява служебните и трудовите досиета на служителите; 11. изготвя и актуализира длъжностното разписание на агенцията; 12. осигурява методическа и организационна помощ по разработването, актуализирането и утвърждаването на длъжностните характеристики на служителите; 13. организира и осигурява прилагането на системата за оценка на трудовото изпълнение, заплащането и израстването в кариерата на служителите в агенцията; 14. изготвя становища по въпроси, свързани с управлението на човешките ресурси; 15. разработва мерки и осъществява координация за създаването на здравословни и безопасни условия на труд в агенцията; 16. осъществява общата деловодна дейност и организацията на документооборота; 17. осигурява регистрацията и съхраняването на документите, съдържащи класифицирана информация, както и на електронните документи; 18. обработва и съхранява ведомствения архив.

Чл. 16. Дирекция “Финансово-стопански дейности и управление на собствеността”: 1. осигурява финансово-счетоводното обслужване на дейността на агенцията в съответствие със Закона за счетоводството и другите нормативни актове; 2. изготвя проекта на бюджетната сметка на агенцията, ръководи и отчита нейното изпълнение; 3. разработва методологията на счетоводната отчетност и изпълнява финансовата политика на агенцията; 4. анализира, разпределя и контролира чрез системата на Единната сметка лимита на разходите на териториалните поделения на агенцията; 5. обобщава касовите отчети на териториалните поделения на агенцията и изготвя общ касов отчет за представяне на първостепенния разпоредител с бюджетни кредити; 6. контролира ефективното и законосъобразното разходване на бюджетните средства при спазване на финансовата дисциплина; 7. упражнява финансов контрол по приемането, разходването и отчитането на хуманитарните помощи и дарения, получени в агенцията и в нейните териториални поделения; 8. изготвя общия годишен финансов отчет; 9. организира и отговаря за правилното, законосъобразното и ефективното ползване, управление и опазване на недвижимите имоти и движимите вещи - собственост на агенцията или предоставени й за ползване; 10. организира и осъществява цялостното техническо обслужване на администрацията на агенцията с транспорт, регистрация на моторни превозни средства, застраховане, поддръжка, ремонт и годишни прегледи; 11. отговаря за снабдяването, съхраняването, стопанисването и използването на стоково-материалните ценности; 12. организира, осъществява и контролира извършването на инвентаризации съгласно Закона за счетоводството; 13. изготвя анализи на обектите на агенцията, изпълнявани по реда на капиталните вложения, като контролира целесъобразното им разходване; 14. организира и контролира извършването на текущи и основни ремонти на сградния фонд; 15. организира и извършва поддръжка, обслужване и ремонт на защитни съоръжения, техника, апаратура и свързочни средства; 16. организира, осигурява и контролира охранителния и пропускателния режим в обектите на агенцията.

Чл. 17. Дирекция “Управление при кризи и отбранително-мобилизационна подготовка”: 1. подпомага дейността на ръководството на агенцията за управление на силите и средствата при: операции по издирване и спасяване, операции за защита на населението, хуманитарни операции, аварийно-спасителни, както и при други операции, различни от война; 2. организира взаимодействието с министерствата, ведомствата, териториалните звена и с неправителствени организации в областта на защита на населението, предотвратяване, овладяване и преодоляване на последствията от кризи; 3. организира разработването и поддържането на плана на агенцията за управление при кризи и мероприятията за неговото усвояване на национално и териториално равнище; 4. поддържа подсистемата към Националната система за оповестяване с необходимите програмно-технически средства и комуникации; 5. организира, изгражда, поддържа и осигурява ефективното функциониране на комуникационно-информационната система на агенцията и нейното интегриране с комуникационно-информационните системи на други министерства и ведомства; 6. поддържа непрекъснато оперативно дежурство; 7. осигурява наблюдение, анализ и оценка на обстановката; 8. изготвя прогнози за възникване и развитие на кризи; 9. осигурява обмена на информация в процеса на управление при кризи; 10. организира, разработва и поддържа плана за привеждане на агенцията в готовност за работа във военно време и военновременния план; 11. организира изграждането и експлоатацията на системата от пунктове за управление на агенцията и поддържането им в оперативна и техническа готовност за използване; 12. планира, разпределя и отчита финансовите средства по отбранително-мобилизационната подготовка и организира съставянето на военновременния проектобюджет на агенцията; 13. организира оповестяването на агенцията при привеждането й в готовност за работа при кризи и при положение на война, при военно или извънредно положение и изпълнение на планираните мероприятия; 14. осъществява взаимодействието на агенцията с други държавни органи по въпросите на готовността за работа при положение на война, при военно или извънредно положение; 15. контролира готовността на структурните звена на агенцията за работа и при положение на война, при военно или извънредно положение; 16. при привеждане в готовност за работа във военно време изпълнява планираните мероприятия, въвеждането в действие на военновременния план и бюджет, организира работата на пунктовете за управление; 17. организира и контролира дейността на структурните звена на агенцията при планирането, разходването и отчитането на финансовите средства за реагиране при кризи и изготвя обобщен отчет на изразходваните средства от агенцията при кризи, подлежащи на възстановяване от държавния бюджет.

Чл. 18. Дирекция “Обществени поръчки, протокол и връзки с обществеността”: 1. осигурява провеждането на информационната политика на агенцията; 2. информира обществото за програмите и дейността на агенцията, анализира публикации в медиите и проучва общественото мнение за дейността на агенцията; 3. поддържа страницата на агенцията в интернет; 4. организира и координира изготвянето на годишния план и месечните планове за работа в агенцията и представя ежемесечна информация на председателя за изпълнението на включените в плана задачи; 5. организира, координира и участва в планирането и протоколното осигуряване на мероприятия с участието на агенцията; 6. планира, организира и координира всички дейности във връзка с подготовката и провеждането на процедури по възлагане на обществени поръчки; 7. подготвя документацията и участва в провеждането на процедурите по Закона за обществените поръчки; 8. обезпечава изпращането в нормативно установените срокове на информацията, свързана с обществените поръчки; 9. поддържа регистъра на обществените поръчки в агенцията; 10. участва в разработването на вътрешните правила на агенцията по Закона за обществените поръчки и на подзаконови нормативни актове по прилагането му.

Раздел VII

Специализирана администрация Чл. 19. Специализираната администрация е организирана във: 1. дирекция “Международно сътрудничество и хуманитарни операции”; 2. дирекция “Подготовка, защита и контрол”; 3. дирекция “Възстановяване и подпомагане при кризи”; 4. 28 дирекции “Гражданска защита” - по една за всяка област.

Чл. 20. Дирекция “Международно сътрудничество и хуманитарни операции”: 1. координира и организира планирането и изпълнението на мероприятията, свързани с членството на Република България в НАТО, и на тези по присъединяването към Европейския съюз в областта на гражданското аварийно планиране и на гражданската защита; 2. координира и организира планирането и изпълнението на мероприятията по двустранното, регионалното и многостранното международно сътрудничество на агенцията; 3. координира обмена на информация между Република България, НАТО и Европейския съюз в областта на гражданското аварийно планиране и гражданската защита в съответствие с нормативните изисквания и споразуменията по сигурността, като осигурява функционирането на подрегистратури “НАТО” и “Европейски съюз” за съхраняване, управление и защита на класифицираната информация; 4. координира процеса на планиране и осъществяване дейностите на агенцията в работата на Висшия комитет за гражданско аварийно планиране (SCEPC), Комитета за гражданска защита (CPC), Групата експерти по системи за предупреждение и откриване (GOEWDS) и Евро-атлантическия координационен център за реагиране при бедствия (EADRCC) на НАТО; 5. координира процеса на планиране и организиране на дейностите по участието на Република България в “Механизма на Общността за подпомагане на засиленото сътрудничество в областта на гражданската защита” и по подготовката, разработването и изпълнението на проекти по програмите на Европейския съюз; 6. систематизира, анализира и осигурява необходимите информация и документи за участието на председателя на агенцията като старши национален представител в работата на Висшия комитет за гражданско аварийно планиране (SCEPS) на НАТО и в официалните срещи на ръководителите на институции “Гражданска защита” на държавите от Европейския съюз; 7. координира и организира дейността на агенцията по подготовката и провеждането на международни хуманитарни операции; 8. осъществява координацията и организацията на мероприятията на Съвета за гражданско-военно аварийно планиране за Югоизточна Европа и цялостната координация при участието на Република България в инициативите и дейностите по Споразумението за сътрудничество при оказване на помощ при бедствия на държавите - участнички в Черноморското икономическо сътрудничество (ЧИС); 9. осъществява планирането, координацията и организацията при участието на агенцията в мероприятията и програмите на Съвета на Европа и на Инициативата за превенция и готовност при бедствия (DPPI) към Пакта за стабилност за Югоизточна Европа, както и в работната група “Гражданска защита” към Централноевропейската инициатива (CEI); 10. съгласува и организира приемането и изпращането на международни делегации, обмен на експерти и оформяне на командировките в чужбина; 11. подготвя и организира дейността по разработване и съгласуване на международни договори, споразумения и протоколи по проблемите на гражданската защита и координира изпълнението на поетите с тях задължения; 12. осъществява координацията на дирекциите от агенцията със съответните структури на другите министерства и ведомства относно дейностите по международното сътрудничество, НАТО и ЕС.

Чл. 21. Дирекция “Подготовка, защита и контрол”: 1. изпълнява основни дейности на агенцията по осигуряване защитата на населението и подготовката му за действия при кризи и организационното изграждане, подготовката и повишаване квалификацията на силите за реагиране на агенцията за извършване на аварийни и спасителни дейности в случаи на кризи; 2. осъществява организационното изграждане и подготовката и съдейства на агенцията при овладяване и преодоляване на последици от кризи в други държави и при провеждане на операции по търсене и спасяване на хора зад граница и хуманитарни операции; 3. организира разработването на основните планиращи документи, свързани с дейността на агенцията, и контролира процеса на планиране в териториалните звена и формирования на агенцията; 4. планира, организира и осъществява пряко и методическо ръководство на учебните центрове на агенцията; оказва методическа помощ и контрол на информационно-образователните центрове в дирекциите “Гражданска защита” в областите; 5. организира, планира и провежда обучението на служителите от агенцията; 6. взема участие при разработването на националната програма за обучение на населението, в т. ч. на учащите се, за действия при кризи, планира и провежда мероприятия за нейното изпълнение; 7. разработва програма за обучение на доброволците, изпълняващи мероприятия по търсене и спасяване на хора при възникване на кризи, и извършва тяхното обучение; 8. планира, организира и ръководи научната работа в агенцията; 9. планира, организира и ръководи изпълнението на дейностите за оказване психологическа помощ на спасителите преди, по време и след участие в операции по търсене и спасяване и хуманитарни операции; 10. участва в разработването и прилага методика за картотекиране на потенциално опасните обекти от националното стопанство и поддържа електронна база данни за тях; 11. планира и организира дейностите по радиационна, химическа и биологична защита за населението; 12. организира, контролира и участва в дейностите по извършване на специализиран анализ на параметри на околната среда и ликвидиране на аварийни ситуации в случай на радиационни, химически и биологични замърсявания; 13. организира осигуряването на населението с индивидуални и колективни средства за защита и анализира и контролира готовността им за използване; 14. извършва специализиран анализ и контрол за наличие или използване на токсични химически вещества или техни прекурсори; 15. поддържа и обслужва мониторингова станция към Националната система за контрол на радиационния гама-фон, дублираща станция към системата на Европейския съюз за обмен на радиологични данни - ECURIE, станция за анализ и обмен на радиологични данни към системата RODOS и станция за оповестяване при химически аварии в басейна на река Дунав към Международния център за оповестяване; 16. разработва самостоятелно или съвместно с други специализирани органи проекти, програми и нормативни актове в областта на радиационната, химическата, биологичната, инженерната защита и екологията и за защита на населението при кризи; 17. изготвя становища и експертизи, свързани с анализи на състоянието на потенциално опасни обекти и с въвеждането в експлоатация на отговорни инфраструктурни обекти, за нуждите на реагирането при кризи; 18. събира оперативна информация за проявили се свлачищни процеси и нанесените поражения и изготвя анализ и предложения за овладяването им; 19. проучва и анализира устойчивостта на водностопанските системи в съответствие със Закона за водите.

Чл. 22. Дирекция “Възстановяване и подпомагане при кризи”: 1. подпомага експертно и технически дейността на Комисията за възстановяване и подпомагане при кризи към Министерския съвет, наричана по-нататък “комисията”; 2. подготвя доклади и предложения за предоставяне на финансова помощ за неотложни аварийни и възстановителни работи за обекти, засегнати от кризи; 3. подпомага комисията в контрола за целесъобразното усвояване на предоставените целеви средства от бюджета, от помощи и от други източници на финансиране; 4. участва в изготвянето на експертни оценки на засегнати обекти, възлагани от комисията; 5. подготвя предложения за включване в държавния бюджет на финансови средства за изпълнение на функциите на комисията за предоставяне на средства за предотвратяване, овладяване и преодоляване на последиците от кризи; 6. изпълнява и други функции, възложени с правилника за дейността на комисията.

Чл. 23. Дирекциите “Гражданска защита” в областите изпълняват функциите на агенцията по гражданската защита на населението при кризи на територията на съответната област.

Глава четвърта

ОРГАНИЗАЦИЯ НА РАБОТАТА В АГЕНЦИЯТА Чл. 24. Организацията на работата на агенцията се осъществява съгласно устройствения правилник, вътрешните правила за работа и инструкциите за документооборота и за охраната и пропускателния режим.

Чл. 25. Директорите на дирекции организират, координират, планират, контролират и носят отговорност за дейността и за изпълнението на задачите на съответната дирекция.

Чл. 26. Директорите на дирекции “Гражданска защита” в областите изпълняват и следните специфични функции: 1. поддържат в готовност силите за реагиране на агенцията и осъществяват непосредственото им ръководство при кризи; 2. подпомагат Комисията за възстановяване и подпомагане при кризи при организацията и контрола на планирането, разходването и отчитането на финансовите средства за реагиране при кризи; 3. членове са на областните съвети за сигурност и управление при кризи и определят служителите от дирекциите за членове на общинските съвети за сигурност и управление при кризи; 4. предприемат необходимите действия за защита на населението на територията на съответната област съгласно нормативните актове.

Чл. 27. Държавните служители и лицата, работещи по трудово правоотношение в агенцията, изпълняват възложените им задачи и отговарят пред прекия си ръководител за изпълнението на работата съобразно длъжностните си характеристики.

Чл. 28. За образцово изпълнение на служебните си задължения служителите на агенцията могат да бъдат награждавани от председателя с отличия и с парични или предметни награди. Стойността на паричната или предметната награда не може да надвишава размера на основната заплата на отделния служител.

Чл. 29. (1) Документите, изпратени до агенцията, се завеждат в канцеларията във входящ регистър, като се отбелязва датата на получаването.

(2) При завеждането на документите се извършва проверка за наличието на материалите, посочени в тях, и се образува преписка.

Чл. 30. Преписките подлежат на насочване според адресата или съдържанието им.

Чл. 31. (1) Председателят, заместник-председателите и главният секретар възлагат преписките, насочени към тях, с резолюция до съответните ръководители на административни звена. Резолюцията съдържа указания, срок за изработване, дата и подпис.

(2) Ръководителите на административни звена възлагат с резолюция изработването на преписките на един или повече служители, като конкретизират задачите.

Чл. 32. Изходящите от агенцията документи се съставят в два екземпляра. Вторият екземпляр съдържа инициалите и подписа на служителя, изготвил документа, и на ръководителя на съответното административно звено, като се посочва и датата.

Чл. 33. (1) Достъпът на външни лица в сградата на агенцията се разрешава след издаване на пропуск от охраната или след представяне на документ, разрешаващ влизането, съгласно инструкция за охраната и пропускателния режим в агенцията, издадена от председателя.

(2) Пропускът съдържа трите имена на посетителя и на лицето, при което той отива. След приключване на посещението служителят, провел срещата, разписва пропуска.

Чл. 34. Приемното време на председателя, на заместник-председателите и на главния секретар, както и на административните звена, обслужващи граждани, се оповестява на специално обозначени места в сградата на агенцията.

Чл. 35. (1) Работното време в агенцията е от 9,00 до 17,30 ч. с обедна почивка от 12,30 до 13,00 ч.

(2) Разпределението на работното време на служителите, изпълняващи специфични задачи, се определя от председателя на агенцията или от упълномощени от него служители на ръководна длъжност.

ЗАКЛЮЧИТЕЛНА РАЗПОРЕДБА

Параграф единствен. Правилникът се приема на основание чл. 48 от Закона за администрацията.

Приложениекъм чл. 7, ал. 2

Численост на персонала в административните структури на Държавна агенция “Гражданска защита” - 1306 щатни бройки

Председател 1

Заместник-председатели 2

Главен секретар 1

Инспекторат 2

Служител по сигурността на информацията 1

Финансов контрольор 1

Обща администрация 238 в т. ч.: дирекция “Управление при кризи и отбра- нително-мобилизационна подготовка” 67 дирекция “Административно и правнообслужване” 20 дирекция “Финансово-стопански дейности и управление на собствеността” 140 дирекция “Обществени поръчки, протокол и връзки с обществеността” 11

Специализирана администрация 1060 в т. ч.: дирекция “Международно сътрудничество и хуманитарни операции” 14 дирекция “Подготовка, защита и контрол” 37 дирекция “Възстановяване и подпомагане при кризи” 10 дирекция “Гражданска защита” - област Благоевград 23 дирекция “Гражданска защита” - област Бургас 46 дирекция “Гражданска защита” - област Варна 84 дирекция “Гражданска защита” - област Велико Търново 71 дирекция “Гражданска защита” - област Видин 15 дирекция “Гражданска защита” - област Враца 42 дирекция “Гражданска защита” - област Габрово 18 дирекция “Гражданска защита” - област Добрич 16 дирекция “Гражданска защита” - област Кърджали 31 дирекция “Гражданска защита” - област Кюстендил 14 дирекция “Гражданска защита” - област Ловеч 17 дирекция “Гражданска защита” - област Монтана 80 дирекция “Гражданска защита” - област Пазарджик 28 дирекция “Гражданска защита” - област Перник 13 дирекция “Гражданска защита” - област Плевен 31 дирекция “Гражданска защита” - област Пловдив 92 дирекция “Гражданска защита” - област Разград 15 дирекция “Гражданска защита” - област Русе 48 дирекция “Гражданска защита” - област Силистра 26 дирекция “Гражданска защита” - област Сливен 16 дирекция “Гражданска защита” - област Смолян 29 дирекция “Гражданска защита” - област София 95 дирекция “Гражданска защита” - Софийска област 26 дирекция “Гражданска защита” - област Стара Загора 40 дирекция “Гражданска защита” - област Търговище 21 дирекция “Гражданска защита” - област Хасково 29 дирекция “Гражданска защита” - областШ умен 18 дирекция “Гражданска защита” - област Ямбол 15