Постановление № 295 от 22 ноември 2012 г. за изменение и допълнение на Наредбата за регистриране на наименованията на артистичните групи, приета с Постановление № 158 на Министерския съвет от 1997 г.

ПОСТАНОВЛЕНИЕ № 295 ОТ 22 НОЕМВРИ 2012 Г. за изменение и допълнение на Наредбата за регистриране на наименованията на артистичните групи, приета с Постановление № 158 на Министерския съвет от 1997 г. (обн., ДВ, бр. 33 от 1997 г.; изм. и доп., бр. 51 от 2005 г., бр. 14 от 2006 г. и бр. 54 от 2011 г.)

МИНИСТЕРСКИЯТ СЪВЕТ ПОСТАНОВИ: § 1. В чл. 2 се правят следните изменения и допълнения: 1. Алинея 2 се изменя така: „(2) Регистърът е публичен. Информацията от него се публикува на страницата на Министерството на културата в интернет.“

2. Създава се ал. 3: „(3) Министърът на културата може да възлага правомощията си по наредбата на оправомощен от него заместник-министър.“ § 2. В чл. 3 се правят следните изменения и допълнения: 1. Алинея 1 се изменя така: „(1) За регистриране наименованието на артистичната група се подава писмено или по електронен път заявление до министъра на културата от участниците в групата или от упълномощено от тях лице. В случаите, когато заявлението и приложените към него документи се подават по електронен път, се спазват изискванията на Закона за електронния документ и електронния подпис чрез използване на квалифициран електронен подпис.“

2. В ал. 2: а) в т. 3 след думата „номер“ се добавя „или личен номер на чужденец“; б) в т. 4 след думата „имената“ се поставя запетая и се добавя „единните граждански номера или лични номера на чужденец“. § 3. В чл. 4, ал. 1 след думата „културата“ се добавя „или оправомощен от него заместник-министър“. § 4. В чл. 5, ал. 1 след думата „културата“ се добавя „или оправомощен от него заместник-министър“. § 5. В чл. 6 ал. 2 се изменя така: „(2) В регистъра се вписват наименованието на групата, изписано на кирилица, а по желание на заявителя – и на друга азбука, артистично-изпълнителската дейност на групата, имената и адресът на лицето, упълномощено съгласно чл. 79 от Закона за авторското право и сродните му права да представлява групата.“ § 6. В чл. 9, ал. 1 след думата „културата“ се добавя „или оправомощен от него заместник-министър“. § 7. Член 11 се изменя така: „Чл. 11. Заповедите на министъра на културата или на оправомощен от него заместник-министър по наредбата, мотивираното решение за отказ за регистрация, както и непроизнасянето в срока по чл. 5, ал. 2 подлежат на оспорване по реда на Административнопроцесуалния кодекс.“ § 8. Създава се чл. 12: „Чл. 12. (1) Лицето, упълномощено съгласно чл. 79 от Закона за авторското право и сродните му права да представлява групата, ежегодно до 31 януари подава декларация до министъра на културата или до оправомощен от него заместник-министър за липса на промени в състава на участниците в групата. В случай че декларация не е подадена, се счита, че промени не са настъпили.

(2) Лицето по ал. 1 в тримесечен срок от настъпване на промяна в състава на участниците уведомява за това министъра на културата или оправомощен от него заместник-министър. Уведомлението съдържа имената, единните граждански номера или лични номера на чужденец, както и адресите на всички участници към момента на подаването му. Към него се прилагат пълномощни от новопостъпилите участници по чл. 3, ал. 1 и/или чл. 3, ал. 2, т. 3.

(3) Членове 3 – 7 и ал. 2 се прилагат съответно и при промяна на лицето, упълномощено съгласно чл. 79 от Закона за авторското право и сродните му права да представлява групата. В тези случаи заявлението по чл. 3, ал. 1 може да не бъде подписано от вписаното в регистъра лице по чл. 3, ал. 2, т. 3.

Преходни и заключителни разпоредби § 9. Образуваните преди влизането в сила на постановлението административни производства се довършват по досегашния ред. § 10. (1) За артистичните групи, чиито наименования са регистрирани до влизането в сила на постановлението, декларациите и уведомленията по чл. 12 се подават в тримесечен срок от влизането му в сила. В случай че такива не бъдат подадени, се счита, че промени не са настъпили.

(2) Вписванията в регистъра, направени до влизането в сила на постановлението, запазват своето действие. За тях на страницата на Министерството на културата в интернет се публикуват данните по чл. 6, ал. 2.

§ 11. Постановлението влиза в сила от деня на обнародването му в „Държавен вестник“ с изключение на § 1, т. 1 относно чл. 2, ал. 2, която влиза в сила от 1 май 2013 г.

За министър-председател: Симеон Дянков

За главен секретар на Министерския съвет: Веселин Даков