Закон за изменение и допълнение на Закона за закрила и развитие на културата

УКАЗ № 507

На основание чл. 98, т. 4 от Конституцията на Република България

ПОСТАНОВЯВАМ: Да се обнародва в “Държавен вестник” Законът за изменение и допълнение на Закона за закрила и развитие на културата, приет от ХL Народно събрание на 20 декември 2006 г.

Издаден в София на 21 декември 2006 г.

Президент на републиката: Георги Първанов

Подпечатан с държавния печат.

Министър на правосъдието: Георги Петканов

ЗАКОН за изменение и допълнение на Закона за закрила и развитие на културата (обн., ДВ, бр. 50 от 1999 г.; изм., бр. 1 от 2000 г.; попр., бр. 34 от 2001 г.; изм., бр. 75 от 2002 г., бр. 55 от 2004 г., бр. 28, 74, 93, 99и 103 от 2005 г., бр. 21 и 41 от 2006 г.) § 1. Създава се чл. 2а: “Чл. 2а. Министерският съвет по предложение на министъра на културата приема Национална стратегия за развитието на културата за срок 10 години.” § 2. В чл. 5 се правят следните изменения и допълнения: 1. Алинея 3 се изменя така: “(3) Правоотношенията на директорите на държавни културни институти възникват въз основа на конкурс съгласно Кодекса на труда за срок от три години.”

2. Създава се ал. 4: “(4) Конкурсът се провежда след представяне на концепция за развитието на културния институт по ред, определен в наредба, издадена от министъра на културата.” § 3. В чл. 7 се създават ал. 4 и 5: “(4) Правоотношенията на директорите на държавни културни институти с национално значение възникват въз основа на конкурс съгласно Кодекса на труда за срок от 5 години.

(5) Конкурсът се провежда след представяне на концепция за развитието на културния институт по ред, определен в наредбата по чл. 5, ал. 4. ” § 4. В чл. 8 ал. 5 се изменя така: “(5) Правоотношенията на директорите на общински културни институти с кмета на общината възникват въз основа на конкурс съгласно Кодекса на труда. Условията на конкурса се съгласуват с Министерството на културата.” § 5. В чл. 9 се правят следните изменения и допълнения: 1. Алинея 5 се изменя така: “(5) Правоотношенията на директорите на регионални културни институти с кметовете на общините, на чиято територия са седалищата им, възникват въз основа на конкурс съгласно Кодекса на труда. Условията на конкурса се съгласуват с Министерството на културата.”

2. Алинея 6 се отменя. § 6. Създава се чл. 9а: “Чл. 9а. Държавен културен институт се преобразува в общински културен институт и общински културен институт се преобразува в държавен културен институт от Министерския съвет по предложение на министъра на културата и след решение на общинския съвет в съответната община, на чиято територия е седалището на културния институт.” § 7. В чл. 13 след думите “по изкуствата и” се добавя “училищата”. § 8. В чл. 14 се правят следните изменения и допълнения: 1. В ал. 2: а) създава се нова т. 7: “7. награждаване на български културни дейци за постигнати високи творчески резултати или принос в развитието и популяризирането на културата;”; б) досегашната т. 7 става т. 8.

2. Създава се ал. 5: “(5) Организацията на творческата дейност в държавните културни институти, в държавните културни институти с национално значение, в българските културни институти в чужбина, както и критериите, условията и редът за осъществяване на дейността по ал. 2, т. 7, се определят с наредби, издадени от министъра на културата.” § 9. Член 15 се отменя. § 10. В чл. 16 се правят следните изменения: 1. В ал. 1 думите “и националните центрове” се заличават, а думата “подпомагат” се заменя с “подпомага”.

2. В ал. 2 думите “или на директора на съответния център” се заличават. § 11. В чл. 17 се правят следните изменения и допълнения: 1. Алинея 3 се изменя така: “(3) Правоотношенията на директорите на български културни институти в чужбина, с трудови правоотношения по българското законодателство, възникват въз основа на конкурс съгласно Кодекса на труда за срок от 4 години.”

2. Създават се ал. 4 и 5: “(4) Конкурсът се провежда след представяне на концепция за развитието на културния институт по ред, определен в наредбата по чл. 5, ал. 4.

(5) Работниците и служителите в българските културни институти в чужбина се назначават от министъра на културата съгласно Кодекса на труда.” § 12. В чл. 24 се правят следните изменения: 1. Алинея 2 се изменя така: “(2) Националният фонд “Култура” е юридическо лице - второстепенен разпоредител с бюджетни кредити към министъра на културата.”

2. Алинея 4 се отменя. § 13. В чл. 25 думите “контролният съвет” се заличават. § 14. В чл. 26 ал. 3 се изменя така: “(3) В управителния съвет се включва по един представител на Министерството на културата, на Министерството на финансите и на Националното сдружение на общините в Република България, а останалите членове се назначават по предложения на творческите съсловни организации, на академичните институции в областта на културата, на организациите с нестопанска цел в областта на културата и на културни дейци.” § 15. В чл. 27, ал. 1, т. 5 след думите “за избор” се добавя “и освобождаване”. § 16. Член 30 се отменя. § 17. В чл. 31 ал. 3 се изменя така: “(3) Средствата по фонда се предоставят след провеждане на конкурс при условия и по ред, определени от министъра на културата.” § 18. Член 32 се отменя. § 19. В § 1, т. 3 от допълнителната разпоредба след думата “фолклора” се поставя запетая и се добавя “включително опазването на културно-историческото наследство”.

Заключителна разпоредба § 20. (1) Министерският съвет приема Националната стратегия за развитието на културата по чл. 2а в едногодишен срок след влизането в сила на този закон.

(2) Министърът на културата в срок шест месеца след влизането в сила на този закон издава наредбите по чл. 5, ал. 4 и по чл. 14, ал. 5.

Законът е приет от 40-то Народно събрание на 20 декември 2006 г. и е подпечатан с официалния печат на Народното събрание.

Председател на Народното събрание: Георги Пирински