Решение № 495 от 8 юни 2004 г. за предоставяне на концесия за добив на метални полезни изкопаеми - оловно-цинкови руди - подземни богатства по чл. 2, т. 1 от Закона за подземните богатства, от участък “Южна Петровица” на находище “Гюдюрска”, община Златоград, област Смолян

РЕШЕНИЕ № 495

ОТ 8 ЮНИ 2004 Г. за предоставяне на концесия за добив на метални полезни изкопаеми - оловно-цинкови руди - подземни богатства по чл. 2, т. 1 от Закона за подземните богатства, от участък “Южна Петровица” на находище “Гюдюрска”, община Златоград, област Смолян

На основание чл. 4, ал. 1, т. 1, чл. 6, ал. 1, чл. 7, ал. 1 и 2 и чл. 8, ал. 1 от Закона за концесиите във връзка с § 17а, ал. 1 от преходните и заключителните разпоредби на Закона за приватизация и следприватизационен контрол

МИНИСТЕРСКИЯТ СЪВЕТ

РЕШИ: 1. Предоставя концесия за добив на метални полезни изкопаеми - оловно-цинкови руди - подземни богатства по чл. 2, т. 1 от Закона за подземните богатства, от участък “Южна Петровица” на находище “Гюдюрска”, община Златоград, област Смолян, индивидуализирано в схема с координатите на точки с номера от 1 до 9 включително на контура на запасите в координатна система “1970 г.”.

2. Определя срок на концесията 12 години.

3. Определя за концесионер по право, без търг или конкурс, “Горубсо - Златоград” - АД, Златоград, на основание § 17а, ал. 1 от преходните и заключителните разпоредби на Закона за приватизация и следприватизационен контрол.

4. Концесията да се осъществява при следните условия: 4. 1. Правата и задълженията по концесията да не се прехвърлят на трети лица освен с писмено съгласие на концедента. 4.

2. Всички дейности по предоставената концесия да се извършват в съответствие с установените в страната технически и технологични стандарти. 4.

3. Концесионерът да не разкрива и предоставя на трети лица придобитата геоложка и техническа документация и информация, свързана с обекта на концесията, без изрично писмено съгласие от концедента. 4.

4. Всички разходи, свързани с дейностите по предоставената концесия, са за сметка на концесионера.

5. Определя основните права и задължения по концесията, както следва: 5. 1. Основни права на концесионера: 5.1.1. да добива подземни богатства от концесионния обект по т. 1; 5.1.2. право на собственост върху добитите подземни богатства; 5.1.3. право на собственост върху технологичните отпадъци от добива и преработката на оловно-цинковите руди за срока на концесията; 5.1.4. да извършва за своя сметка и след предварително съгласуване с концедента и с компетентните държавни органи необходимите дейности за експлоатационно проучване в границите на концесионния обект по т. 1; 5.1.5. да складира отпадъците от добива и преработката на подземното богатство въз основа на проекти, съгласувани с министъра на икономиката и с министъра на околната среда и водите. 5.

2. Основни задължения на концесионера: 5.2.1. да извършва добива на подземните богатства по т. 1, като: 5.2.1. 1. изпълнява одобрения цялостен работен проект и годишни работни проекти за добив и първична преработка; 5.2.1. 2. разработва концесионния обект по т. 1 добросъвестно, като не допуска неправилна експлоатация, която може да доведе до загуби на подземни богатства или до икономическа неизгодност за бъдещото разработване на находището; 5.2.1. 3. изземва подземните богатства от земните недра при минимални загуби, като се спазват изискванията за правилно и безопасно разработване; 5.2.1. 4. не застрашава компонентите на околната среда; 5.2.2. да заплаща дължимото концесионно възнаграждение при условия и в срокове, определени в концесионния договор; 5.2.3. да изготви и представи за съгласуване от министъра на икономиката в 6-месечен срок от сключването на концесионния договор програма за повишаване ефективността на дейността по концесията за периода 2004 - 2008 г.; 5.2.4. да изработи и съгласува с компетентните държавни органи в срокове, при условия и по ред, определени в концесионния договор: 5.2.4. 1. цялостен работен проект за добив и първична преработка; 5.2.4. 2. изменения и допълнения на цялостния работен проект - при възникнала необходимост от това; 5.2.4. 3. годишни работни проекти за добив и първична преработка; 5.2.4. 4. проект за техническа ликвидация и рекултивация; 5.2.4. 5. минимална екологична програма за периода 2004 - 2008 г. и за всеки следващ 5-годишен период; 5.2.4. 6. социална програма за периода 2004 - 2008 г. и за всеки следващ 5-годишен период; 5.2.5. да уведомява компетентните държавни органи при условия и по ред, определени в концесионния договор, за всяко обстоятелство, което може да създаде опасност за националната сигурност, отбраната на страната, обществения ред, околната среда, защитените със закон територии и обекти, културни и исторически паметници; 5.2.6. при условия и по ред, определени в концесионния договор, да спре изпълнението на всички или на част от дейностите по концесията, както и да приеме и търпи трети лица да добиват природни богатства от предоставения обект; 5.2.7. да съставя и води изискващата се за правилната и безопасна експлоатация на обекта геоложка и техническа документация; 5.2.8. да представя в срокове, при условия и по ред, определени в концесионния договор: 5.2.8. 1. месечни отчети за действително добитите количества руда от концесионния обект по т. 1 и съдържанията на металите в тях; 5.2.8. 2. отчет за изпълнението на годишния работен проект и за изменението на запасите и ресурсите през предходната година, както и отчет за изпълнението на инвестиционната, социалната и екологичната програма; 5.2.8. 3. доклад за остатъчните запаси в концесионния обект по т. 1 при доказана необходимост от ликвидация или консервация; 5.2.9. да осигурява пълен достъп до концесионния обект по т. 1, съоръженията и документацията, свързани с дейностите по концесията, на оправомощени органи и/или лица; 5.2.10. да извърши техническа ликвидация и/или рекултивация за своя сметка при условия и в срокове, определени в одобрения проект за ликвидация и/или рекултивация; 5.2.11. при прекратяване на концесионния договор да предаде концесионния обект по т. 1 при условия и по ред, определени в концесионния договор; 5.2.12. да извърши минимални инвестиции съгласно програмата по т. 5.2.3 за периода 2004 - 2008 г. в размер 555 000 щ. д. 5.

3. Основни права на концедента: 5.3.1. да получава дължимото концесионно възнаграждение при условия и в срокове, определени в концесионния договор; 5.3.2. при условия и по ред, определени в концесионния договор, да контролира изпълнението на задълженията на концесионера, включително чрез вземане на проби от обекта, рудата и всяка продукция - резултат от експлоатацията на концесионния обект по т. 1, и чрез извършване на маркшайдерски замервания; 5.3.3. право на съсобственост с концесионера, а след прекратяване на концесията - право на собственост върху придобитата по време на концесията геоложка и техническа документация; 5.3.4. да прекрати едностранно концесионния договор при неизпълнение от страна на концесионера на основните задължения по това решение и по договора, както и при нарушаване условията на концесията. 5.

4. Основни задължения на концедента: 5.4.1. да оказва съдействие на концесионера при осъществяване на концесията, след като такова бъде поискано, при условия и по ред, определени в концесионния договор; 5.4.2. да осъществява контрол за спазване на условията по концесията и за изпълнение на задълженията по концесионния договор.

6. Определя за начален срок на концесията момента на прехвърляне правото на собственост по приватизационния договор - 1 юли 2002 г., съгласно § 17а, ал. 2 от преходните и заключителните разпоредби на Закона за приватизация и следприватизационен контрол.

7. Определя следните видове гаранции за изпълнение на задълженията по концесионния договор: 7. 1. Безусловна неотменяема банкова гаранция от банка, одобрена от концедента, която да гарантира изпълнението на задълженията на концесионера по договора. За 2004 г. гаранцията е в размер 1800 щ. д. За всяка следваща година гаранцията е в размер 50 на сто от концесионното възнаграждение за предходната година. Сроковете за представяне на гаранциите се определят в концесионния договор. 7.

2. Банкова сметка, открита от концесионера при условия и в срок, определени в концесионния договор, обезпечаваща изпълнението на задълженията, свързани с опазване и възстановяване състоянието на околната среда. 7.

3. Право на концедента да прекрати едностранно концесионния договор при условия и по ред, определени в договора. 7.

4. Неустойки и лихви при неизпълнение и при забавено изпълнение на договорните задължения на всяка от страните. Формите на неизпълнение, условията и редът за тяхното установяване, както и видът и размерът на санкциите се определят в концесионния договор.

8. Определя годишно парично концесионно възнаграждение, както следва: 8. 1. Годишно парично концесионно възнаграждение в размер 0,3 на сто от стойността на металите (олово, цинк и мед) в добитите количества руда, изчислена по средноаритметични международни цени на металите на Лондонската метална борса за съответния 6-месечен период, дължимо от концесионера на две вноски два пъти годишно до 15 дни след изтичането на съответното 6-месечие. 8.

2. Определя минимално годишно парично концесионно възнаграждение, формирано като сума от: 8.2.1. 0,3 на сто от стойността на металите (олово, цинк и мед), съдържащи се в действително добитите количества руда, изчислена при условията на т. 8.1; и 8.2.2. 0,3 на сто от стойността на металите (олово, цинк и мед) в недобитите количества руда до 32 хил. тона със средно съдържание на олово - 2,99 %, цинк - 2,90 %, и мед - 0,11 %, изчислена при условията на т. 8.1.

8. 3. При доказана възможност за извличане и продажба на други метали (освен олово, цинк и мед), съдържащи се в добитите количества руда, те се заплащат от концесионера, като размерът на концесионното възнаграждение е 0,3 на сто от стойността на металите, изчислена по средноаритметични международни цени на металите на Лондонската метална борса за съответния 6-месечен период. 8.

4. Годишното парично концесионно възнаграждение се заплаща от концесионера на две вноски два пъти годишно до 15 дни след изтичането на съответното 6-месечие в левовата равностойност на щатски долари по курса на Българската народна банка в деня на плащането. Начинът на изчисляване и сроковете за заплащане се определят в концесионния договор.

9. Концесионерът се освобождава от заплащане на концесионно възнаграждение до 31 декември 2003 г. на основание чл. 61, ал. 5 от Закона за подземните богатства.

10. Упълномощава министъра на икономиката да сключи концесионния договор с “Горубсо - Златоград” - АД, Златоград, в едномесечен срок от влизането в сила на решението за предоставяне на концесия, да осъществява контрол по изпълнението на договора, да представлява концедента в правоотношенията, възникнали във връзка с неговото изпълнение, с изключение на случаите по прекратяването му, както и да предявява вземанията на концедента по съдебен ред съвместно с министъра на финансите.

11. Отменя Решение № 427 на Министерския съвет от 2001 г. за предоставяне на концесия за подземни богатства по чл. 2, т. 1 от Закона за подземните богатства - метални полезни изкопаеми - оловно-цинкови руди, във връзка с техния добив от участък “Южна Петровица” на находище “Гюдюрска”, област Смолян (ДВ, бр. 56 от 2001 г.).

Министър-председател: Симеон Сакскобургготски

Главен секретар на Министерския съвет: Севдалин Мавров