Наредба за изменение и допълнение на Наредба № 12 от 2003 г. за начина и реда за определяне на минималната доходност при управление на активите на фондовете за допълнително задължително пенсионно осигуряване, за покриване на разликата до минималната доходност и за формиране и използване на резервите за гарантиране на минималната доходност

КОМИСИЯ ЗА ФИНАНСОВ НАДЗОР

Наредба за изменение и допълнение на Наредба № 12 от 2003 г. за начина и реда за определяне на минималната доходност при управление на активите на фондовете за допълнително задължително пенсионно осигуряване, за покриване на разликата до минималната доходност и за формиране и използване на резервите за гарантиране на минималната доходност (обн., ДВ, бр. 110 от 2003 г.; попр., бр. 1 от 2004 г.) § 1. В чл. 5 се правят следните изменения и допълнения: 1. Създава се нова ал. 4: “(4) Когато с определения по реда на ал. 2 размер стойността на резерва надвиши ограничението от 1 % от нетните активи на фонда съгласно чл. 193, ал. 7, изречение второ от Кодекса за социално осигуряване, в резерва се заделя само частта, с която се достига ограничението.”

2. Създава се ал. 5: “(5) В случаите по ал. 4 броят на дяловете, които се записват в партидата на резерва, се определя като отношение на размера на заделените средства, с които се достига ограничението от 1 %, и разликата между: 1. стойността на един дял за последния работен ден от 24- месечния период и

2. отношението на размера на заделените средства, с които се достига ограничението от 1 %, и броя на дяловете към последния работен ден от 24- месечния период.”

3. Досегашната ал. 4 става ал. 6.

§ 2. Създава се глава пета: “Глава пета

АДМИНИСТРАТИВНОНАКАЗАТЕЛНА ОТГОВОРНОСТ Чл. 16. (1) Който извърши или допусне извършване на нарушение на тази наредба, се наказва съгласно чл. 351 от Кодекса за социално осигуряване.

(2) Нарушенията на разпоредбите на наредбата се установяват с актове, съставени от длъжностни лица, упълномощени от заместник- председателя на Комисията за финансов надзор, ръководещ управление “Осигурителен надзор”.

(3) Наказателните постановления се издават от заместник- председателя на Комисията за финансов надзор, ръководещ управление “Осигурителен надзор”, или от упълномощено от него длъжностно лице.

(4) Установяването на нарушенията, издаването, обжалването и изпълнението на наказателните постановления се извършват по реда на Закона за административните нарушения и наказания.” § 3. В приложение № 3 към § 1 и 3, в т. 2.1 думите “от приложение № 2” се заличават.

Заключителна разпоредба § 4. Наредбата се издава на основание чл.193, ал. 12 от Кодекса за социално осигуряване и е приета с решение № 16- Н от 11.II.2004 г. на Комисията за финансов надзор.

Председател: А. Апостолов