Административният съд – Кюстендил, на основание чл. 181 по препратка от чл. 188 от АПК обявява, че е постъпил протест на прокурор при Районната прокуратура – Дупница, срещу Наредбата за условията и реда за издаване на разрешителни за водовземане, извършване на услуга водопренос/водоподаване по общински водопроводи за минерална вода и учредяване на сервитутни права и право на прокарване на водопроводи за минерална вода на територията на община Сапарева баня, приета с Решение № 429 от 25.04.2018 г. по протокол № 30 от същата дата на Общинския съвет – гр. Сапарева баня. Предмет на оспорване са разпоредбите в глава V „Административно-наказателна и гражданска отговорност“ от наредбата, включваща нормите от чл. 48 до чл. 56 вкл. от същата. Твърди се, че тези разпоредби нямат законово основание, противоречат на актове от по-висока степен (чл. 8 и чл. 15, ал. 1 от ЗНА, Закона за водите) и като такива се явяват противозаконни. Излагат се подробни мотиви за тази незаконосъобразност. По протеста е образувано адм.д. № 267/2018 г. по описа на Административния съд – Кюстендил. По делото е насрочено открито съдебно заседание на 11.07.2018 г. от 10 ч.