Постановление № 112 от 13 май 2009 г. за създаване на Национален съвет по въпросите на социалното включване към Министерския съвет

ПОСТАНОВЛЕНИЕ № 112 от 13 май 2009 г. за създаване на Национален съвет по въпросите на социалното включване към Министерския съвет

МИНИСТЕРСКИЯТ СЪВЕТ ПОСТАНОВИ: Чл. 1. Създава Национален съвет по въпросите на социалното включване към Министерския съвет.

Чл. 2. Съставът на съвета по чл. 1 се определя с Правилника за устройството и дейността на Националния съвет по въпросите на социалното включване към Министерския съвет.

Чл. 3. Приема Правилник за устройството и дейността на Националния съвет по въпросите на социалното включване към Министерския съвет.

Заключителни разпоредби § 1. Постановлението се приема на основание чл. 21 от Закона за администрацията. § 2. Поименният състав на Националния съвет по въпросите на социалното включване към Министерския съвет се определя в срок 6 месеца от датата на влизане в сила на постановлението. § 3. Постановлението влиза в сила от деня на обнародването му в “Държавен вестник”.

Министър-председател: Сергей Станишев

За главен секретар на Министерския съвет: Веселин Даков

ПРАВИЛНИК за устройството и дейността на Националния съвет по въпросите на социалното включване към Министерския съвет Чл. 1. Националният съвет по въпросите на социалното включване към Министерския съвет, наричан по-нататък “съвета”, е орган за осъществяване на координация, сътрудничество и консултация при разработването, провеждането, мониторинга и оценката на държавната политика в областта на социалното включване.

Чл. 2. Съветът: 1. обсъжда предложения за стратегически приоритети в областта на социалното включване; 2. прави предложения за разработване проекти на стратегии, програми, планове за действие и други стратегически документи в областта на социалното включване и съдейства за координацията при тяхното разработване и изпълнение; 3. дава становища по проекти на стратегически документи в областта на социалното включване; 4. подпомага сътрудничеството и консултацията с юридическите лица с нестопанска цел за формиране, провеждане и мониторинг на държавната политика по социално включване; 5. разработва, обсъжда и одобрява доклади, анализи и оценки на изпълнението на държавната политика по социално включване; 6. съдейства за мониторинга на изпълнението на държавната политика по социално включване; 7. предлага, обсъжда и одобрява мерки за подобряване на процесите на разработване, провеждане, мониторинг, оценка, консултация и координация на държавната политика по социално включване.

Чл. 3. (1) Съветът се състои от председател и членове.

(2) Председател на съвета е министърът на труда и социалната политика, който ръководи дейността му и го представлява.

(3) В състава на съвета като членове се включват: 1. по един заместник-министър на: труда и социалната политика, икономиката и енергетиката, регионалното развитие и благоустройството, вътрешните работи, финансите, външните работи, правосъдието, образованието и науката, здравеопазването и на културата; ръководителите на Националния статистически институт, Националния осигурителен институт, Държавната агенция за младежта и спорта, Държавната агенция за закрила на детето, Държавната агенция за информационни технологии и съобщения, Агенцията по заетостта, Агенцията за социално подпомагане, Агенцията за хората с увреждания, Изпълнителна агенция “Главна инспекция по труда” и на Агенцията за икономически анализи и прогнози; 2. трима представители на Националното сдружение на общините в Република България; 3. по един представител на национално представените организации на социалните партньори; 4. по един представител на организациите, членуващи в европейски мрежи, работещи по въпросите на социалното включване; 5. ръководители на юридически лица с нестопанска цел с доказан опит в областта на политиката за социално включване на национално ниво; 6. един представител на Българската академия на науките.

(4) Поименният състав на съвета се определя със заповед на министъра на труда и социалната политика по предложение на ръководителите на съответните институции и организации по ал. 3.

(5) В заседанията на съвета по покана от председателя може да участват представители на: 1. омбудсмана на Република България; 2. Комисията за защита от дискриминация; 3. консултативни органи на национално ниво, които разглеждат отделни аспекти на политиката по социално включване.

(6) Функциите на секретар на съвета се изпълняват от държавен служител на ръководна длъжност в Министерството на труда и социалната политика, определен от министъра на труда и социалната политика.

Чл. 4. (1) Лицата по чл. 3, ал. 3, т. 5 подават до министъра на труда и социалната политика писмено заявление за участие в съвета и прилагат следните документи относно представляваното от тях юридическо лице с нестопанска цел: 1. заверен препис от съдебното решение по регистрацията; 2. копие от устава или учредителния акт на организацията; 3. удостоверение за актуално състояние, издадено от компетентния съд; 4. кратък отчет за осъществената дейност в последните две години във връзка с критериите по ал. 3.

(2) Министърът на труда и социалната политика има право да поиска и допълнителни сведения, както и да прави проверки по достоверността на представените документи.

(3) Министърът на труда и социалната политика определя членовете на съвета по чл. 3, ал. 3, т. 5 в заповедта за определяне поименния състав на съвета въз основа на следните критерии: 1. съответствие на предмета на дейност на юридическото лице с нестопанска цел с приоритетите на политиката по социално включване; 2. опит на юридическото лице с нестопанска цел в разработване, изпълнение, мониторинг и оценка на стратегически документи и политики в областта на социалното включване; 3. участие на юридическото лице с нестопанска цел в изследвания и анализи по въпросите на социалното включване.

Чл. 5. (1) Съветът провежда редовни заседания най-малко два пъти годишно.

(2) Извънредни заседания се свикват по искане на 1/3 от членовете на съвета или по предложение на председателя.

(3) Предложението за дневен ред и материалите за заседанията се изпращат на членовете на съвета най-малко 5 работни дни преди датата на заседанието на хартиен носител и/или по електронна поща. Мотивирани предложения за промени в дневния ред може да внася всеки член на съвета не по-късно от 3 работни дни преди заседанието. Дневният ред се гласува от съвета на съответното заседание.

(4) Заседанията на съвета са редовни, ако на тях присъстват повече от половината от членовете му.

(5) Съветът приема решения по обсъжданите въпроси с обикновено мнозинство от присъстващите на заседанието членове.

(6) За всяко заседание на съвета се съставя протокол, който се подписва от председателя и от секретаря, като копия от него се изпращат на членовете в 7-дневен срок. Взетите решения се отразяват в протокола и към него се прилагат материалите, разгледани на заседанието.

Чл. 6. (1) Заседанията на съвета се свикват и ръководят от председателя.

(2) Членовете на съвета участват в работата му лично и не могат да упълномощават други лица да ги представляват.

(3) Членовете на съвета са длъжни да уведомят своевременно секретаря за невъзможността си да участват в насрочено заседание.

(4) При невъзможност да участва в заседание всеки член на съвета има право да внесе писмено становище по всяка точка от проекта на дневен ред, което се огласява при обсъждането.

Чл. 7. (1) Председателят на съвета: 1. представлява съвета; 2. насрочва и ръководи заседанията и работата на съвета; 3. контролира изпълнението на решенията на съвета; 4. отправя покани за участие в работата на съвета на представители на други институции и организации, невключени в състава му, имащи отношение към дейността на съвета.

(2) Функциите на председателя в негово отсъствие се изпълняват от определен от него член на съвета.

(3) Членовете на съвета: 1. участват в заседанията на съвета и внасят за включване в дневния ред за разглеждане въпроси, свързани с предмета на неговата дейност; 2. осигуряват на съвета необходимата за дейността му информация и помощ по конкретни въпроси, които са от тяхна компетентност; 3. предприемат действия за изпълнение на решенията на съвета в рамките на своите правомощия.

(4) Секретарят на съвета: 1. организира подготовката и провеждането на заседанията; 2. изготвя протоколите от заседанията; 3. обезпечава осъществяването на обмен на информация и становища по въпроси, които са предмет на обсъждане по време на заседанията на съвета; 4. подпомага дейността на работните групи, създадени с решение на съвета; 5. по нареждане на председателя на съвета провежда предварителни консултации с различни институции и организации, както и други дейности, свързани с изпълнението на задачите на съвета; 6. съхранява документацията на съвета.

Чл. 8. Съветът може да създава експертни работни групи и други помощни звена.

Чл. 9. (1) Съветът координира своята дейност с консултативните органи на национално ниво, които разглеждат отделни аспекти на политиката по социално включване.

(2) Консултативните органи по ал. 1 представят годишните си работни програми на председателя на съвета.

Чл. 10. Министерството на труда и социалната политика осигурява организационно-техническото обслужване на дейността на съвета.