Правилник за устройството и дейността на Националния център по опазване на общественото здраве

ПРАВИЛНИК за устройството и дейността на Националния център по опазване на общественото здраве

Раздел I

Общи положения Чл. 1. С този правилник се уреждат функциите, структурата, организацията и дейността на Националния център по опазване на общественото здраве, наричан по-нататък “центъра”.

Чл. 2. Центърът е юридическо лице - второстепенен разпоредител с бюджетни кредити към министъра на здравеопазването, със седалище: София, бул. Акад. Иван Евстатиев Гешов 15.

Чл. 3. Предмет на дейност на центъра е: научноизследователска, експертно-консултативна, методическа и учебна дейност в областта на опазване на общественото здраве; оценка на здравния риск при неблагоприятно въздействие на факторите на жизнената среда, рисковите фактори, свързани с поведението и начина на живот; промоция на здравето и интегрирана профилактика на болестите.

Чл. 4. Центърът осъществява своята дейност самостоятелно или във взаимодействие с лечебни и здравни заведения, институции и организации в страната и в чужбина.

Чл. 5. Центърът изпълнява функции на: 1. специализиран орган на Министерството на здравеопазването (МЗ) по проблемите на общественото здраве; 2. структурен орган за научноизследователска и приложна дейност; 3. експертен и консултативен орган на регионалните инспекции за опазване и контрол на общественото здраве (РИОКОЗ); 4. експертен, консултативен и методически орган на лечебните и здравни заведения; 5. базова организация и координатор на национални и международни програми и проекти, свързани с проблемите на общественото здраве; 6. база за следдипломно и продължаващо обучение по предмета на дейност на центъра; 7. база за обучение в образователна и научна степен “доктор” в областта на общественото здраве по акредитираните специалности от Националната агенция за оценяване и акредитация към Министерския съвет.

Раздел II

Основни дейности и задачи Чл. 6. Центърът осъществява следните основни дейности: 1. по развитието и прилагането на националната здравна политика: а) разработва и прилага технологии за мониторинг на националната здравна политика в областите, включени в предмета на дейност на центъра; б) разработва предложения за усъвършенстване и адаптиране на националната здравна политика към промените на социално-икономическите условия в страната, динамиката на здравното състояние и здравните потребности на гражданите, развитието на здравната мрежа; в) разработва и осъществява програми за обучение на медицински и немедицински специалисти в областта на дейност на центъра; 2. по анализа и развитието на системите и моделите за здравно обслужване: а) разработва методи и подходи за установяване и оценка на диференцираните потребности от медицинска помощ и профилактични и промотивни дейности за различни категории и групи от населението на страната; б) разработва технологии за оценка на здравната мрежа и нейната дейност спрямо здравните потребности на нацията; в) разработва модели за изграждане и развитие на здравеопазването като интегрална система от публични и частни институции и мерки за повишаване на нейната здравна и социална ефективност; 3. по профилактиката на болестите и промоция на здравето: а) извършва приложни изследвания и анализи относно поведенческите рискови фактори на здравето и отношението на различни групи от населението към здравето и здравеопазването; б) разработва и прилага системи за здравно възпитание на населението съобразно неговите възрастови, образователни, етнически и религиозни особености; в) разработва, предлага и координира програми за интегрирана профилактика на проблемните заболявания и за промоция на здравето; г) организира формирането на здравновъзпитателна информационна среда в обществото с участието на масмедиите и неправителствени организации; д) извършва анализи относно резултатите и ефективността на профилактичната и промотивната дейност; 4. участва в разработването на годишния доклад на министъра на здравеопазването за състоянието на здравето на гражданите и изпълнението на Националната здравна стратегия; 5. провежда научни и научно-приложни изследвания в областта на основните направления на хигиената, здравно-екологичните проблеми и храненето; 6. извършва оценка и прогнозиране на здравния риск от въздействието на фактори, свързани с начина на живот, околната и трудовата среда, храненето, трудовия и учебно-възпитателния процес; 7. разработва проекти за програми и мерки, отнасящи се до предотвратяване, ограничаване или отстраняване на неблагоприятните фактори на околната и работната среда, храненето, начина на живот, трудовия и учебно-възпитателния процес на различни групи от населението, и участва в реализацията им; 8. разработва и предлага за внедряване в РИОКОЗ и други органи и организации, физически и юридически лица методи за измерване и оценка на факторите на средата, на експозицията, на поведението и риска за здравето; 9. осъществява методично ръководство и координация по системното наблюдение на факторите на средата, на поведението и оценката на въздействието им върху здравното състояние на населението; 10. осъществява експертна и консултативна дейност, извършва експертизи и дава експертни оценки по проблемите - предмет на дейност на центъра.

Чл. 7. Центърът изпълнява следните основни задачи: 1. систематизира и анализира международния опит в областта на общественото здраве, изграждането и развитието на здравните системи; 2. изучава и анализира националния опит в областта на здравната политика и осъществяването на здравната реформа в страната; 3. разработва, обосновава и предлага проекти и модели за изграждането, организацията и управлението на здравната система, за изискванията за балансирано развитие на здравеопазването; 4. разработва критерии, технологии и подходи за оценка и подобряване на качеството на диагностично-лечебните, рехабилитационните, профилактичните и промотивните дейности в здравеопазването; 5. разработва социологични и демоскопски аспекти на общественото здраве и изследва етномедицинските проблеми с оглед диференцираното задоволяване на здравните потребности и правилното използване на здравните ресурси; 6. подпомага развитието на междусекторното сътрудничество по проблемите на здравословния начин на живот и дава консултации във връзка с профилактиката на болестите и промоцията на здравето; 7. разработва приложни модели и подходи за оценка на проекти и резултати в дейността на здравната мрежа; 8. организира симпозиуми, конференции, сесии, работни групи и други по проблемите на общественото здраве и участва в национални и международни научни прояви; 9. организира различни форми за квалификация на специалисти от здравната система и извън нея; 10. подготвя, публикува и разпространява печатни и аудио-визуални материали, свързани с обучението на специалисти и разпространяването на здравни знания сред гражданите; 11. разработва проекти и предложения за нормативни актове по предмета на своята дейност.

Раздел III

Управление Чл. 8. (1) Ръководството на центъра се осъществява от директор, който е хабилитирано лице в една от областите на общественото здраве и със специалност по социална медицина и здравен мениджмънт.

(2) Директорът на центъра (по-нататък “директора”) заема длъжността след конкурс, обявен от министъра на здравеопазването, и се назначава от него.

(3) Директорът: 1. ръководи и отговаря за цялостната дейност на центъра и го представлява пред всички държавни органи, учреждения и организации, физически и юридически лица в страната и в чужбина; 2. определя вътрешната структура на центъра; 3. при осъществяване на своите правомощия директорът издава заповеди и инструкции.

(4) Директорът на центъра е работодател на всички работещи в него.

Чл. 9. (1) Директорът се атестира на всеки 3 години от комисия, назначена от министъра на здравеопазването. Атестирането се извършва в срок до три месеца след изтичането на срока от предходното атестиране. Директорът се уведомява за деня на атестирането не по-малко от пет работни дни преди провеждането му.

(2) Атестацията има за цел да оцени управленската компетентност и капацитет на директора на базата на: 1. резултатите, постигнати от центъра при изпълнение на основните му функции; 2. приноса на центъра за изпълнение на политиката и стратегическите цели на Министерството на здравеопазването в областта на опазване на общественото здраве; 3. спазването на финансовата дисциплина като второстепенен разпоредител с бюджетни кредити; 4. управленските умения и знания; 5. дейностите за допълнителна квалификация на персонала; 6. уменията за ефективно текущо поддържане и стопанисване на материалната база на центъра; 7. личните постижения в областта на научната, експертната и учебната дейност; 8. борбата с корупцията.

(3) Въз основа на комплексен анализ на дейността по посочените в ал. 2 показатели атестацията може да бъде: 1. отрицателна; 2. неудовлетворителна; 3. добра; 4. много добра.

(4) За резултатите от атестацията комисията съставя атестационна карта и запознава директора с нейното съдържание, който я подписва.

(5) При несъгласие с получената крайна оценка директорът може да подаде писмено възражение, като посочва мотивите за своето несъгласие.

(6) Възражението се подава до министъра на здравеопазването в тридневен срок от датата, на която директорът е уведомен за поставената оценка.

(7) Министърът на здравеопазването се произнася по възражението в 10-дневен срок от получаването му, като неговото решение е окончателно.

(8) Когато министърът на здравеопазването приеме възражението за основателно, се провежда ново атестиране в срок до един месец от неговото решение.

(9) При получаване на отрицателна атестация министърът на здравеопазването може да прекрати трудовото правоотношение с директора с предизвестие по чл. 328, ал. 1, т. 5 от Кодекса на труда.

Чл. 10. (1) В центъра функционира директорски съвет, който е съвещателен орган и се състои от директора, ръководителите на структурни звена и главния счетоводител.

(2) Директорският съвет има консултативни функции по отношение на осъществяване и координиране дейността на центъра, управлението на неговия щат, бюджет и материална база.

(3) При обсъждане на въпроси със социален и трудовоправен характер в директорския съвет могат да участват и представители на синдикалните организации; (4) Директорският съвет заседава най-малко един път в месеца и работи по предварително обявен дневен ред. При необходимост директорът свиква и извънредни заседания.

(5) За всяко заседание се изготвя протокол, който се утвърждава от директора.

Чл. 11. Общото събрание на центъра се състои от всички служители и има следните функции: 1. приема годишния отчет за дейността на центъра; 2. приема колективния трудов договор; 3. взема решения за начина на използване на средствата, определени за социално-битово и културно обслужване; 4. осъществява други функции съгласно действащата нормативна уредба в страната.

Чл. 12. (1) В центъра има научен съвет (НС), чийто състав и дейност се определят съгласно Закона за научните степени и научните звания и правилника за неговото прилагане. Директорът на центъра е по право член на НС.

(2) Научният съвет приема планове, предложения и отчети, свързани с научноизследователската дейност на центъра, и обсъжда учебни програми и учебната дейност на центъра.

Раздел IV

Устройство на Центъра. Структура и организация на работата Чл. 13. Центърът е структуриран в направления, секции, сектори, лабораторни, административно-стопански и функционални звена.

Чл.14. (1) Работата на центъра се организира въз основа на годишен план в съответствие с националните здравни приоритети и съобразно спецификата на проблемите в работата на съответните структурни звена в центъра.

(2) Годишният план за работа се разработва при участие на отделните структурни звена и се утвърждава със заповед на директора. Планът включва следните раздели: научно-приложна, експертна, методична, учебна, нормотворческа и издателска дейност.

(3) Посочените раздели обхващат: 1. възложени от МЗ задачи - планови и извънредни; 2. задачи по договори с физически и юридически лица; 3. задачи по международни ангажименти на МЗ и центъра; 4. други задачи.

(4) Научната тематика, програмите и проектите се обсъждат и приемат от НС на центъра.

(5) Служителите се отчитат пред прекия си ръководител за извършената работа два пъти - в края на полугодието и в края на съответната календарна година. Ръководителите на структурните звена в центъра се отчитат за същите периоди пред директора за извършената работа и постигнатите резултати. За целта се представят писмени отчети, придружени от конкретни статистически данни и предложения за усъвършенстване на дейността.

(6) Директорът отчита ежегодно цялостната дейност на центъра пред министъра на здравеопазването.

Раздел V

Финансиране Чл. 15. Приходите на центъра се формират и разпределят в съответствие с чл. 24, ал. 1 и 2 от Закона за здравето.

Заключителна разпоредба

Параграф единствен. Правилникът се издава на основание чл. 23, ал. 2 от Закона за здравето и отменя Правилника за устройството и дейността на Националния център по обществено здраве при Министерството на здравеопазването (ДВ, бр. 23 от 1999 г.) и Правилника за устройството и дейността на Националния център по хигиена, медицинска екология и хранене (обн., ДВ, бр. 30 от 1996 г.; изм., бр. 45 от 1997 г.).

Министър: Сл. Богоев