Постановление № 138 от 7 юни 2006 г. за приемане на Устройствен правилник на Дирекцията за национален строителен контрол

ПОСТАНОВЛЕНИЕ № 138 ОТ 7 ЮНИ 2006 Г. за приемане на Устройствен правилник на Дирекцията за национален строителен контрол

МИНИСТЕРСКИЯТ СЪВЕТ ПОСТАНОВИ: Член единствен. Приема Устройствен правилник на Дирекцията за национален строителен контрол.

Заключителни разпоредби § 1. Отменя се Устройственият правилник на Дирекцията за национален строителен контрол, приет с Постановление № 202 на Министерския съвет от 2003 г. (обн., ДВ, бр. 83 от 2003 г.; изм., бр. 72 от 2004 г.). § 2. Постановлението влиза в сила от 1 април 2006 г.

За министър-председател: Даниел Вълчев

Главен секретар на Министерския съвет: Севдалин Мавров

УСТРОЙСТВЕН ПРАВИЛНИК на Дирекцията за национален строителен контрол

Глава първа

ОБЩИ РАЗПОРЕДБИ Чл. 1. С правилника се уреждат дейността, структурата и организацията на работа на Дирекцията за национален строителен контрол (ДНСК) към министъра на регионалното развитие и благоустройството.

Чл. 2. Дирекцията за национален строителен контрол е юридическо лице със седалище София.

Чл. 3. Дирекцията за национален строителен контрол е второстепенен разпоредител с бюджетни кредити към министъра на регионалното развитие и благоустройството.

Чл. 4. (1) Дирекцията за национален строителен контрол упражнява контрол по спазването на Закона за устройство на територията (ЗУТ) и на нормативните актове по прилагането му при проектирането и строителството, в т.ч. влагането на качествени строителни материали и изделия с оглед осигуряването на сигурността, безопасността, достъпността и другите нормативни изисквания към строежите.

(2) Дирекцията за национален строителен контрол контролира всички строежи на територията на Република България и действията на общинската администрация и на участниците в строителния процес.

(3) Извън обхвата на контролната дейност на ДНСК са строежите съгласно чл. 3, ал. 3 ЗУТ.

Глава втора

ПРАВОМОЩИЯ НА НАЧАЛНИКАНА ДНСК Чл. 5. Дирекцията за национален строителен контрол се ръководи и представлява от началник, който се назначава от министъра на регионалното развитие и благоустройството.

Чл. 6. (1) Началникът на ДНСК: 1. провежда държавната политика в областта на националния строителен контрол; 2. издава актове, предвидени в ЗУТ; 3. отменя незаконосъобразни актове в предвидените в ЗУТ случаи; 4. определя структурата на дирекциите в централното управление и на регионалните дирекции за национален строителен контрол; 5. организира взаимодействието с другите държавни органи; 6. осъществява международното сътрудничество в областта на строителния контрол; 7. утвърждава длъжностното разписание в рамките на структурата и бюджета; 8. назначава държавните служители и прекратява служебните правоотношения с тях; 9. сключва, изменя и прекратява трудовите договори с лицата, работещи по трудово правоотношение; 10. предлага на министъра на регионалното развитие и благоустройството проекта на държавен бюджет в частта му “Строителен контрол”; 11. утвърждава разпределението и разходването на бюджета в системата на ДНСК и ръководи материално-техническото и финансовото осигуряване; 12. ръководи кадровата политика, утвърждава поименното разписание на длъжностите и работните заплати в ДНСК; 13. отговаря за управлението на имотите, предоставени на ДНСК за осъществяване на дейността й; 14. ръководи, контролира и организира дейността по Закона за защита на класифицираната информация и подзаконовите актове по прилагането му в рамките на ДНСК; 15. изпълнява и други функции, определени в нормативните актове.

(2) При осъществяване на своите правомощия началникът на ДНСК се подпомага от двама заместник-началници, които се назначават от началника на ДНСК. Началникът на ДНСК делегира със заповед правомощия на заместник-началниците и определя техните функции.

(3) При отсъствие началникът на ДНСК се замества от определен от него със заповед заместник-началник на ДНСК.

Глава трета

СТРУКТУРА, ФУНКЦИИ И ОРГАНИЗАЦИЯ НА РАБОТАТА НА ДНСК

Раздел I

Общи положения Чл. 7. (1) Дирекцията за национален строителен контрол е структурирана в обща и специализирана администрация и има 28 регионални дирекции за национален строителен контрол.

(2) Общата численост на персонала в ДНСК е 514 щатни бройки.

(3) Числеността на отделните административни звена в ДНСК е посочена в приложението.

Чл. 8. Регионалните дирекции за национален строителен контрол имат териториален обхват на действие на територията на съответната област.

Раздел II

Служител по сигурността на информацията Чл. 9. Служителят по сигурността на информацията е пряко подчинен на началника на ДНСК и отговаря за защитата и съхраняването на класифицираната информация и осигуряването на готовност за работа в условия на кризи от военен и невоенен характер, както и за организиране на служителите в ДНСК и в регионалните дирекции за защита на гражданите при кризи.

Раздел III

Вътрешен одитор Чл. 10. В ДНСК се осъществява вътрешен одит от вътрешен одитор, който е пряко подчинен на началника на ДНСК. Вътрешният одитор планира, извършва и докладва дейността по вътрешен одит в съответствие с Международните стандарти за вътрешен одит, Етичния кодекс на вътрешните одитори, Хартата за вътрешен одит и утвърдената от министъра на финансите методология за вътрешен одит в публичния сектор.

Раздел IV

Главен секретар Чл. 11. (1) Административното ръководство на административните звена в ДНСК се осъществява от главен секретар, който се назначава от началника на ДНСК.

(2) Главният секретар: 1. организира, координира и контролира дейността на администрацията; 2. организира разпределянето на задачите за изпълнение между административните звена на дирекцията; 3. осъществява общ контрол за изпълнението на възложените задачи; 4. утвърждава длъжностните характеристики на служителите и типовите длъжностни характеристики за длъжностите в регионалните дирекции; 5. осъществява контрол върху входящата и изходящата кореспонденция; 6. изпълнява и други задачи, възложени му от началника.

(3) При констатирани нарушения главният секретар уведомява в 3-дневен срок началника на ДНСК и може да предложи прилагане на дисциплинарни мерки.

Раздел V

Обща администрация Чл. 12. Общата администрация е организирана в две дирекции: дирекция “Финансово обслужване, управление на собствеността, човешки ресурси и вътрешен контрол” и дирекция “Техническо, информационно и административно обслужване, връзки с обществеността”.

Чл. 13. Финансовият контрольор в ДНСК е пряко подчинен на началника на ДНСК и извършва предварителен контрол за законосъобразност в съответствие със Закона за финансовото управление и контрол в публичния сектор и указанията, дадени от министъра на финансите.

Чл. 14. (1) Дирекция “Финансово обслужване, управление на собствеността, човешки ресурси и вътрешен контрол”: 1. подготвя разпределението на бюджета на ДНСК, съставя отчети за изпълнението му, извършва обработка на първичната счетоводна документация, която отразява дейността на ДНСК, свързана с финансовото и счетоводното обслужване на структурните звена на ДНСК; 2. организира и осигурява цялостното стопанско обслужване, отговаря за поддържането на материалната база и за правилното ползване и управление на собствеността на ДНСК; 3. следи за документооборота в ДНСК; 4. изготвя проекта на длъжностно разписание и на длъжностни характеристики на държавните служители и на лицата, работещи по трудово правоотношение; 5. изготвя проекти на актове, свързани с възникването, изменянето и прекратяването на служебните и трудовите правоотношения, и организира съхраняването на тези актове; отговаря за законосъобразното съставяне на трудовите договори и заповедите за служебни правоотношения; 6. организира и отговаря за охранителния и пропускателния режим в ДНСК; 7. подпомага началника на ДНСК по въпросите на човешките ресурси; 8. организира дейности за повишаване квалификацията на служителите в ДНСК; 9. подпомага процеса на атестиране на служителите в ДНСК; 10. следи за изпълнението на възложените на ДНСК функции по отношение на нормативно определените срокове за изпълнение и законосъобразното упражняване на правомощията от длъжностните лица в ДНСК; 11. следи за упражняването на действия и контрол по реализиране на административнонаказателната отговорност на нарушителите за събиране на дължимите глоби и имуществени санкции и на вземания за извършените разходи за принудително премахване на незаконни строежи; 12. упражнява контрол при избора на лицата за извършване на принудително премахване на незаконни строежи; 13. води регистър на приетите от централното управление строежи, съхранява протоколи образец 16 от държавни приемателни комисии и издадените разрешения за ползване и приложената към тях документация; 14. събира документи с техническа информация, указания, разпореждания и други и осигурява достъпа до тях.

(2) В определени случаи, при необходимост, със заповед на началника на ДНСК на експертите от отдел “Вътрешен контрол” към дирекцията могат да бъдат възложени задължения на инспектори.

(3) Дирекция “Финансово обслужване, управление на собствеността, човешки ресурси и вътрешен контрол” подпомага началника на ДНСК при изготвянето на становища до министъра на регионалното развитие и благоустройството по издаване и отнемане на лицензи за упражняване на дейността консултант съгласно чл. 166, ал. 2 ЗУТ.

(4) Дирекция “Финансово обслужване, управление на собствеността, човешки ресурси и вътрешен контрол” създава и поддържа регистър на издадените наказателни постановления и подпомага Министерството на регионалното развитие и благоустройството при съставянето и поддържането на публичен регистър за издадените и отнетите лицензи на лицата, упражняващи дейността консултант.

Чл. 15. Дирекция “Техническо, информационно и административно обслужване, връзки с обществеността”: 1. организира и осигурява цялостното административно-техническо обслужване на ДНСК; 2. осигурява транспортното обслужване - регистрацията на моторните превозни средства, застраховането, поддръжката и ремонта, годишните технически прегледи; 3. организира отбранително-мобилизационната подготовка на служителите в ДНСК; 4. организира информационното обслужване на ДНСК; 5. осъществява връзките на ДНСК с обществеността; 6. подпомага началника на ДНСК в правното обслужване на ДНСК във връзка с жалби на граждани; 7. организира създаването и поддържането на информационна система “Добри практики” в помощ на регионалните дирекции.

Раздел VI

Специализирана администрация Чл. 16. Специализираната администрация е организирана във: 1. Главна дирекция “Координация, оперативна дейност и контрол” с 28 териториални звена - регионални дирекции за национален строителен контрол; 2. дирекция “Устройство на територията”; 3. дирекция “Строителство”.

Чл. 17. Главна дирекция “Координация, оперативна дейност и контрол”: 1. осъществява координацията и методическото ръководство на регионалните дирекции за национален строителен контрол; 2. следи за спазването на определените от началника на ДНСК срокове и за точността на изпълнението на дадените разпореждания, както и за спазването на сроковете, определени от дирекциите в централното управление за изпълнение от регионалните дирекции; 3. осигурява изпълнението на заповеди за спиране на строежи, заповеди за забрана на ползването и достъпа на строежи; 4. осигурява изпълнението на заповеди за принудително премахване на незаконни строежи; 5. осигурява охраната на строителни площадки; 6. съставя констативни актове и протоколи за установяване на незаконно строителство; 7. съставя актове за установяване на административни нарушения на правилата и нормите по ЗУТ; 8. разглежда жалби и сигнали на граждани срещу действия и бездействия на длъжностни лица в общинските технически служби и в регионалните дирекции.

Чл. 18. Регионалните дирекции за национален строителен контрол: 1. проверяват строежи и строителни площадки; 2. издават индивидуални административни актове съгласно ЗУТ; 3. констатират допуснати нарушения при разрешаване и изпълнение на строежите; 4. съставят констативни актове и протоколи за установяване на незаконно строителство; 5. съставят констативни актове и протоколи със заключение за издаване на заповеди за премахване на незаконни строежи; 6. съставят актове за установяване на административни нарушения, предвидени в ЗУТ; 7. обследват и документират аварии в строителството; 8. разглеждат жалби на граждани против действия и бездействия на длъжностни лица в общинските технически служби; 9. изпълняват заповеди за спиране, забрана на ползването и достъпа на строежи; 10. контролират изпълнението на заповеди за принудително премахване на незаконни строежи; 11. осъществяват охраната на строителни площадки; 12. осъществяват процесуалното представителство на ДНСК пред съдилищата като първа инстанция по въпроси, свързани с дейността на съответната регионална дирекция; 13. контролират изпълнението на мероприятията за възстановяване на територии с особена териториалноустройствена защита.

Чл. 19. (1) Дирекция “Устройство на територията”: 1. разпорежда действия за осъществяване на контрол по устройството на територията; 2. осъществява взаимодействие с други държавни контролни органи съобразно тяхната компетентност; 3. разработва анализи и информации за спазване на разпоредбите по устройството на територията при изработването на подробни устройствени планове и проектирането; 4. осъществява процесуално представителство на ДНСК пред съдилищата като въззивна и касационна инстанция; 5. проучва и анализира изпълнението на действащото законодателство, анализира и обобщава практиката по прилагане на нормативните актове, свързани с устройството на територията, предлага мерки за отстраняване на закононарушенията; 6. оказва помощ на началника на ДНСК за законосъобразното изпълнение на неговите правомощия във връзка с издаването на индивидуални административни актове, дава мнения, становища и справки по въпроси, изготвя предложения и становища за приемане на нови и за изменение на действащи нормативни актове по устройството на територията и строителството; 7. контролира и методически ръководи общинските технически служби и регионалните дирекции на ДНСК и предлага на началника на ДНСК издаването на задължителни указания; 8. осъществява контрол по спазване на регламентираните процедури по изработване и одобряване на общи и подробни устройствени планове; 9. осъществява контрол върху териториите с особена териториалноустройствена защита; 10. осъществява контрол и методическо ръководство на регионалните дирекции на ДНСК във връзка с изпълнението на задълженията по чл. 156 ЗУТ; 11. изготвя предложения за прилагане на предвидените в ЗУТ мерки за премахване на незаконно строителство, както и становища по обжалване актовете на началниците на регионалните дирекции; 12. съхранява наличните заверени копия от оригинали на общите и подробните устройствени планове до предаването им в Агенцията по геодезия, картография и кадастър.

(2) При извършване на дейността си дирекция “Устройство на територията” ползва по установения ред данни от Единната система за гражданска регистрация и административно обслужване на населението, от Националната агенция по приходите, кадастралните карти и данни от Агенцията по геодезия, картография и кадастър и нейните служби по места, както и наличните в общините и ведомствата планове, строителни книжа и карти.

Чл. 20. Дирекция “Строителство”: 1. изпълнява дейността по въвеждане на строежите в експлоатация; 2. контролира дейността на лицата, упражняващи строителен надзор; 3. съставя актове за установяване на административни нарушения на правилата и нормите по ЗУТ; 4. заверява заповедни книги на строежи в предвидените от закона случаи; 5. проверява строителните площадки за установяване законосъобразността на изпълняваното строителство и съставя констативни актове и протоколи за установяване на незаконно строителство; 6. възлага изработването на проекти и експертизи, необходими при изпълнението на заповеди за премахване на незаконни строежи; 7. дава указания по прилагането на ЗУТ и на подзаконовите нормативни актове във връзка с дейността на лицата, упражняващи строителен надзор, и въвеждането на обектите в експлоатация; 8. предлага мерки за недопускане на аварии в строителството и изпълнява дейността по документиране и обследване на аварии в строителството; 9. контролира законосъобразната експлоатация на завършени строежи и действията по разрешаване ползването на строежите; 10. осъществява процесуалното представителство на ДНСК пред съдилищата като въззивна и касационна инстанция; 11. оказва правна помощ на началника на ДНСК за законосъобразното изпълнение на неговите правомощия във връзка с издаването на индивидуални административни актове, дава мнения, становища и справки по правни въпроси, изготвя предложения и становища за приемане на нови и изменение на действащи нормативни актове по строителството; 12. дава задължителни указания по възникнали технически спорове между участниците в строителството.

Раздел VII

Органи на ДНСК Чл. 21. Органи на ДНСК са служителите от състава на дирекциите: “Устройство на територията”, “Строителство”, на отдел “Вътрешен контрол” в дирекция “Финансово обслужване, управление на собствеността, човешки ресурси и вътрешен контрол” и на Главна дирекция “Координация, оперативна дейност и контрол”, както и служителите в административните звена “Строителен контрол” и “Оперативна дейност” на регионалните дирекции за национален строителен контрол.

Чл. 22. Органите на ДНСК и другите служители на ДНСК удостоверяват самоличността си със служебна карта.

Чл. 23. В изпълнение на заповеди за спиране на строителството, за забрана на ползването и за забрана на достъпа органите на ДНСК ограждат строителните площадки със сигнални ленти с бял цвят и с червено-син надпис “ДНСК”, удостоверителен знак и печат на дирекцията.

Раздел VIII

Организация на работата Чл. 24. Служителите на ДНСК осъществяват своята дейност в съответствие със ЗУТ и устройствения правилник и в рамките на определената функционална и териториална компетентност на структурното звено, към което принадлежат, под ръководството на непосредствения си ръководител.

Чл. 25. (1) Документите, изпратени до ДНСК, се завеждат във входящ регистър, като се отбелязва датата на получаването им.

(2) При завеждането на документите по ал. 1 се извършва проверка за наличието на всички посочени материали и се образува служебна преписка.

Чл. 26. Документооборотът в ДНСК се определя със заповед на началника на ДНСК.

Чл. 27. Работното време на администрацията на ДНСК е от 9 до 17,30 ч. с обедна почивка 30 минути между 12 и 14 ч.

Чл. 28. За образцово изпълнение на служебните си задължения служителите могат да бъдат награждавани от началника на ДНСК с отличия и с парични или предметни награди на стойност до размера, определен от закона.

Чл. 29. Униформеното облекло на служителите на ДНСК е със син цвят. На униформата се носят задължително отличителни знаци на дирекцията.

ЗАКЛЮЧИТЕЛНИ РАЗПОРЕДБИ § 1. Министърът на регионалното развитие и благоустройството определя със заповед формата и вида на отличителния знак на ДНСК и на униформеното облекло на служителите на дирекцията. § 2. Правилникът се приема на основание § 19 от заключителните разпоредби на Закона за устройство на територията. § 3. Изпълнението на правилника се възлага на началника на ДНСК.

Приложение към чл. 7, ал. 3

Обща численост на персонала в Дирекцията за национален строителен контрол - 514 щатни бройки

Началник 1

Заместник-началници 2

Служител по сигурността на информацията 1

Вътрешен одитор 1

Главен секретар 1

Обща администрация 52 в т. ч.: Финансов контрольор 1 дирекция “Финансово обслужване,управление на собствеността, човешки ресурси и вътрешен контрол” 24 дирекция “Техническо, информационно и административно обслужване, връзки с обществеността” 27

Специализирана администрация 456 в т. ч.: Главна дирекция “Координация, оперативна дейност и контрол” и РДНСК 427 дирекция “Устройство на територията” 14 дирекция “Строителство” 15