Решение за изменение и допълнение на Правилника за организацията и дейността на Народното събрание

РЕШЕНИЕ за изменение и допълнение на Правилника за организацията и дейността на Народното събрание (обн., ДВ, бр. 69 от 2005 г.; изм. и доп., бр. 74 от 2005 г., бр. 101 от 2006 г. и бр. 18 от 2007 г.)

Народното събрание на основание чл. 86, ал. 1 от Конституцията на Република България и § 1, ал. 1 от допълнителните разпоредби на Правилника за организацията и дейността на Народното събрание

РЕШИ: § 1. Наименованието на глава втора се изменя така: “Конституиране на Народното събрание и промени в ръководството”. § 2. Създава се чл. 4а: “Чл. 4а. Кандидати за заместник-председатели на Народното събрание могат да издигат и парламентарни групи.” § 3. В чл. 5 се правят следните допълнения: 1. В ал. 1 се създава т. 3: “3. по писмено искане на парламентарната група, която ги е издигнала.”

2. В ал. 3 след думите “т. 2” се добавя “и по т. 3”. § 4. В чл. 8, ал. 1 се правят следните изменения и допълнения: 1. Създава се нова т. 9: “9. след гласуване може да изисква от секретарите на Народното събрание информация за гласуването с чужди карти;”.

2. Досегашните т. 9 - 15 стават съответно т. 10 - 16. § 5. В чл. 10 се правят следните изменения и допълнения: 1. Създават се нови т. 2, 3 и 4: “2. предоставят в началото и прибират в края на пленарното заседание картите за гласуване по чл. 53, ал. 5, които не са на съхранение в народните представители; 3. по време на пленарното заседание осигуряват неприкосновеността на картите за гласуване, оставени без надзор от титулярите им, като ги отстраняват от пултовете и ги съхраняват до поискването им от титулярите; 4. при гласуване с компютризираната система съдействат за предотвратяване и санкциониране на гласуването с чужда карта;”.

2. Досегашната т. 2 става т. 8.

3. Досегашните т. 3 - 5 стават съответно т. 5 - 7, а досегашната т. 6 става т. 9.

§ 6. В чл. 15 се правят следните изменения: 1. В ал. 2 думите “ал. 3” се заменят с “ал. 5”.

2. В ал. 4 думите “качеството си на наблюдател в Европейския парламент” се заличават. § 7. В чл. 22 се създава ал. 3: “(3) Към Комисията по бюджет и финанси се създава постоянно действаща подкомисия по отчетност на публичния сектор.” § 8. Създава се чл. 22а: “Чл. 22а. (1) Във връзка с дейността на подкомисията по отчетност на публичния сектор и по искане на председателя на Комисията по бюджет и финанси първостепенните разпоредители с бюджетни кредити съставят отчети за изпълнението на определени бюджети и програми, които се представят на подкомисията в срокове, определени в искането. По този ред могат да се обсъждат и отчети за изпълнението на извънбюджетни сметки и фондове.

(2) В заседанията на подкомисията участват първостепенният разпоредител, председателят на Сметната палата и министърът на финансите или техни заместници, както и други лица по покана на председателя на подкомисията.

(3) След обсъждането на отчета председателят на подкомисията изготвя доклад с оценка за изпълнението на бюджета, който се предоставя на Комисията по бюджет и финанси и на народните представители.” § 9. В чл. 23 се правят следните изменения и допълнения: 1. В ал. 1 след думата “законопроекти” се добавя “Годишната програма по чл. 97а”.

2. Създава се нова ал. 3: “(3) Постоянните комисии, в съответствие със своя предмет на дейност, осъществяват периодичен контрол за степента на усвояване и за целесъобразното и законосъобразното изразходване на средства от фондовете и програмите на Европейския съюз.”

3. Досегашните ал. 3 и 4 стават съответно ал. 4 и 5. § 10. В чл. 27, ал. 2 думите “до 15 минути” се заличават. § 11. В чл. 30, ал. 2, изречение първо думите “конкретен законопроект” се заменят със “законопроектите” и в изречение второ накрая се добавя “и се публикуват в 10-дневен срок от заседанието в сайта на Народното събрание”. § 12. В чл. 38 ал. 3 се изменя така: “(3) Акредитираните журналисти и други журналисти, на които е осигурен достъп, могат да присъстват на откритите заседания на постоянните комисии на Народното събрание.” § 13. В чл. 39 се правят следните изменения: 1. Алинея 2 се изменя така: “(2) Проверка на кворум се извършва чрез компютризираната система за гласуване преди откриване на заседанието и преди началото на гласуването по чл. 53, ал. 3.

2. Алинея 3 се изменя така: “(3) Председателят, във връзка с предстоящо гласуване, може да извърши по своя инициатива или до два пъти общо в едно заседание по искане на парламентарна група проверка на кворума чрез поименно прочитане имената на народните представители или чрез преброяване на народните представители от секретарите на Народното събрание.” § 14. В чл. 40 се правят следните изменения и допълнения: 1. В ал. 3 се създава изречение трето: “Като точки в предстоящата програма могат да бъдат предлагани и законопроекти и проекти за други актове на Народното събрание, по които няма постъпили доклади, но сроковете по чл. 65, ал. 2 и чл. 75, ал. 3 са изтекли.”

2. В ал. 7 думите “първото редовно пленарно заседание на Народното събрание за” се заменят с “редовното пленарно заседание на Народното събрание, провеждано през първата сряда на”. § 15. В чл. 41, ал. 6 думата “или” се заменя със запетая, а след думата “заместници” се добавя “или на упълномощен от тях по време на заседанието народен представител”. § 16. В чл. 53 се правят следните изменения и допълнения: 1. Създават се нови ал. 3 и 4: “(3) Явното гласуване се извършва в четвъртък и петък от 9,00 ч. до изчерпване на съответните въпроси и/или законопроекти и проекти за решения, по които обсъжданията са приключили. По изключение председателят на Народното събрание може да отложи началото на гласуването до приключване на вече започнат дебат или за проверка и осигуряване на кворум.

(4) В случаите на чл. 84, т. 4 - 8 и 12, чл. 89, чл. 91 и чл. 112 от Конституцията на Република България, както и когато необходимостта за това произтича от естеството на акта или при извънредни заседания, Народното събрание може да определи и друго време за гласуване.”

2. Досегашните ал. 3 и 4 стават ал. 5 и 6. § 17. В чл. 59 думите “може да определя” се заменят със “съобщава в края на пленарното заседание” и накрая на текста се добавя “и проекти за други актове на Народното събрание, по които обсъжданията са приключили”. § 18. В чл. 65 се създават ал. 3 и 4: “(3) Постоянните комисии изготвят предложения по Годишната програма по чл. 97а не по-късно от две седмици от получаване на разпореждането.

(4) Комисията по европейските въпроси, въз основа на становищата на другите постоянни комисии, изготвя окончателен проект за Годишна работна програма на Народното събрание по въпросите на Европейския съюз не по-късно от четири седмици от получаване на разпореждането.” § 19. В чл. 71 се правят следните изменения: 1. В ал. 1 думите “и приема” се заличават.

2. Алинея 4 се изменя така: “(4) Гласуването се извършва във времето по чл. 53, ал. 3 или ал. 4 и по реда на чл. 56. По време на гласуването не се допускат изказвания и нови предложения. Гласуват се само предложенията на народни представители, постъпили по реда на чл. 70, предложенията на водещата комисия, редакционните поправки, направени по време на обсъждането, както и предложения за отпадане или отлагане на текст.” § 20. В чл. 75 ал. 4 се отменя. § 21. Създава се чл. 75а: “Чл. 75а. Проектите за решения по процедурни, организационни и технически въпроси не се разпределят на постоянните комисии, освен ако председателят на Народното събрание реши друго.” § 22. Създава се чл. 75б: “Чл. 75б. (1) Докладите по чл. 84, т. 16 и 17 от Конституцията на Република България се разпределят от председателя на Народното събрание на съответната постоянна комисия в 3-дневен срок от постъпването им, за което той уведомява народните представители по реда на чл. 64, ал. 3.

(2) Постоянната комисия обсъжда доклада по ал. 1 не по-късно от 15 дни от разпределението му и представя на председателя на Народното събрание становището си, като предлага и проект за решение по доклада. Проектът за решение може да съдържа и препоръки към органа, чиято дейност се обсъжда.

(3) Докладът по ал. 1 се включва в дневния ред на Народното събрание в едномесечен срок от постъпването му.

(4) Докладът по ал. 1 се обсъжда след като Народното събрание изслуша становището на комисията и изложението на вносителя в рамките на по 10 минути. Обсъждането продължава с изказвания на народни представители, в които могат да се съдържат и въпроси към вносителя, който е длъжен да им отговори.

(5) По време на обсъждането на доклада по ал. 1 народните представители могат да правят предложения за изменения и допълнения на проекта за решение, предложен от комисията. Предложенията се гласуват по реда на чл. 56. По доклада се приема решение.” § 23. В чл. 78, ал. 1 се правят следните допълнения: 1. В изречение второ след думите “лични нападки” се добавя “и обидни квалификации”.

2. Създават се изречения шесто и седмо: “Народен представител, задал въпрос с устен отговор, може писмено да поиска промяна на вида на отговора в писмен до започване на заседанието, на което следва да се отговори. Срокът за писмения отговор е 7 дни от деня на искането на промяната и не може да се отлага от министъра.” § 24. В чл. 81, ал. 1 се създават изречения четвърто и пето: “Народен представител, задал питане с устен отговор, може писмено да поиска промяна на вида на отговора в писмен до започване на заседанието, на което следва да се отговори. Срокът за писмения отговор е 7 дни от деня на искането на промяната и не може да се отлага от министъра.” § 25. В чл. 82 думата “обвинения” се заменя с “лични нападки”. § 26. В чл. 87 се правят следните изменения и допълнения: 1. В ал. 2 след първото изречение се добавя ново със следното съдържание: “След насрочване на разискванията от председателя на Народното събрание народни представители не могат да оттеглят подписите си от предложението.”

2. В ал. 3 първото изречение се заличава, а в изречение второ след думата “Проекти” се добавя “за решение”. § 27. В чл. 94 се правят следните изменения и допълнения: 1. Създава се нова ал. 2: “(2) Когато Народното събрание пристъпи към провеждане на изслушването, вносителят на предложението прави изложение на въпросите в рамките на 10 минути. Изслушваното лице информира Народното събрание по въпросите, предмет на изслушването. По двама народни представители от парламентарна група и един независим народен представител, всеки в рамките на 2 минути, могат да зададат допълнителни въпроси. Изслушваното лице отговаря след задаването на всички допълнителни въпроси.”

2. Досегашната ал. 2 става ал. 3 и в нея се създава изречение второ: “В седемдневен срок след провеждане на изслушването съответната комисия представя на председателя на Народното събрание доклад за изслушването, който се раздава на народните представители.” § 28. В чл. 107 се правят следните изменения и допълнения: 1. В ал. 1 думите “тежко престъпление” се заменят с “престъпление от общ характер”.

2. Създава се нова ал. 2: “(2) Разрешение за възбуждане на наказателно преследване не се изисква при писмено съгласие на народния представител. Народният представител представя лично писменото си съгласие на председателя на Народното събрание, който уведомява незабавно главния прокурор и информира Народното събрание на първото пленарно заседание след постъпване на съгласието. Даденото писмено съгласие не може да бъде оттегляно от народния представител.”

3. Досегашната ал. 2 става ал. 3.

4. Досегашната ал. 3 става ал. 4 и в нея думите “тежко престъпление” се заменят с “престъпление от общ характер”.

5. Досегашната ал. 4 става ал. 5 и в нея в края на изречение първо се добавя “не по-рано от 14 дни след постъпване на искането”.

6. Досегашните ал. 5 - 8 стават съответно ал. 6 - 9. § 29. В чл. 117 ал. 3 се изменя така: “(3) Народният представител има право да оспорва наложената дисциплинарна мярка пред председателя на Народното събрание в 3-дневен срок от налагането й. Председателят може да потвърди, отмени или промени наложената дисциплинарна мярка.” § 30. В § 4 от допълнителните разпоредби изречение второ се изменя така: “Под “присъстващи” при явно гласуване се разбира броят на народните представители, които са се регистрирали преди започване на гласуването.”

Преходни и заключителни разпоредби § 31. Комисията по бюджет и финанси в 14-дневен срок от влизането в сила на тези изменения и допълнения на Правилника за организацията и дейността на Народното събрание създава подкомисия по отчетност на публичния сектор. § 32. Решението за изменение и допълнение на Правилника за организацията и дейността на Народното събрание влиза в сила от деня на обнародването му в “Държавен вестник”.

Решението е прието от 40-то Народно събрание на 22 март 2007 г. и е подпечатано с официалния печат на Народното събрание.

Председател на Народното събрание: Георги Пирински