Постановление № 230 от 29 юли 2011 г. за предоставяне на финансови средства от централния бюджет за 2011 г. по бюджета на Министерството на регионалното развитие и благоустройството, Министерството на вътрешните работи, Министерството на финансите и на администрацията на Министерския съвет за финансиране на обект „Граничен преход „Маказа“ и инженерно-укрепителни работи по довеждащ път

ПОСТАНОВЛЕНИЕ № 230 ОТ 29 ЮЛИ 2011 Г. за предоставяне на финансови средства от централния бюджет за 2011 г. по бюджета на Министерството на регионалното развитие и благоустройството, Министерството на вътрешните работи, Министерството на финансите и на администрацията на Министерския съвет за финансиране на обект „Граничен преход „Маказа“ и инженерно-укрепителни работи по довеждащ път

МИНИСТЕРСКИЯТ СЪВЕТ ПОСТАНОВИ: Чл. 1. (1) Министърът на финансите да предостави от централния бюджет за 2011 г. средства в размер до 4 500 000 лв. за финансиране на обект „Граничен преход „Маказа“ и инженерно-укрепителни работи по довеждащ път по бюджетите на: 1. Министерството на регионалното развитие и благоустройството – за проектни и строително-монтажни работи по отношение на пътна, довеждаща и площадкови инфраструктури и инженерно-укрепителни работи по довеждащ път в размер до 3 765 800 лв.; 2. Министерството на вътрешните работи – за оборудване и обзавеждане за граничен контрол и телекомуникационни мрежи в размер до 268 000 лв.; 3. Министерството на финансите – за доставки на монтажни помещения в размер до 134 000 лв.; 4. администрацията на Министерския съвет за Областната администрация на област Кърджали – за доставки и монтаж на помещения, на държавни символи и площадково оборудване в размер до 332 200 лв.

(2) Средствата по ал. 1 да се осигурят от разчетените средства от резерва за непредвидени и неотложни разходи – за структурни реформи и допълнителни фискални мерки, по чл. 1, ал. 2, т. 4.1 от Закона за държавния бюджет на Република България за 2011 г.

Чл. 2. Министърът на финансите по предложение на съответните първостепенни разпоредители с бюджетни кредити да извърши налагащите се промени по бюджетите на съответните първостепенни разпоредители с бюджетни кредити за 2011 г. по реда на чл. 34, ал. 1 от Закона за устройството на държавния бюджет въз основа на фактически извършените разходи по обекта.

Заключителни разпоредби § 1. Постановлението се приема на основание чл. 28, ал. 1 и чл. 35, ал. 1 от Закона за устройството на държавния бюджет. § 2. Изпълнението на постановлението се възлага на министъра на финансите, на министъра на регионалното развитие и благоустройството, на министъра на вътрешните работи и на главния секретар на Министерския съвет. § 3. Постановлението влиза в сила от деня на обнародването му в „Държавен вестник“.

Министър-председател: Бойко Борисов

Главен секретар на Министерския съвет: Росен Желязков