Постановление № 310 от 5 декември 2012 г. за одобряване на допълнителни бюджетни кредити от централния бюджет за 2012 г. по бюджетите на Министерския съвет и на община Любимец

ПОСТАНОВЛЕНИЕ № 310 ОТ 5 ДЕКЕМВРИ 2012 Г. за одобряване на допълнителни бюджетни кредити от централния бюджет за 2012 г. по бюджетите на Министерския съвет и на община Любимец

МИНИСТЕРСКИЯТ СЪВЕТ ПОСТАНОВИ: Чл. 1. Одобрява допълнителни бюджетни кредити от централния бюджет за 2012 г. в общ размер 13,7 млн. лв., разпределени, както следва: 1. по бюджета на Министерския съвет – за осигуряване дейността на администрацията на Министерския съвет и на второстепенните разпоредители с бюджетни кредити към него, включително за разплащане на задължения към доставчици – 13,5 млн. лв.; 2. по бюджета на община Любимец – за окончателно разплащане на извършени строително-ремонтни дейности на обекти на територията на гр. Любимец и с. Малко Градище – 0,2 млн. лв.

Чл. 2. (1) Средствата по чл. 1 да се осигурят за сметка на икономии на разходи и на трансфери по републиканския бюджет за 2012 г. по реда на чл. 34, ал. 1 от Закона за устройството на държавния бюджет.

(2) Министърът на финансите по предложение на съответните първостепенни разпоредители с бюджетни кредити да извърши налагащите се от чл. 1 промени по съответните бюджети и по бюджетните взаимоотношения на община Любимец с централния бюджет за 2012 г.

Заключителни разпоредби § 1. Постановлението се приема на основание чл. 28, ал. 1 от Закона за устройството на държавния бюджет. § 2. Изпълнението на постановлението се възлага на министъра на финансите, на главния секретар на Министерския съвет и на кмета на община Любимец. § 3. Постановлението влиза в сила от деня на обнародването му в „Държавен вестник“.

За министър-председател: Симеон Дянков

Главен секретар на Министерския съвет: Росен Желязков