Постановление № 357 от 27 декември 2006 г. за изменение и допълнение на Наредбата за условията и реда за събиране на винетни такси за платено ползване на определени републикански пътища за определен срок, приета с Постановление № 57 на Министерския съвет от 2004 г.

ПОСТАНОВЛЕНИЕ № 357 ОТ 27 ДЕКЕМВРИ 2006 Г. за изменение и допълнение на Наредбата за условията и реда за събиране на винетни такси за платено ползване на определени републикански пътища за определен срок, приета с Постановление № 57 на Министерския съвет от 2004 г. (обн., ДВ, бр. 24 от 2004 г.; Решение № 9513 на Върховния административен съд от 2005 г. - бр. 89 от 2005 г.; изм., бр. 93 от 2006 г.)

МИНИСТЕРСКИЯТ СЪВЕТ ПОСТАНОВИ: § 1. В чл. 2 изречение второ се изменя така: “Потребителите могат да заплащат пътни и винетни такси при преминаване на границата на Република България на съответния граничен пункт в левове, евро или щатски долари.” § 2. В чл. 3 думите “и на пътното превозно средство е поставена” се заменят с “и на предното стъкло на пътното превозно средство е залепена”. § 3. В чл. 7 се правят следните изменения и допълнения: 1. В ал. 1 думите “платежен документ и винетка - винетен стикер, които доказват” се заменят с “платежен документ и винетка, която доказва”.

2. В ал. 2 се създава изречение второ: “За пътните превозни средства по чл. 10а, ал. 7, т. 1 и 2 от Закона за пътищата се издават и дневни винетки.”

3. Създава се ал. 6: “(6) Дневната винетка е валидна за деня, който е обозначен на нея чрез перфорация.” § 4. В чл. 10 думата “поставя” се заменя със “залепя”. § 5. В чл. 14 думите “месечната и седмичната” се заменят с “месечната, седмичната и дневната”. § 6. В чл. 15 думите “месечните и седмичните” се заменят с “месечните, седмичните и дневните”. § 7. В чл. 18 думите “едноседмична винетка” се заменят с “винетната такса за най-краткия срок за съответната категория пътно превозно средство”. § 8. В чл. 19 се правят следните изменения и допълнения: 1. В ал. 3 след думите “Република България” се добавя “за пътни превозни средства, които са в движение”.

2. Създава се нова ал. 4: “(4) Контролът по изпълнение на задължението за заплащане на винетна такса за ползване на републиканските пътища или техни участъци на територията на Република България за пътни превозни средства, които са спрели на републикански път, включително обхвата на пътя, пътно съоръжение или пътна принадлежност по смисъла на Закона за пътищата, се осъществява самостоятелно от длъжностни лица на Фонд “Републиканска пътна инфраструктура” чрез специализираното му звено - управление “Пътни такси и разрешителни.”

3. Създават се ал. 5 и 6: “(5) Контролът на пътните превозни средства, които се движат по републиканските пътища, се осъществява и от съвместни контролни групи, съставени от упълномощени от министъра на вътрешните работи длъжностни лица и длъжностни лица на Фонд “Републиканска пътна инфраструктура” - управление “Пътни такси и разрешителни”. Спирането на пътно превозно средство за проверка се извършва от длъжностно лице на определена от министъра на вътрешните работи служба.

(6) Съвместните контролни групи могат да осъществяват контрол освен чрез спиране на отделни автомобили и като организират проверка на всички пътни превозни средства, които ползват произволно определен участък от републикански път в произволно определен период от време. В рамките на един пътен участък могат да действат една или повече съвместни контролни групи.”

4. Досегашната ал. 4 става ал. 7.

Заключителна разпоредба § 9. Постановлението влиза в сила от 1 януари 2007 г.

Министър-председател: Сергей Станишев

Главен секретар на Министерския съвет: Севдалин Мавров