Постановление № 68 от 11 април 2005 г. за изменение и допълнение на Постановление № 104 на Министерския съвет от 2003 г. за приемане на Наредба за учебниците и учебните помагала

ПОСТАНОВЛЕНИЕ № 68 ОТ 11 АПРИЛ 2005 Г. за изменение и допълнение на Постановление № 104 на Министерския съвет от 2003 г. за приемане на Наредба за учебниците и учебните помагала (обн., ДВ, бр. 46 от 2003 г.; изм. и доп., бр. 76 от 2004 г.)

МИНИСТЕРСКИЯТ СЪВЕТ ПОСТАНОВИ: § 1. Членове 2 - 5 се изменят така: “Чл. 2. (1) Осигуряват се за безвъзмездно ползване: 1. комплекти учебни помагала за децата от подготвителната група или от подготвителния клас съгласно чл. 20, ал. 1 от Закона за народната просвета в държавните и общинските детски градини и училища; 2. комплекти учебници и учебни помагала за учениците от I до IV клас в държавните и общинските училища; 3. учебници за учениците със специални образователни потребности - със сензорни увреждания, с умствена изостаналост и с множество увреждания.

(2) За всяко дете или ученик се осигурява един комплект учебни помагала за подготвителната група или за подготвителния клас или един комплект учебници и учебни помагала за съответния клас.

Чл. 3. (1) Средствата за закупуване на учебните помагала по чл. 2, ал. 1, т. 1 се осигуряват от републиканския бюджет по бюджетите на министерствата и на общините, финансиращи детските градини и училищата, които извършват подготовка на децата за училище една година преди постъпването им в първи клас.

(2) Средствата за закупуване на учебниците и учебните помагала по чл. 2, ал. 1, т. 2 и учебниците по чл. 2, ал. 1, т. 3 се осигуряват от републиканския бюджет чрез бюджета на Министерството на образованието и науката.

(3) Средствата за закупуване на учебните помагала по чл. 2, ал. 1, т. 1 за общинските детски градини и училища са включени в стандарта за едногодишна издръжка на едно дете в подготвителна група или в подготвителен клас.

Чл. 4. (1) Учебните помагала по чл. 2, ал. 1, т. 1 се разпространяват до: 1. държавните детски градини и училища или до регионалните инспекторати по образованието чрез доставка, възложена от съответното министерство, при условията и по реда на Закона за обществените поръчки; 2. общинските детски градини и училища чрез доставка, възложена от съответната община, при условията и по реда на Закона за обществените поръчки.

(2) Учебниците и учебните помагала по чл. 2, ал. 1, т. 2 и учебниците по чл. 2, ал. 1, т. 3 се разпространяват до училищата или до регионалните инспекторати по образованието чрез доставка, възложена от Министерството на образованието и науката, при условията и по реда на Закона за обществените поръчки.

Чл. 5. Количеството за всяка доставка на учебници и учебни помагала по чл. 2, ал. 1 се определя съгласно заявки, направени от: 1. държавните или общинските детски градини и училища до съответното министерство или до съответната община - за учебните помагала по чл. 2, ал. 1, т. 1; 2. държавните или общинските училища чрез регионалните инспекторати по образованието до Министерството на образованието и науката - за учебниците и учебните помагала по чл. 2, ал. 1, т. 2 и 3.” § 2. Създава се чл. 5а и 5б: “Чл. 5а. (1) Доставка се организира за учебниците и учебните помагала по чл. 2, ал. 1, т. 2 с изключение на тези по чужд език, за които са заявени най-малко 5000 екземпляра.

(2) За учебниците и учебните помагала по чужд език по чл. 2, ал. 1, т. 2 и за учебниците по чл. 2, ал. 1, т. 3 доставка се организира независимо от броя на заявените екземпляри.

(3) Заявките за учебниците и учебните помагала по чл. 2, ал. 1, т. 2 с изключение на тези по чужд език, за които са заявени по-малко от 5000 екземпляра, се разпределят пропорционално между другите учебници и учебни помагала по ал. 1 и в съответствие с посочения в заявките брой екземпляри.

(4) За учебниците и учебните помагала по чл. 2, ал. 1, т. 2 и 3, за които е прекратена процедурата за възлагане на обществена поръчка, заявките се разпределят пропорционално между другите учебници и учебни помагала съответно по ал. 1 или по ал. 2 и в съответствие с посочения в заявките брой екземпляри.

Чл. 5б. (1) Продължителността за ползване на учебниците и учебните помагала по чл. 2, ал. 1 от децата и учениците е: 1. за учебните помагала - една учебна година; 2. за учебниците за I клас по чл. 2, ал. 1, т. 2 - една учебна година; 3. за учебниците за II до IV клас по чл. 2, ал. 1, т. 2 и за учебниците по чл. 2, ал. 1, т. 3 - за срок, определен от министъра на образованието и науката, в зависимост от съдържанието и техническите характеристики на учебника.

(2) След приключване на учебните занятия за съответната учебна година учениците връщат учебниците, за които е определен срок за ползване, по-дълъг от една учебна година, в училището, от което са ги получили.

(3) Учениците са длъжни да полагат грижи за съхраняване на учебниците по ал. 2.

(4) Когато ученикът не върне учебник по ал. 2 или при връщането му се установи, че поради неполагане на грижи от страна на ученика учебникът е негоден за следваща употреба, родителите (настойниците) на ученика възстановяват учебника или неговата стойност.” § 3. В чл. 6 ал. 4 се изменя така: “(4) Учебниците от училищните библиотеки може да се предоставят за ползване до края на учебните занятия на ученици от прогимназиалния и гимназиалния етап, чийто месечен доход на член от семейството е под установената за страната минимална работна заплата, при условия и по ред, определени с правилника на училището.” § 4. В чл. 7 след думата “културата” се добавя “и туризма”. § 5. Създава се чл. 8: “Чл. 8. Образуването и прилагането на цените на учебниците и на учебните помагала се извършва по правила, определени от Министерския съвет по чл. 69, ал. 3 от Закона за защита на потребителите и за правилата за търговия.” § 6. Създава се чл. 9: “Чл. 9. (1) Директорите на училищата създават необходимата организация за опазване и възстановяване на учебниците, предоставени за ползване със срок над една учебна година, и на учебниците, предоставени за безвъзмездно ползване, съгласно чл. 6, ал. 3 и 4.

(2) Регионалните инспекторати по образованието упражняват контрол върху директорите на училищата за дейността им по ал. 1. ” § 7. Създава се допълнителна разпоредба: “Допълнителна разпоредба § 1. По смисъла на постановлението: 1. “Комплект учебни помагала” е съвкупността от предназначените за едно дете от подготвителна група или от подготвителен клас учебни помагала по образователните направления.

2. “Комплект учебници и учебни помагала” е съвкупността от предназначените за един ученик от определен клас учебници по учебните предмети и учебни помагала, когато те са в единна система със съответния учебник.” § 8. Досегашните § 1 - 4 от преходните и заключителните разпоредби стават съответно § 2 - 5.

Преходни и заключителни разпоредби § 9. (1) Министърът на финансите да предостави от централния бюджет за 2005 г. допълнителни средства по бюджета на Министерството на образованието и науката в размер 14 918 000 лв. за осигуряване на учебниците и учебните помагала за учениците от II до IV клас.

(2) Министърът на финансите да извърши налагащите се промени по бюджета на Министерството на образованието и науката за 2005 г. § 10. Министърът на образованието и науката в едномесечен срок от влизането в сила на постановлението да внесе за приемане от Министерския съвет проект на акт по § 5. § 11. Изпълнението на постановлението се възлага на министъра на финансите, на министъра на образованието и науката и на министъра на културата и туризма. § 12. Комплектите учебни помагала за децата от подготвителната група или от подготвителния клас и комплектите учебници и учебни помагала за учениците от I до IV клас се осигуряват от началото на учебната 2005/2006 г. § 13. Постановлението влиза в сила от деня на обнародването му в “Държавен вестник” с изключение на § 5, който влиза в сила от влизането в сила на акта на Министерския съвет по чл. 69, ал. 3 от Закона за защита на потребителите и за правилата за търговия относно образуването и прилагането на цените на учебниците и на учебните помагала.

Министър-председател: Симеон Сакскобургготски

Главен секретар на Министерския съвет: Севдалин Мавров