Наредба № 2 от 5 ноември 2004 г. за условията и реда за начисляване и разходване на средствата за развитие на материалната база, за повишаване на квалификацията и за стимулиране на служителите от Агенцията по вписванията

НАРЕДБА № 2 от 5 ноември 2004 г. за условията и реда за начисляване и разходване на средствата за развитие на материалната база, за повишаване на квалификацията и за стимулиране на служителите от Агенцията по вписванията

Раздел I

Общи положения Чл. 1. С тази наредба се уреждат условията и редът за: 1. начисляването, формирането и разходването на средствата за развитие на материалната база, за повишаване на квалификацията и за стимулиране на служителите от Агенцията по вписванията (агенцията); 2. определяне на размера на материалното стимулиране на служителите.

Чл. 2. (1) Набирането на средствата се извършва чрез отчисления в размер 25 % от събраните такси по Закона за кадастъра и имотния регистър (ЗКИР), както и от допълнителните приходи за бюджета, представляващи глоби, установени и събрани по наказателни постановления, издадени по същия закон.

(2) Отчисленията по ал.1 се извършват от размера на постъпилите суми от преведени такси и от допълнителни приходи по влезли в сила наказателни постановления към датата на постъпването им.

Чл. 3. Набраните по реда на чл. 2 средства постъпват като собствени приходи в бюджета на агенцията и се включват в закона за държавния бюджет на Република България за съответната година.

Чл. 4. Постъпилите средства се начисляват и разходват за: 1. развитие на материалната база и за повишаване на квалификацията на служителите; 2. материално стимулиране на служителите - до 25 % от годишния размер на средствата за работна заплата на служителите в агенцията.

Чл. 5. Средствата по чл. 4, т. 2 се определят със заповед на изпълнителния директор въз основа на справка, изготвена от главния счетоводител, до 10-о число на месеца за приходите от предходния месец.

Раздел II

Разходване на средствата, начислени за развитие на материалната база и за повишаване на квалификацията на служителите Чл. 6. Средствата за развитие на материалната база на агенцията се разходват за: 1. придобиване, изграждане, оборудване, ремонт, модернизация и поддръжка на материално-техническата база; 2. закупуване на техника и разработване на технологии и програмни продукти, свързани с усъвършенстване на изпълнението на функциите на агенцията.

Чл. 7. Средствата за повишаване на квалификацията на служителите в агенцията се разходват за: 1. организиране и провеждане на езикови курсове, курсове за работа с компютър и със специализирани програмни продукти и други подобни, спомагащи за повишаване ефективността на работата на служителите; 2. организиране и провеждане на курсове за повишаване квалификацията на служителите, включване в магистърски програми, закупуване и превод на специализирана литература, във връзка с усъвършенстване на дейността по създаването и поддържането на имотния регистър; 3. финансиране на специализирано обучение по вътрешни и международни програми, във връзка с дейността на агенцията и създаването на имотния регистър, извън случаите на целево финансиране.

Раздел III

Разходване на средствата, начислени за материално стимулиране на служителите Чл. 8. (1) Средствата се разходват ежемесечно за материално стимулиране на следните групи служители: 1. първа група - изпълнителния директор, заместник изпълнителния директор, главния секретар, директорите на дирекции и началниците на отдели; 2. втора група - служителите в дирекциите, служителя по сигурността на информацията и финансовия контрольор; 3. трета група - служителите в службите по вписванията; 4. четвърта група - служителите, назначени по реда на Постановление № 66 на Министерския съвет от 28.III.1996 г. за кадрово осигуряване на някои дейности в бюджетните организации (обн., ДВ, бр. 29 от 1996 г.; изм. и доп., бр. 92 от 1997 г.; изм., бр. 5 от 1999 г., бр. 53 от 2000 г.).

(2) Неразпределените средства по ал. 1 могат да бъдат разпределени от изпълнителния директор след изтичане на всяко тримесечие или в края на годината по реда на тази наредба.

Чл. 9. Средствата за материално стимулиране, определени по реда на чл. 5, се разпределят, както следва: 1. резерв на средства за материално стимулиране - до 10 % от общите средства, определен със заповед на изпълнителния директор по предложение на главния секретар; 2. средства за месечно материално стимулиране по групи: а) първа група - до 15 % от общите средства; б) втора група - до 20 % от общите средства; в) трета група - не по-малко от 50 % от общите средства; г) четвърта група - до 5 % от общите средства.

Чл. 10. Определеният размер на материално стимулиране за съответната група може да бъде увеличен или намален при спазване изискванията по чл. 9, т. 2 от изпълнителния директор в зависимост от трудовото изпълнение и постигнатите резултати на групата.

Раздел IV

Определяне на индивидуалния размер на материално стимулиране на служителите Чл. 11. Индивидуалният размер на материално стимулиране на служителите се определя до 15-о число на месеца, както следва: 1. за заместник изпълнителния директор, служителя по сигурността на информацията, финансовия контрольор и главния секретар - от изпълнителния директор; 2. за директорите на дирекции - от изпълнителния директор по предложение на главния секретар; 3. за началниците на отдели - от директора; 4. за служителите в отдели - от директора по предложение на началника на отдела; 5. за началниците на сектори - от директора по предложение на началника на отдела; 6. за служителите в сектори - от директора по предложение на началника на сектора, съгласувано с началника на отдела, ако секторът е в рамките на отдел; 7. за служителите в службите по вписванията - от главния директор на Главна дирекция “Служби по вписвания”, съгласувано с главния секретар; 8. за служителите, назначени по реда на ПМС № 66 от 1996 г. - от главния секретар по предложение на ръководителя на съответното структурно звено.

Чл. 12. При определяне на индивидуалния размер на материално стимулиране на служителите се отчитат: 1. постигнатите резултати; 2. обемът, важността и качеството на извършената работа; 3. показаните компетентности; 4. действително отработеното време, в т.ч.: а) времето, през което служителите са били в платен годишен отпуск; б) времето, през което служителите са били в отпуск за временна неработоспособност с продължителност до 10 дни.

Чл. 13. Индивидуалният размер на материално стимулиране на служителите се определя по следния ред: 1. разпределя се цялата сума, определена за групата по реда на чл. 9 и 10; 2. за всеки служител се определя коефициент за разпределение, както следва: а) 12 - при оценка 1 “Изключително изпълнение”; б) 8 - при оценка 2 “Изпълнението е над изискванията”; в) 5 - при оценка 3 “Изпълнението отговаря на изискванията”; г) 0 - при оценка 4 “Изпълнението не отговаря на изискванията, необходимо е подобрение”; д) 0 - при оценка 5 “Неприемливо изпълнение”; 3. контролиращият ръководител може да увеличи или намали с една единица поставената от прекия ръководител оценка; 4. стойността на единица коефициент за разпределение се изчислява, като сумата, определена за групата, се раздели на сумата от коефициентите за разпределение на всички служители в групата; 5. размерът на стимулирането за всеки служител се изчислява, като се умножи индивидуалният коефициент за разпределение по стойността на единица коефициент, начислена по начина, определен в т.4.

Чл. 14. Индивидуалният размер на материално стимулиране на изпълнителния директор се определя, като най-високият индивидуален размер на материално стимулиране за съответния период в агенцията се увеличи с 30 %.

Чл. 15. Лицата по чл. 11 изготвят предложения за конкретните размери на материално стимулиране за предходния месец до 15-о число на текущия въз основа на извършените оценки.

Чл. 16. Изчисленията по чл. 13 и 14 се извършват от отдел “Финансово-стопански дейности” и отдел “Човешки ресурси, протокол и връзки с обществеността” въз основа на подадените и подписани предложения.

Чл. 17. (1) Изпълнителният директор издава заповеди за изплащане на средствата за материално стимулиране въз основа на предложенията по чл. 15.

(2) Изпълнителният директор нарежда изплащането на средствата за материално стимулиране да се извърши заедно с изплащане на месечното възнаграждение за месеца, следващ постъпването на приходите по сметката на агенцията.

Допълнителна разпоредба § 1. Дължимите осигурителни вноски за всички осигурителни случаи се отчисляват от средствата за стимулиране по тази наредба.

Заключителни разпоредби § 2. Наредбата се издава на основание чл. 58а, ал. 3 от Закона за кадастъра и имотния регистър и влиза в сила от 1 октомври 2004 г. § 3. Указания по прилагането на наредбата се дават от министъра на правосъдието.

Министър: А. Станков