Наредба за изменение и допълнение на Наредба № 1 от 2010 г. за правилата за разпределение и процедурите по първично и вторично предоставяне за ползване, резервиране и отнемане на номера, адреси и имена

КОМИСИЯ ЗА РЕГУЛИРАНЕ НА СЪОБЩЕНИЯТА

Наредба за изменение и допълнение на Наредба № 1 от 2010 г. за правилата за разпределение и процедурите по първично и вторично предоставяне за ползване, резервиране и отнемане на номера, адреси и имена (обн., ДВ, бр. 64 от 2010 г.; изм., бр. 12 от 2011 г.) § 1. В заглавието на наредбата след думите „правилата за“ сe добавя „ползване“ и се поставя запетайка. § 2. В чл. 1 след думите „правилата за“ се добавя „ползване“ и се поставя запетайка. § 3. В чл. 3 след думата „номера“ се добавя „и/или адреси“. § 4. Член 7 се отменя. § 5. В чл. 8, ал. 1 се правят следните изменения: 1. В основния текст след думата „номер“ се добавя „за Република България“.

2. В т. 2, буква „а“ думите „и за електронните съобщителни мрежи за широколентов безжичен достъп (BWA)/неподвижен безжичен достъп (FWA)“ се заличават.

3. Досегашната буква „б“ става буква „в“.

4. Създава се нова буква „б“ със следното съдържание: „б) дванадесет цифри за мрежи и услуги, при които се използва комуникация Машина – Машина (М2М);“. § 6. В чл. 9, ал. 1 се правят следните изменения: 1. В т. 1 думите „състоящ се от не повече от пет цифри“ се заличават.

2. В т. 2 думите „състоящ се от не повече от седем цифри в зависимост от дължината на кода по т. 1“ се заличават. § 7. В чл. 11 се създава нова ал. 3: „(3) Промяна в кодовете по ал. 2 може да бъде извършена и по предложение на предприятие по чл. 3. Комисията взема решение по предложението след провеждане на обществени консултации по реда на чл. 37 ЗЕС.“ § 8. В чл. 13 ал. 1 се изменя, както следва: „(1) Кодове за достъп до мрежата са: 1. двуцифрени или трицифрени кодове за достъп до цифрови мобилни наземни електронни съобщителни мрежи с формат 8А, 98А или 99Х; 2. двуцифрени, трицифрени и четирицифрени кодове за достъп до други мобилни наземни електронни съобщителни мрежи с формат 4А, 4АХ и 4АВХ; 3. четирицифрени кодове за достъп до мрежи на виртуални мобилни оператори (MVNO) с формат 98АХ.“ § 9. В чл. 14 се правят следните изменения и допълнения: 1. В ал. 1: а) точка 1 се изменя, както следва: „1. 10ХУ – кодове за достъп до услугата „избор на оператор“;“ б) в т. 4 думата „кодове“ се заменя с „код“; в) създава се нова т. 5а със следното съдържание: „5а. 430 – код за достъп до услуги, при които се използва комуникация Машина – Машина (М2М), с формат на номерата 430ХY(Z)ZZZZZZ, където ХY(Z) определят държателя на обхвата, а (Z)ZZZZZZ е предоставената група от номера;“ г) в т. 6, 7 и 8 буквите „ZZ(Z)“ се заменят със „(Z)ZZ“.

2. Алинея 5 се отменя. § 10. В чл. 16, ал. 4 т. 2 се изменя, както следва: „2. възможностите на потребителите да ограничат достъпа си както до отделни типове, така и до всички УДС; начинът за ползване на тези възможности се включва и в общите условия на договора с крайните потребители на предприятието.“ § 11. Член 18 се изменя, както следва: „Чл. 18. (1) Кратки номера от ННП с първа цифра „1“ и дължина от три до пет цифри, различни от описаните в чл. 14, могат да бъдат предоставяни за достъп до национални негеографски услуги при едновременно изпълнение на следните изисквания: 1. национално значение и обществен интерес към услугите; 2. осигурена възможност за достъп до услугите за крайните потребители на всички предприятия, които предоставят обществени телефонни услуги.

(2) В зависимост от услугите е възможно определяне на кодове от ННП с първа цифра „1“ и дължина три или четири цифри, след които да бъдат предоставяни номера за един и същи тип услуги.

(3) Кратките номера по ал. 1 и 2 се избират без национален префикс.

(4) Комисията се произнася по предложения за предоставяне на услуги чрез номера и кодове по ал. 1 и 2 след провеждане на обществени консултации по реда на чл. 37 ЗЕС.“ § 12. В чл. 20, ал. 2 се правят следните изменения: 1. В т. 2 думите „електронна съобщителна мрежа, която предлага услугата „мобилност“ се заменят с „фиксирани електронни съобщителни мрежи, които предоставят услуги, изискващи използването на МNС (например SMS, MMS)“.

2. В т. 3 думите „мобилна наземна“ се заменят със „съответната“. § 13. Заглавието на глава четвърта се допълва, като в началото се добавя „ПРАВИЛА И“. § 14. В чл. 30 се правят следните допълнения: 1. В ал. 1 след „и“ се добавя „/или“.

2. Създава се нова ал. 4 със следното съдържание: „(4) Кодове и адреси, които не са част от ННП, могат да бъдат първично предоставяни с решение на комисията и на предприятия, които осъществяват електронни съобщения чрез електронни съобщителни мрежи за собствени нужди, когато се изисква мрежата им да бъде свързана с обществена електронна съобщителна мрежа.“ § 15. В чл. 31 се правят следните изменения: 1. В ал. 1: а) точка 5 се изменя, както следва: „5. за предоставяне на услуги, при които се използва комуникация М2М – минималната група е от 100 000 абонатни номера с формат съгласно чл. 14, ал. 1, т. 5а;“ б) точка 8 се изменя, както следва: „8. за услугата „избор на оператор“ – един код 10XY;“.

2. Алинея 2 се изменя, както следва: „(2) Максималният брой номера, който може да бъде предоставян по едно заявление, е, както следва: 1. след географски кодове с дължина до три цифри – 1 % от номерационния капацитет след съответния код; 2. след географски кодове с дължина от четири цифри – 5 % от номерационния капацитет след съответния код; 3. след географски кодове с дължина от пет цифри – две минимални групи от номера след съответния код; 4. след кодове за негеографски услуги 700, 800 и 90 (за всяко S) – 1 % от номерационния капацитет след съответния код; 5. след кодове за достъп до мрежи – 1 блок от съответния вид.“ § 16. В чл. 32 се правят следните изменения: 1. В основния текст думите „и номера“ се заличават.

2. В т. 1 думите „или електронна съобщителна мрежа, която осигурява услугата „мобилност“ се заменят с „и фиксирани електронни съобщителни мрежи, които предоставят услуги, изискващи използването на МNС (например SMS, MMS)“.

3. Точка 4 се отменя. § 17. Член 34 се изменя, както следва: „Чл. 34. Номера и кодове на виртуални мобилни оператори (MVNO) се предоставят в случай, че предприятието заявител притежава необходимата минимална инфраструктура, която изисква собствен номерационен капацитет и код на мобилна електронна съобщителна мрежа (МNС).“ § 18. Член 35 се изменя, както следва: „Чл. 35. (1) Изискванията за ефективно ползване съгласно чл. 107, т. 3 ЗЕС са, както следва: 1. за фиксирани електронни съобщителни мрежи: а) в региони с недостатъчен ресурс – използване на повече от 70 % от предоставените номера; б) за останалите региони – използване на повече от 60 % от предоставените номера; 2. за мобилни наземни електронни съобщителни мрежи, електронни съобщителни мрежи на виртуални мобилни оператори (MVNO) и електронни съобщителни мрежи с негеографска номерация с национално покритие – използване на повече от 60 % от предоставените номера; 3. за негеографски номера от обхват „700“ и „800“ – използване на повече от 50 % от предоставените номера.

(2) Изискванията по ал. 1 следва да бъдат изпълнени до подаване на заявление за допълнителен ресурс по чл. 113, ал. 1 ЗЕС.“ § 19. В чл. 39, ал. 1 след думите „съответния регион“ се добавя „и/или от съответния вид“. § 20. В чл. 43 ал. 2 се изменя, както следва: „(2) При връщане на номер при държателя на обхвата от номера, с изключение на случаите при осъществена преносимост, последният има задължение да не използва номера отново в срок 6 месеца, считано от датата на връщането му.“ § 21. Създава се нов раздел Іа със следното заглавие и съдържание: „Раздел Iа

Вторично предоставяне на номера Чл. 43а. (1) Предприятията, получили разрешение да ползват първично предоставени номера по чл. 31, ал. 1, т. 1, 2, 3, 4, 5, 5а и 6, имат право да ги предоставят вторично за ползване от крайни потребители.

(2) Предприятията, получили разрешение да ползват първично предоставени номера по чл. 31, ал. 1, т. 7 и 9, имат право да ги предоставят вторично на юридически лица или еднолични търговци за предоставяне на услуги чрез номера от обхвати „90“ и „118“.

Чл. 43б. (1) Предприятията по чл. 43а, ал. 1 могат да предоставят вторично групи от номера на друго предприятие, което отговаря на следните условия: 1. няма издадено разрешение за ползване на индивидуално определен ограничен ресурс – номера; 2. подало е уведомление до комисията за намерението си да осъществява дейност по препродажба на услугите, предоставяни чрез съответните номера.

(2) Предприятието, получило вторично номера, може да ползва същите единствено за целите на препродажба от свое име и за своя сметка на услугите, предоставяни чрез тези номера.

(3) За случаите по ал. 1 предприятието, на което са първично предоставените номера, изпраща информация до комисията, в която са посочени групите от номера и предприятието, на което те са вторично предоставени. Информация до комисията се изпраща и в случаите, при които групи вторично предоставени номера се връщат на предприятието, на което са първично предоставени.

(4) Информацията по ал. 3 се предоставя на комисията в 14-дневен срок от вторичното предоставяне на групите от номера или от връщането им на предприятието, на което са първично предоставени.

Чл. 43в. (1) В случаите на вторично предоставяне на номера задълженията от разрешението за ползване на индивидуално определен ограничен ресурс не се прехвърлят.

(2) Предприятията, предоставили номера по реда на чл. 43б, са задължени да осигуряват възможността за преносимост на вторично предоставените номера.

Чл. 43г. Извън случаите по чл. 43б вторичното предоставяне на номера на други предприятия се забранява.“ § 22. В чл. 55 ал. 1 се изменя така: „(1) Комисията може да измени разрешението за ползване на индивидуално определен ограничен ресурс, като отнеме част от първично предоставените номера и/или адреси, когато ползването на номера и/или адреси и/или вторичното предоставяне на номера се извършва в несъответствие с нормативно установените изисквания.“ § 23. Член 56 се изменя, както следва: „Чл. 56. (1) При преустановяване действието на разрешение по реда на чл. 117 ЗЕС пренесените номера се предоставят на приемащите предприятия в съответствие с функционалните спецификации за преносимост на номерата.

(2) Останалата част от номерационния ресурс, който е бил предоставен с прекратеното разрешение и е бил използван, не може да бъде предоставян или резервиран отново по-рано от 6 месеца, считано от датата на преустановяване на действието на разрешението.“ § 24. В § 1 от допълнителната разпоредба се правят следните изменения и допълнения: 1. Точка 4 се изменя, както следва: „4. „Вторично предоставяне на номера“ е дейност, при която предприятието, получило разрешение за първично ползване на номера от Националния номерационен план, предоставя част от тях съгласно изискванията на нормативната уредба и собствената си номерационна политика.“

2. Създава се нова т. 9а: „9а. „Комуникация Машина – Машина (М2М)“ е вид комуникация, при която данни се обменят автоматично между устройства и/или приложения, без човешка намеса или при минимална такава.“

3. Създава се нова т. 19а: „19а. „Необходима минимална инфраструктура на виртуален мобилен оператор (MVNO), която изисква собствен номерационен капацитет и код на мобилна електронна съобщителна мрежа (МNС)“ е Централа за връзки с мобилни абонати – мобилна централа (Mobile Switching Center), База данни за домашни абонати (Home Location Register) и Център за проверка на автентичността (Authentication Centre).“

4. В т. 26 думите „по-малко от 30 %“ се заменят с „30 % или по-малко“ и думите „по-малко от 20 %“ се заменят с „20 % или по-малко“.

5. Точка 31 се отменя. § 25. В приложение № 1 към чл. 8, ал. 2 се правят следните изменения: 1. Във втора колона „Национален код за направление (NDC) до 5 цифри“ думите „до 5 цифри“ се заличават.

2. В трета колона „Абонатен номер до 7 цифри“ думите „до 7 цифри“ се заличават.

Преходни и заключителни разпоредби § 26. Наредбата се приема на основание чл. 133а от Закона за електронните съобщения и влиза в сила от деня на обнародването й в „Държавен вестник“. § 27. Привеждането на общите условия на договора с крайните потребители в съответствие с чл. 16, ал. 4, т. 2 се извършва в срок до 2 месеца от влизане в сила на тази наредба. В същия срок се осигурява и технически възможността за ограничаване на достъпа както до отделни типове, така и до всички УДС. § 28. Разпоредбата на чл. 18 влиза в сила от 1.01.2013 г. § 29. (1) Номера в съответствие с чл. 31, ал. 1, т. 5 се предоставят от 1.01.2013 г.

(2) Задължението за използване на номерата, предоставени по ал. 1, влиза в сила от 1.01.2014 г. Миграция на използваните преди тази дата номера за М2М приложения от други обхвати в новия обхват не е задължителна. § 30. Актуализирането на Националния номерационен план на Република България се извършва в срок до 3 месеца от влизане в сила на тази наредба.

Председател: Веселин Божков