Постановление № 65 от 30 април 2018 г. за изменение и допълнение на нормативни актове

ПОСТАНОВЛЕНИЕ № 65

ОТ 30 АПРИЛ 2018 Г. за изменение и допълнение на нормативни актове

МИНИСТЕРСКИЯТ СЪВЕТ ПОСТАНОВИ: § 1. В Наредбата за реда за издаване на лицензии и разрешения за безопасно използване на ядрената енергия (ДВ, бр. 41 от 2004 г.) се правят следните изменения и допълнения: 1. Наименованието на глава първа се изменя така: „Глава първа

ОБЩ РЕД ЗА РЕГИСТРАЦИЯ И ИЗДАВАНЕ НА ЛИЦЕНЗИИ И РАЗРЕШЕНИЯ“.

2. В чл. 1: a) в т. 4 след думата „разрешения“ съюзът „и“ се заменя със запетая, а след думата „правоспособност“ се поставя запетая и се добавя „удостоверения за регистрация и подадени уведомления“; б) създават се т. 5 и 6: „5. извършване на регистрация за дейности по ЗБИЯЕ и издаване, прекратяване и отнемане на удостоверения за регистрация на съответните дейности; 6. извършване на уведомление за дейности по ЗБИЯЕ.“

3. Член 3 се изменя така: „Чл. 3. (1) Председателят на Агенцията за ядрено регулиране (АЯР) издава лицензия или разрешение за дейност или извършва регистрация на дейност, когато са изпълнени следните общи изисквания: 1. заявителят е представил всички необходими документи и е спазил указанията на председателя на АЯР за допълнително представяне на документи; 2. заявителят е изпълнил всички условия по предходни лицензии, разрешения и други актове, издадени по реда на ЗБИЯЕ и свързани с безопасността на заявената дейност; 3. анализът и оценката на представените от заявителя документи потвърждават съответствието с изискванията на ЗБИЯЕ, на тази наредба и на останалите наредби по прилагането на ЗБИЯЕ; 4. заявителят притежава необходимите лицензии, разрешения и други административни актове, които се изискват съгласно ЗБИЯЕ за съответната дейност.

(2) Алинея 1 се прилага съответно и при изменение и подновяване на лицензии и разрешения.“

4. В чл. 6 се създава ал. 4: „(4) Не се изисква писмено произнасяне по отношение на формалната редовност на заявлението и приложените към него документи, когато при проверката по ал. 1 не се констатират нередовности.“

5. В чл. 8, ал. 1 думите „В съответствие с Устройствения правилник на Агенцията за ядрено регулиране, приет с Постановление № 278 на Министерския съвет от 2013 г. (ДВ, бр. 107 от 2013 г.)“ и запетаята след тях се заличават.

6. В чл. 19: a) в ал. 1: аа) в т. 1 съюзът „и“ се заменя със запетая, а след числото „8“ се добавя „и 9“; бб) в т. 2 думата „едномесечен“ се заменя с „двумесечен“; б) в ал. 2 т. 2 се изменя така: „2. в 3-месечен срок – относно изменението на разрешение по чл. 15, ал. 4, т. 1 – 4, 15 и 18 от ЗБИЯЕ;“.

7. В чл. 23: a) в ал. 2 т. 1 се изменя така: „1. отчет от периодичния преглед на безопасността и проект на интегрирана програма за изпълнение на мерки за подобряване на безопасността в съответствие с глава пета, раздел пети от Наредбата за осигуряване безопасността на ядрените централи (ДВ, бр. 76 от 2016 г.);“ б) в ал. 3 думите „За дейности с ИЙЛ“ се заменят със „За дейности с източници на йонизиращи лъчения (ИЙЛ)“.

8. В чл. 24, ал. 1, т. 2 след думите „т. 2 – 5“ се добавя „и 9 от“, а думите „един месец“ се заменят с „два месеца“.

9. В чл. 34 ал. 1 се изменя така: „(1) По реда на тази глава се издават лицензиите и разрешенията по чл. 15, ал. 3, т. 1 и 8 и ал. 4, т. 1 – 5, 15 и 16 от ЗБИЯЕ.“

10. В чл. 35, ал. 1 т. 1 и 2 се отменят.

11. В чл. 37, ал. 1 т. 3 се отменя.

12. В чл. 38 думите „и ако е налице влязло в сила решение по чл. 37, ал. 1, т. 3“ и запетаята след тях се заличават.

13. В чл. 43, ал. 1 т. 3 се изменя така: „3. протокол за установяване годността за ползване на строежа (частта, етапа от него) съгласно образец 16 от Наредба № 3 от 31 юли 2003 г. за съставяне на актове и протоколи по време на строителството (ДВ, бр. 72 от 2003 г.);“.

14. В чл. 57: a) в ал. 1 накрая се поставя запетая и се добавя „съответно на лицензията за извеждане от експлоатация“; б) в ал. 2, т. 3 накрая се добавя „и извеждане от експлоатация“.

15. В чл. 60, т. 2 думите „ал. 1“ се заличават.

16. Наименованието на глава трета се изменя така: „Глава трета

ИЗДАВАНЕ НА ЛИЦЕНЗИИ И РАЗРЕШЕНИЯ И ИЗВЪРШВАНЕ НА РЕГИСТРАЦИЯ И УВЕДОМЛЕНИЕ ЗА ДЕЙНОСТИ

С ИЗТОЧНИЦИ НА ЙОНИЗИРАЩИ ЛЪЧЕНИЯ“.

17. Членове 73 и 74 се изменят така: „Чл. 73. (1) Дейностите с ИЙЛ, определени в ЗБИЯЕ, се извършват въз основа на лицензия, разрешение, регистрация или уведомление.

(2) Не се изисква издаване на лицензия или разрешение, извършване на регистрация или уведомление за дейности с ИЙЛ, които са с пренебрежимо малък радиационен риск, за които е доказано, че съответстват на дозовите критерии и/или на нивата за освобождаване от регулиране, определени с наредбата по чл. 26, ал. 3 от ЗБИЯЕ.

(3) За дейности по чл. 56, ал. 2 от ЗБИЯЕ се изисква уведомление по реда на раздел VІII.

(4) За дейности по чл. 56, ал. 3 от ЗБИЯЕ се изисква регистрация по реда на раздел VІI.

Чл. 74. Не се изисква издаване на разрешение за временно съхраняване на радиоактивни вещества, които са включени в обхвата на лицензии за използване на ИЙЛ, за производство на ИЙЛ или за производство на потребителски продукти, включително на медицински изделия по смисъла на Закона за медицинските изделия, чрез добавяне на радиоактивни вещества.“

18. В чл. 75: a) в ал. 2 т. 14 се изменя така: „14. документ, удостоверяващ, че е осигурен индивидуален мониторинг на персонала в съответствие с изискванията на Наредбата за радиационна защита;“ б) в ал. 4 се създава изречение второ: „Обосновката на съществуващи дейности се преразглежда, когато се получат данни и възникнат обстоятелства, налагащи преоценка на ползата и вредата от дадена дейност.“; в) в ал. 5 думите „и 2“ се заменят с „и 3“.

19. В чл. 76: a) алинеи 1 и 2 се изменят така: „(1) Лицензии за използване на високоактивни източници, открити източници или ускорители на заредени частици, както и лицензии за производство на ИЙЛ се издават след въвеждане в експлоатация на съответните обекти.

(2) Заявителят уведомява председателя на АЯР за готовността на обекта по ал. 1 за въвеждане в експлоатация.“; б) в ал. 5 т. 6 се изменя така: „6. протокол за установяване годността за ползване на строежа (частта, етапа от него) съгласно образец 16 от Наредба № 3 от 2003 г. за съставяне на актове и протоколи по време на строителството.“

20. Член 77 се отменя.

21. Наименованието на раздел ІІ се изменя така: „Раздел ІІ

Разрешение за строителство, монтаж и предварителни изпитвания на обект с източник на йонизиращо лъчение“.

22. В чл. 78, ал. 1 т. 5 се изменя така: „5. документи, регламентиращи взаимоотношенията на заявителя с външни лица, наети за монтаж и предварителни изпитвания на ИЙЛ, които трябва да имат регистрация по чл. 56, ал. 3 от ЗБИЯЕ.“

23. Създава се раздел IIa: „Раздел IIa

Разрешение за извършване на промени в предвидени по проект конструкции, системи и компоненти, свързани с радиационната защита в обекти с източници на йонизиращи лъчения Чл. 78а. Към заявлението за издаване на разрешение за извършване на промени в предвидени по проект конструкции, системи и компоненти, свързани с радиационната защита в обект с ИЙЛ, се прилагат: 1. обосновка на необходимостта от извършване на промени на съществуващи конструкции, системи и компоненти, свързани с радиационната защита в обекта, и оценка на влиянието на предвидените промени; 2. технически проект за извършване на промените по т. 1; 3. документи, регламентиращи взаимоотношенията на заявителя с изпълнителя на проекта по т. 2, който трябва да има регистрация по чл. 56, ал. 3 от ЗБИЯЕ.“

24. В чл. 81 ал. 2 и 3 се отменят.

25. В чл. 85, в основния текст думите „по чл. 15, ал. 4, т. 13“ се заменят с „по чл. 15, ал. 4, т. 14“.

26. Създава се раздел Va: „Раздел Va

Разрешение за възстановяване на терени, замърсени с радиоактивни вещества Чл. 85а. Към заявлението за издаване на разрешение за възстановяване на терен, замърсен с радиоактивни вещества, се прилагат следните документи: 1. схема на местоположението и границите на терена, описание на особеностите на терена и на предвидените възстановителни работи и дефиниране на крайното състояние; 2. управленска и организационна структура и вътрешни правила (инструкции, процедури, заповеди), определящи организацията на работата, отговорностите и задълженията за безопасно осъществяване на дейността; 3. предварителен анализ и оценка на нивата на замърсяване на терена с радионуклиди от естествен и/или техногенен произход, анализ на възможните рискове и пътищата на облъчване и разпространение на радиоактивни замърсявания при изпълнение на предвидените възстановителни работи; 4. оценка на очакваните дози от облъчване на персонала, който ще извършва дейността; 5. технически проект за възстановяване на терени, замърсени с радиоактивни вещества, план-график за осъществяването на проекта и критерии за приемливост; 6. програма за радиационна защита при осъществяване на дейността и за радиационен мониторинг на работната среда, включително процедури и мерки за контрол и предотвратяване на радиоактивни замърсявания на води, въздух и почви, както и мерки за реагиране при възникване на аварийна ситуация; 7. план за управление на генерираните в процеса на възстановяване на терена строителни отпадъци и замърсени земни маси, включващ прогноза за количеството и активността им; 8. документи, доказващи необходимите за дейността квалификация, познания, опит и правоспособност на персонала, който ще извършва дейността, както и документи, доказващи, че заявителят разполага с достатъчно финансови, технически и материални ресурси за безопасното осъществяване на дейността.“

27. Наименованието на раздел VI се изменя така: „Раздел VI

Лицензии за използване на ИЙЛ, за производство на ИЙЛ и за производство на потребителски продукти, включително медицински изделия, чрез добавяне на радиоактивни вещества“.

28. В чл. 86: а) алинея 1 се изменя така: „(1) Към заявлението за издаване на лицензия за използване на ИЙЛ за стопански, ветеринарномедицински и научни цели или за осъществяване на контролни функции се прилагат документите по чл. 75, ал. 2 и документи, удостоверяващи, че е осигурена техническа поддръжка на използваните технически средства за осъществяване на дейността.“; б) в ал. 2 след думите „по чл. 75“ се поставя запетая и се добавя „ал. 2“; в) в ал. 3 след думите „съответните ИЙЛ“ се поставя запетая и се добавя „както и за превоз на радиоактивни вещества“.

29. Член 87 се отменя.

30. Член 89 се изменя така: „Чл. 89. Към заявлението по чл. 4 за издаване на лицензия за производство на ИЙЛ или за производство на потребителски продукти, включително на медицински изделия по смисъла на Закона за медицинските изделия, чрез добавяне на радиоактивни вещества, заявителят прилага документите по чл. 75, ал. 2.

31. Член 90 се отменя.

32. Създава се раздел VIa: „Раздел VIа

Лицензии за експлоатация и за техническа ликвидация на обекти за добив и преработване на руда, съдържаща естествен уран или торий Чл. 98а. Към заявлението за издаване на лицензия за експлоатация и за техническа ликвидация на обект за добив и преработване на руда, съдържаща естествен уран или торий, се прилагат следните документи: 1. обосновка на заявената дейност, отчитаща икономическите, социалните и други ползи, съпоставени с вредата от очакваното облъчване на лица от персонала и населението в резултат на дейността; 2. управленска и организационна структура, вътрешни правила и процедури, определящи организацията на работата, разпределението на отговорности и задължения при осъществяване на дейността и за прилагане на предвидените мерки за радиационна защита и радиационен мониторинг; 3. документ, удостоверяващ, че на заявителя е предоставена концесия за добив на руда, съдържаща естествен уран или торий; 4. план за управление на минните отпадъци от добива и преработването на руда, съдържаща естествен уран или торий (описание на дейността, пораждаща минните отпадъци; характеристика на отпадъците и прогноза за количеството им; възможни рискове за околната среда – замърсяване на води, въздух и почви, и мерки за предотвратяването им; процедури за контрол и мониторинг; мерки за предотвратяване на аварии); 5. цялостен работен проект за добив и преработване на руда, съдържаща естествен уран или торий; 6. програма за осигуряване на радиационна защита при експлоатацията на обект за добив и преработване на руда, съдържаща естествен уран или торий, и програма за радиационен мониторинг на работната и околната среда; 7. документи, доказващи необходимите за дейността квалификация, познания, опит и правоспособност на персонала, който ще извършва дейността; 8. документи, доказващи, че заявителят разполага с достатъчно финансови, технически и материални ресурси за безопасното осъществяване на дейността; 9. план за техническа ликвидация с дефинирано крайно състояние.“

33. Създава се раздел VII: „Раздел VII

Регистрация на дейности Чл. 98б. (1) За регистрация на дейност по чл. 56, ал. 3 от ЗБИЯЕ заявителят подава заявление на хартиен носител или по електронен път при условията на Закона за електронния документ и електронните удостоверителни услуги, което съдържа: 1. идентификационни данни на заявителя; 2. цел, обхват, вид и общо описание на дейността; 3. информация за административни актове и други документи, издадени от държавни органи, които се отнасят за посочената дейност и които удостоверяват съответствието на дейността с приложимите за нея нормативни изисквания; 4. срок, за който се иска регистрацията на дейността; 5. списък на приложените документи към заявлението.

(2) За регистрация за работа с ИЙЛ с цел техническо обслужване, монтаж, демонтаж, измервания, строителни и ремонтни дейности и услуги за лица, които използват или произвеждат източници на йонизиращи лъчения, заявителят прилага към заявлението по ал. 1 следните документи: 1. управленска и организационна структура и вътрешни правила, определящи отговорностите и задълженията на лицата, които ще извършват дейността; 2. заповеди за определяне на отговорник по радиационна защита и на лицата, които ще извършват дейността; 3. описание на вида, типа и радиационните характеристики на ИЙЛ в обектите, в които заявителят предвижда да осъществява дейността, включително описание на радиационни фактори на въздействие и на предвидените средства за индивидуална защита и радиационен мониторинг при работа с ИЙЛ; 4. описание на предвидените технически средства, приспособления и спомагателно оборудване, необходими за безопасна работа с ИЙЛ и за радиационна защита; 5. инструкция за радиационна защита при извършване на дейността; 6. документ, удостоверяващ, че е осигурен индивидуален дозиметричен контрол на лицата, които ще извършват дейността; 7. експертни заключения за медицинска пригодност за работа в среда на йонизиращи лъчения и удостоверения за правоспособност, издадени по реда на наредбата по чл. 65, ал. 3 от ЗБИЯЕ, на лицата, които ще извършват дейността; 8. декларация, че заявителят разполага с достатъчно финансови ресурси, необходими за безопасното осъществяване на дейността; 9. други документи, доказващи съответствието на дейността с приложими за нея нормативни изисквания.

(3) За регистрация за използване на ИЙЛ за немедицински образни изследвания заявителят прилага към заявлението по ал. 1: 1. обосновка на дейността от гледна точка на икономически, социални и други ползи, съпоставени с вредата от облъчването; 2. управленска и организационна структура и вътрешни правила, определящи отговорностите и задълженията на лицата, които ще извършват дейността; 3. описание на вида, типа и радиационните характеристики на ИЙЛ в обекта, в който заявителят предвижда да осъществява дейността, включително описание на радиационни фактори на въздействие и на предвидените средства за индивидуална защита и радиационен мониторинг при работа с ИЙЛ; 4. описание на предвидените мерки и средства за радиационна защита и за радиационен мониторинг при извършване на дейността; 5. заповеди за определяне на отговорник по радиационна защита и на лицата, които ще извършват немедицински образни изследвания; 6. оценка на очакваните дози от външно облъчване на лицата, които ще извършват дейността, и на лицата, подложени на облъчване при немедицински образни изследвания; 7. инструкция за радиационна защита при извършване на дейността; 8. документ, удостоверяващ, че е осигурен индивидуален дозиметричен контрол на лицата, които ще извършват дейността; 9. експертни заключения за медицинска пригодност за работа в среда на йонизиращи лъчения и удостоверения за правоспособност, издадени по реда на наредбата по чл. 65, ал. 3 от ЗБИЯЕ, на лицата, които ще извършват дейността; 10. декларация, че заявителят разполага с достатъчно финансови ресурси, необходими за безопасното осъществяване на дейността; 11. други документи, доказващи съответствието на дейността с приложими за нея нормативни изисквания.

(4) Документите, които се изискват по ал. 1 – 3, се прилагат в оригинал или като заверено копие на хартиен и електронен носител. В случаите, когато заявлението се подава по електронен път, документите се прилагат във вид на сканирани копия.

(5) Председателят на АЯР се произнася писмено в едномесечен срок по заявленията по ал. 1 и по документите по ал. 2 или 3.

Чл. 98в. (1) Председателят на АЯР издава удостоверение за регистрация на дейности по чл. 56, ал. 3 от ЗБИЯЕ и разпорежда вписването му в публичния регистър по чл. 27, ал. 1, т. 2 от ЗБИЯЕ след установено изпълнение на изискванията по чл. 3.

(2) Удостоверението за регистрация по ал. 1 съдържа: 1. името на издаващия орган; 2. регистрационния номер на удостоверението; 3. правните основания за издаване на удостоверението; 4. идентификационни данни на заявителя, като се вземат предвид изискванията на Закона за защита на личните данни; 5. дейността, за която се издава удостоверението, и мястото, където тя се осъществява (включително ИЙЛ – предмет на дейността); 6. срока на валидност на регистрацията; 7. изисквания, свързани с предоставяне на информация относно осъществяването на дейността и източника на йонизиращо лъчение.

(3) Срокът на удостоверението за регистрация е до 5 години.

(4) При установено неизпълнение на изискванията по чл. 3 председателят на АЯР с мотивирана заповед постановява отказ за извършване на регистрация за дейност по чл. 56, ал. 3 от ЗБИЯЕ.

Чл. 98г. (1) Лицата, които извършват дейности въз основа на издадено удостоверение за регистрация, уведомяват ежегодно председателя на АЯР за извършените дейности в съответните обекти и за изпълнението на изискванията по чл. 98в, ал. 2, т. 7.

(2) Лицата по ал. 1 са длъжни да извършват нови измервания, анализи и оценки в случай на промяна на обстоятелствата, при които е извършена регистрацията, като уведомяват председателя на АЯР за това.

(3) Контролът по спазване на нормативните изисквания за осигуряване на радиационна защита при осъществяване на дейностите по чл. 56, ал. 3 от ЗБИЯЕ се извършва в съответствие с чл. 100 от ЗБИЯЕ. При установени нарушения се прилагат съответните административнонаказателни разпоредби на ЗБИЯЕ.

(4) Лицата по ал. 1 са длъжни да спазват всички изисквания, свързани с изпълнението на нормативните изисквания за осигуряване на радиационна защита при осъществяване на дейността.

Чл. 98д. Удостоверение за регистрация за дейност по чл. 56, ал. 3 от ЗБИЯЕ се прекратява в следните случаи: 1. с приключване на дейността; 2. с изтичане на срока на валидност; 3. при подадено заявление за прекратяване; 4. поради отнемане по реда на чл. 98е.

Чл. 98е. Председателят на АЯР след писмено предупреждение с определен срок отнема с мотивирана заповед удостоверение за регистрация в случаите, когато: 1. лице, регистрирано за дейност по чл. 56, ал. 3 от ЗБИЯЕ, не изпълнява или нарушава: а) задължения по чл. 16 от ЗБИЯЕ, приложими за съответната дейност; б) забраните по чл. 17 от ЗБИЯЕ; в) предписания или наложени принудителни мерки по ЗБИЯЕ; 2. лице, регистрирано за дейност по чл. 56, ал. 3 от ЗБИЯЕ, е представило невярна информация, която е послужила като основание за извършване на регистрацията; 3. съществуват причини, свързани с националната сигурност и обществения ред, въз основа на мотивирано искане на компетентните държавни органи.

Чл. 98ж. Прекратяването или отнемането на удостоверение за регистрация се вписва в съответния регистър по чл. 27, ал. 1, т. 2 от ЗБИЯЕ.

Чл. 98з. (1) Председателят на АЯР може да изисква становища от специализираните контролни органи във връзка с извършването на регистрация за дейности по чл. 56, ал. 3 от ЗБИЯЕ.

(2) За процедурни въпроси, които не са уредени изрично в този раздел, се прилагат съответно разпоредбите на раздели II и VІ.“

34. Създава се раздел VIII: „Раздел VIII

Уведомление за дейности Чл. 98и. (1) Лице, което извършва дейност по чл. 56, ал. 2 от ЗБИЯЕ, подава уведомление на хартиен носител или по електронен път при условията на Закона за електронния документ и електронните удостоверителни услуги.

(2) Към уведомлението по ал. 1 се прилага документ, удостоверяващ съответствие на дейността с изискванията и критерите, посочени в наредбата по чл. 26, ал. 3 от ЗБИЯЕ.

Чл. 98к. (1) Списък на дейностите по чл. 56, ал. 2, т. 4 от ЗБИЯЕ, подлежащи на уведомление по реда на тази наредба, е даден в приложение № 2.

(2) Извършване на уведомление за дейности по ал. 1 се изисква и за дейности с ИЙЛ извън списъка по ал. 1, когато е доказано, че радиационният риск е незначителен.

Чл. 98л. Лицата, които осъществяват дейности, подлежащи на уведомление, са длъжни: 1. да спазват приложимите за дейността изисквания по радиационна защита; 2. да извършват анализи, оценки и/или измервания при промяна на обстоятелствата, при които е подадено уведомлението, и да уведомяват за това председателя на АЯР; 3. да уведомяват председателя на АЯР при прекратяване на дейността, вписана в регистъра по чл. 27, ал. 2 от ЗБИЯЕ, като представят декларация за прекратяването на дейността.“

35. В чл. 99, ал. 1 думите „по чл. 15, ал. 3, т. 5 и ал. 4, т. 7, 12 и 16“ се заменят с „по чл. 15, ал. 3, т. 5 и ал. 4, т. 7, 13 и 17 от“.

36. В чл. 100 т. 1 и 2 се отменят.

37. Наименованието на глава пета се изменя така: „Глава пета

КОНТРОЛ ПРИ ОСЪЩЕСТВЯВАНЕ НА ДЕЙНОСТИТЕ ПО ЗБИЯЕ И НА УСЛОВИЯТА НА ИЗДАДЕНИТЕ ЛИЦЕНЗИИ И РАЗРЕШЕНИЯ“.

38. Член 105 се изменя така: „Чл. 105. (1) Председателят на АЯР осъществява контрол по спазване на нормативните изисквания за безопасно осъществяване на дейностите по чл. 15, ал. 3 и 4 и чл. 56, ал. 2 и 3 от ЗБИЯЕ, както и контрол по спазване на условията на издадените лицензии и разрешения.

(2) Председателят на АЯР извършва превантивен, текущ и последващ контрол за спазване на нормативните изисквания за дейностите по ЗБИЯЕ, Устройствения правилник на АЯР и наредбата.

(3) Контролът по ал. 2 се извършва чрез проверки по документи и/или проверки на място от инспектори, които са длъжностни лица от състава на АЯР и са определени със заповед на председателя на АЯР по реда на ЗБИЯЕ и Устройствения правилник на АЯР.

(4) Председателят на АЯР прилага степенуван подход при изпълнението на контролните си правомощия, утвърждава програми за контролната дейност на АЯР и представя ежегодно обобщена информация за изпълнението на тази дейност в доклада по чл. 5, т. 10 от ЗБИЯЕ.“

39. В чл. 106 след думата „проверки“ се добавя „на място“, а след думата „контрол“ се поставя точка и текстът докрая се заличава.

40. Член 108 се изменя така: „Чл. 108. Инспекторите на АЯР могат да извършват проверки на дейността на лица, които осъществяват услуги или доставки за лица, които осъществяват дейности по наредбата, за установяване на факти и обстоятелства, свързани с изпълнението на условията на лицензията или разрешението, както и във връзка с изпълнението на нормативните изисквания за осъществяване на дейност въз основа на регистрация или уведомление.“

41. В чл. 109: а) в ал. 1 след думата „проверките“ се добавя „на място при започване и при извършване на регулирана дейност по ЗБИЯЕ“; б) алинея 5 се изменя така: „(5) Инспекторите на АЯР извършват последващ контрол чрез проверки по документи и/или проверки на място за изпълнението на дадените предписания и препоръки.“

42. Член 111 се изменя така: „Чл. 111. (1) В АЯР се водят публични регистри, в които се вписват: 1. лицензии и разрешения, както и тяхното изменение, подновяване, прекратяване и отнемане; 2. удостоверения за регистрация и удостоверения за правоспособност, както и тяхното прекратяване и отнемане; 3. подадени уведомления за извършване на дейности по чл. 56, ал. 2 от ЗБИЯЕ.

(2) В регистрите по ал. 1, т. 1 и 2 се вписват: 1. регистрационният номер на съответния административен акт; 2. датата на издаване на административния акт; 3. срокът на валидност на акта; 4. видът на издадения административен акт; 5. идентификационни данни за заявителя при спазване изискванията на Закона за защита на личните данни; 6. ограничителни условия – в случаи на издаване на лицензия за отделни етапи от дейността, за част от обекта и в други случаи, свързани с обхвата на дейността; 7. данни относно последващите изменения на административния акт, както и данни относно неговото прекратяване, когато е извършено с изричен акт; 8. дейността, за която се издава съответният акт.

(3) В регистъра по ал. 1, т. 3 се вписва информацията по ал. 2, т. 5 и дейността, за която е извършено уведомление.

(4) В случаите, когато председателят на АЯР отказва да издаде лицензия, разрешение, удостоверение за регистрация или удостоверение за правоспособност, в регистрите по ал. 1 се вписват и: 1. регистрационният номер и датата на заповедта на председателя на АЯР за отказ за издаване на съответния акт; 2. видът на искания административен акт; 3. идентификационни данни за заявителя.

(5) Към всеки регистър по ал. 1 се поддържа архив, в който се съхраняват документите за всички издадени разрешения, лицензии, удостоверения за регистрация или удостоверения за правоспособност, както и за вписване в регистъра на дейности по чл. 56, ал. 2 от ЗБИЯЕ.“

43. В § 1 от допълнителните разпоредби, в т. 1 след думите „наредбата за“ се добавя „уведомление или регистрация на дейност по ЗБИЯЕ или“.

44. В приложение № 2, в наименованието думите „към чл. 73, ал. 4“ се заменят с „към чл. 98к, ал. 1“. § 2. В Тарифата за таксите, събирани от Агенцията за ядрено регулиране по Закона за безопасно използване на ядрената енергия (ДВ, бр. 85 от 2003 г.) се правят следните изменения и допълнения: 1. В чл. 5: а) точка 1 се изменя така: „1. използване на източници на йонизиращи лъчения за стопански, медицински, ветеринарномедицински и научни цели или за осъществяване на контролни функции:“; б) в т. 2 думите „или на части за тях“ се заличават; в) точки 3 и 5 се отменят; г) създава се т. 6: „6. за производство на потребителски продукти, включително медицински изделия, чрез добавяне на радиоактивни вещества –10 000 лв.“

2. В чл. 6: а) точка 1 се изменя така: „1. използване на източници на йонизиращи лъчения за стопански, медицински, ветеринарномедицински и научни цели или за осъществяване на контролни функции:“; б) в т. 2 думите „или на части за тях“ се заличават; в) точки 3 и 5 се отменят; г) създава се т. 6: „6. за производство на потребителски продукти, включително медицински изделия, чрез добавяне на радиоактивни вещества – 2500 лв.“

3. В чл. 13: а) точка 1 се отменя; б) в т. 2 думите „на обект с ИЙЛ“ се заличават, а след думата „изпитвания“ се добавя „на обект с ИЙЛ“; в) в т. 5 след думата „еднократен“ се поставя запетая, добавя се „включително транзитен“ и се поставя запетая; г) точки 6 и 7 се отменят; д) създава се т. 8: „8. за извършване на промени в предвидени по проект конструкции, системи и компоненти, свързани с радиационната защита в обекти с източници на йонизиращи лъчения – 500 лв.“

4. Създава се чл. 15а: „Чл. 15а. За разглеждане на заявление и за издаване на разрешение за възстановяване на терени, замърсени с радиоактивни вещества, се събира такса в размер 15 000 лв.“

5. В чл. 21 се създава ал. 3: „(3) За изменение или за продължаване срока на разрешение по чл. 15, ал. 4, т. 18 от ЗБИЯЕ се заплаща такса в размер 50 на сто от съответната такса по чл. 15а.“

6. Създава се глава пета: „Глава пета

ТАКСИ ЗА ОСЪЩЕСТВЯВАНЕ НА ДЕЙНОСТИ ПО ЧЛ. 15, АЛ. 3, Т. 9 И ЧЛ. 56, АЛ. 3 ОТ ЗБИЯЕ Чл. 22. (1) За разглеждане на заявление и за издаване на лицензия за експлоатация или за техническа ликвидация на обект за добив и преработване на руда, съдържаща естествен уран или торий, се събира такса в размер 24 000 лв.

(2) За осъществяване на контрола по изпълнение на условията на лицензията по ал. 1 и за периодична оценка на състоянието на радиационната защита се събират годишни лицензионни такси в размер 4000 лв.

(3) За изменение или за продължаване на срока на издадена лицензия по ал. 1 се заплаща такса в размер 50 на сто от таксата по ал. 1.

Чл. 23. За регистрация за дейностите по чл. 56, ал. 3 от ЗБИЯЕ се заплаща такса в размер 500 лв.“ § 3. В Наредбата за реда за заплащане на таксите по Закона за безопасно използване на ядрената енергия (ДВ, бр. 85 от 2003 г.) се правят следните изменения и допълнения: 1. В чл. 5, ал. 2 т. 2 се изменя така: „2. при лицензия по чл. 15, ал. 3, т. 2, 3, 4, 5, 7 и 9 от ЗБИЯЕ – на две равни вноски, платими до 15-о число на първия месец от съответното 6-месечие на календарната година от срока на лицензията.“

2. Създава се чл. 8: „Чл. 8. (1) Таксата за регистрация за дейности по чл. 56, ал. 3 от ЗБИЯЕ се заплаща при подаване на заявление за регистрация за дейност по чл. 56, ал. 3 от ЗБИЯЕ.

(2) Към заявлението по ал. 1 се прилага заверено копие от платежен документ.“ § 4. В Наредбата за радиационна защита при дейности с материали с повишено съдържание на естествени радионуклиди (ДВ, бр. 76 от 2012 г.) се правят следните изменения: 1. В чл. 10: а) точка 2 се изменя така: „2. категоризиране на професионално облъчвани лица и използване на средства за индивидуална защита съгласно Наредбата за радиационна защита;“ б) точка 3 се отменя.

2. В чл. 14, ал. 1 думите „в приложение № 1, таблица 3 към Наредбата за основните норми за радиационна защита“ се заменят със „за естествени радионуклиди съгласно Наредбата за радиационна защита“. § 5. В Наредбата за радиационна защита при дейности с радиационни дефектоскопи (ДВ, бр. 38 от 2013 г.) се правят следните изменения: 1. Член 3 се изменя така: „Чл. 3. Дейностите с радиационни дефектоскопи се извършват в съответствие с изискванията на наредбата и при спазване на основните принципи, норми и изисквания за радиационна защита съгласно Закона за безопасно използване на ядрената енергия и Наредбата за радиационна защита.“

2. В чл. 13: а) в ал. 1 думите „чл. 30 НРЗДИЙЛ“ се заменят с „чл. 50 от НРЗ“; б) в ал. 2 думите „№ 9 към чл. 30, ал. 1, т. 2 НРЗДИЙЛ“ се заменят с „№ 4 към чл. 50, ал. 2, т. 2 от НРЗ“.

3. Член 16 се изменя така: „Чл. 16. Всяко лице, което работи с радиационни дефектоскопи, е длъжно да спазва вътрешните правила и документи, посочени в чл. 50, ал. 2 от НРЗ.“

4. В чл. 19: а) в ал. 2 абривиатурата „НОНРЗ“ се заменя с „НРЗ“; б) в ал. 4 думите „НОНРЗ и НРЗДИЙЛ“ се заменят с „НРЗ“.

5. В чл. 29 ал. 5 се изменя така: „(5) Контролираната зона се маркира с предупредителни надписи и със знаци за радиационна опасност съгласно чл. 50 и 51 от НРЗ.“

6. В чл. 33 и чл. 44, ал. 2 абривиатурата „НОНРЗ“ се заменя с „НРЗ“.

7. В чл. 40, ал. 1 думите „НОНРЗ и НРЗДИЙЛ“ се заменят с „НРЗ“.

8. В чл. 47: а) в ал. 1 думите „глава девета отНРЗДИЙЛ“ се заменят с „глава десета от НРЗ“; б) в ал. 2 думите „№ 4 към НРЗДИЙЛ“ се заменят с „№ 8 към чл. 124, ал. 1 от НРЗ“.

9. В чл. 63 ал. 2 се изменя така: „(2) Гама-източниците, които се използват за дефектоскопски контрол, се категоризират съгласно § 1, т. 9 от допълнителните разпоредби на ЗБИЯЕ.“

10. В чл. 75, ал. 2 думите „№ 10 към чл. 30, ал. 1, т. 3 НРЗДИЙЛ“ се заменят с „№ 5 към чл. 50, ал. 2, т. 3 от НРЗ“. § 6. В Наредбата за безопасност при управление на радиоактивните отпадъци (ДВ, бр. 76 от 2013 г.) се правят следните изменения: 1. В чл. 2: а) в ал. 1 т. 1 се изменя така: „1. управлението на всеки твърд отпадък, който съдържа радионуклиди със специфични активности или активности над нивата за освобождаване от регулиране на радиоактивен материал, определени в Наредбата за радиационна защита (ДВ, бр. 16 от 2018 г.);“ б) в ал. 3 думите „приета с Постановление № 172 на Министерския съвет от 2004 г. (обн., ДВ, бр. 66 от 2004 г.; изм. и доп., бр. 46 от 2007 г., бр. 53 от 2008 г. и бр. 5 от 2010 г.)“ се заменят с „(ДВ, бр. 76 от 2016 г.)“.

2. В чл. 29 ал. 3 се изменя така: „(3) Проектът на съоръжението за управление на РАО трябва да отговаря на приложимите изисквания на Наредбата за радиационна защита.“ § 7. В Наредбата за осигуряване безопасността при управление на отработено ядрено гориво (ДВ, бр. 71 от 2004 г.), в чл. 15, ал. 3, чл. 53, ал. 2, чл. 60, ал. 1 и чл. 99 думите „за основни норми“ се заличават. § 8. В Наредбата за безопасността на изследователските ядрени инсталации (ДВ, бр. 80 от 2004 г.) се правят следните изменения: 1. В чл. 96, ал. 2 думите „при дейности с източници на йонизиращи лъчения, приета с Постановление № 200 от 2004 г. (ДВ, бр. 74 от 2004 г.).“ се заменят с „(ДВ, бр. 16 от 2018 г.)“.

2. В чл. 105 думите „при дейности с източници на йонизиращи лъчения“ се заличават. § 9. В Наредбата за осигуряване безопасността на ядрените централи (ДВ, бр. 76 от 2016 г.), в чл. 151, ал. 2 думите „ал. 2“ се заменят с „ал. 3“.

Министър-председател: Бойко Борисов

Главен секретар на Министерския съвет: Веселин Даков