Административният съд – Пловдив, на основание чл. 181, ал. 1 АПК съобщава, че е постъпило оспорване от Борис Иванов Христев, Кристина Борисова Христева-Атанасова, Георги Атанасов Зисов, Хараламби Николаев Поппалов, Людмила Яковлевна Тиберова, Емил Емилов Тиберов, Емил Делчев Тиберов, Тодор Петров Вутов, Велислава Христова Декова-Гюлева, „Хостел Груп“ – ЕООД, „Аполон БХ“ – ЕООД, „Кънекшън БГ“ – ООД, и Сдружение с дейност в частна полза с наименование „Сдружение на собствениците, живущите, работещите и инвеститорите в АИР „Старинен Пловдив“, всички от Пловдив, на Заповед № 17ОА-2707 от 30.10.2017 г. на кмета на община Пловдив, с която на основание чл. 44, ал. 1, т. 1 и ал. 2 ЗМСМА, чл. 19, ал. 1, т. 2 и ал. 2, т. 5 от Закона за пътищата във връзка с чл. 19 НРСППППСТГП, чл. 14, ал. 5 от Наредбата за управление на местните пътища в община Пловдив е наредено: § І. Изменям и допълвам Заповед № 12ОА-484 от 28.02.2012 г., изменена и допълнена със Заповед № 12ОА-929 от 12.04.2012 г. на кмета на община Пловдив, изменена и допълнена със Заповед № 12ОА-1255 от 22.05.2012 г. на кмета на община Пловдив, изменена и допълнена със Заповед № 12ОА-2274 от 14.09.2012 г. на кмета на община Пловдив, както следва: І. 1. Текстът на т. VІІ на Заповед № 12ОА-484 от 28.02.2012 г. се променя и същият добива следния вид: „VІІ. 1. На собствениците или ползвателите на МПС с адресна регистрация в обхвата на АИР „Старинен Пловдив“ се издава пропуск, даващ право на достъп до резервата само за едно МПС на жилище, за срок една календарна година.

2. Лицата, желаещи да ползват правото на преференциално паркиране по т. 1, подават заявление до директора на Общинско предприятие „Организация и контрол на транспорта“ – Община Пловдив (ОП „ОКТ“), към което прилагат следните документи: 2.1. копие на лична карта или удостоверение за постоянен адрес (сверява се с оригинала при подаване на документите); 2.2. копие на регистрационен талон на МПС (сверява се с оригинала при подаване на документите).

3. Лицата, притежаващи място за паркиране или гаражна клетка в урегулиран поземлен имот, на който е постоянният/настоящият им адрес, попадащ в обхвата на АИР „Старинен Пловдив“, имат право на пропуск, даващ право на достъп до резервата без право на паркиране извън собствеността им, за срок една календарна година.

4. Лицата по т. 3, желаещи да ползват правото на достъп, подават заявление до директора на ОП „ОКТ“, към което представят следните документи: 4.1. копие на документ за собственост или договор за наем, удостоверяващ притежанието/правото на ползване на място за паркиране или гаражна клетка в урегулиран поземлен имот, попадащ в обхвата на АИР „Старинен Пловдив“ (сверява се с оригинала при подаване на документите); 4.2. копие на регистрационен талон на МПС (сверява се с оригинала при подаване на документите).

5. Не се издава пропуск по т. 4 на лице, притежаващо място за паркиране или гаражна клетка в урегулиран поземлен имот, на който е постоянният/настоящият им адрес, попадащ в обхвата на АИР „Старинен Пловдив“, и е променен статутът на същия.

6. На директорите на Академията за музикално, танцово и изобразително изкуство и на ректора на ПУ „П. Хилендарски“ се предоставят по 10 пропуска, даващи право на достъп до резервата в обхвата на АИР „Старинен Пловдив“ за паркиране в района на съответния имот при спазване на правилата за движение на МПС, за срок една календарна година.

7. На директора на ОУ „Виктория и Крикор Тютюнджан“ и на ректора на ПУ „П. Хилендарски“ се предоставят по 5 пропуска, даващи право на достъп до резервата в обхвата на АИР „Старинен Пловдив“ за паркиране в района на съответния имот при спазване на правилата за движение на МПС, за срок една календарна година.

8. На собствениците на хотели и на директора на ЦДГ „Щурче“ в обхвата на АИР „Старинен Пловдив“ се предоставят по 3 пропуска, даващи право на достъп до резервата в обхвата на АИР „Старинен Пловдив“ за паркиране в района на съответния имот при спазване на правилата за движение на МПС, за срок една календарна година.

9. На собствениците на ресторанти в обхвата на АИР „Старинен Пловдив“ се предоставят по 1 пропуск, даващ право на достъп до резервата в обхвата на АИР „Старинен Пловдив“ за паркиране в района на съответния имот при спазване на правилата за движение на МПС, за срок една календарна година.

10. Движението на МПС за зареждане на търговски и други обекти, както и за комунални и други обслужващи дейности се извършва в интервала от 21 ч. до 9,30 ч. с безплатен пропуск, издаден от директора на ОП „ОКТ“ по заявка.

11. Пропуските за строителни, аварийни и други обслужващи собствениците дейности се издават от директора на ОП „ОКТ“ по предварителна заявка. За издадените пропуски по настоящата точка директорът на ОП „ОКТ“ уведомява директора на ОП „Общинска охрана“.

12. Достъпът до АИР „Старинен Пловдив“ е разрешен за таксиметрови автомобили, изпълняващи заявка.

13. Свободен е достъпът до АИР „Старинен Пловдив“ на автомобилите и мотоциклетите със специален режим на движение по ЗДвП, както и на тези на охранителните и спедиторските фирми при извършваните от тях служебни ангажименти.

14. Допуска се издаването на пропуски за АИР „Старинен Пловдив“ при осъществяването на тържества или други мероприятия. Пропуските по настоящата точка се издават от зам.-кмет „Обществен ред“ на община Пловдив след предварителна заявка – до два автомобила с посочени регистрационни номера.

15. В случай на установени по съответния ред нарушения на правилата за движение по пътищата, правилата, посочени в настоящата заповед, законовата или подзаконовата нормативна уредба, в обхвата на АИР „Старинен Пловдив“ освен чрез предвидените в закона санкции нарушителите могат да се санкционират, като издадените пропуски се анулират и изземат.“ § ІІ. В останалата си част Заповед № 12ОА-484 от 28.02.2012 г. на кмета на община Пловдив остава непроменена и е образувано адм. дело № 3212 по описа за 2017 г. на Административния съд – Пловдив, първо отделение, ІІІ състав.