Правилник за изменение и допълнение на Правилника за дейността и организацията на работа на Център “Фонд за лечение на деца”

МИНИСТЕРСТВО НА ЗДРАВЕОПАЗВАНЕТО

Правилник за изменение и допълнение на Правилника за дейността и организацията на работа на Център “Фонд за лечение на деца” (ДВ, бр. 101 от 2004 г.) § 1. В чл. 2 думите “със седалище София, пл. Света Неделя 5” се заличават. § 2. Член 3 се изменя така: “Чл. 3. (1) Центърът осъществява следните дейности: 1. организационно и финансово подпомагане на български граждани на възраст до 18 години: а) които се нуждаят от диагностични и лечебни процедури и няма условия за извършването им в Република България; б) които се нуждаят от лечение с неразрешени за употреба в Република България лекарствени продукти при условията и по реда на Наредба № 2 от 2001 г. за условията и реда за лечение с неразрешени за употреба в Република България лекарствени продукти (обн., ДВ, бр. 6 от 2001 г.; доп., бр. 64 от 2001 г.) в случаите на лечение, започнало със съгласието на центъра; в) за осигуряване на медицински изделия, които не могат да бъдат произведени в Република България, в случаите, когато лицата се лекуват със средства, предоставени от центъра; г) за лечение на редки заболявания съгласно чл. 2 от Наредба № 22 от 2005г. г. за условията и реда за разрешаване за употреба на лекарствени продукти, предназначени за лечение на редки заболявания (обн., ДВ, бр. 62 от 2005 г., в сила от 31.12.2006 г.), които не се заплащат напълно или частично от републиканския бюджет и са извън обхвата на задължителното здравно осигуряване; д) при трансплантация на стволови клетки при малигнени и хематологични заболявания; 2. организира и финансира участието на чуждестранни медицински специалисти в диагностични и лечебни процедури на лицата по т. 1 в Република България в случаите, когато няма български медицински специалисти в съответната област; 3. администрира набирането на финансови средства за осъществяване дейността на центъра; 4. приема дарения; 5. подпомага дейността на обществения съвет.

(2) В случаите по ал. 1, т. 1, буква “д” центърът подпомага лечението и на български граждани до навършването им на 21-годишна възраст, които отговарят на следните условия: 1. страдат от съответното заболяване преди навършване на 18-годишна възраст; 2. приложени са методи на конвенционално лечение, които не са дали положителен резултат.” § 3. Член 4 се изменя така: “Чл. 4. (1) Приходите на центъра се формират от: 1. субсидия от държавния бюджет; 2. дарения и помощи; 3. други приходи.

(2) Средствата по ал. 1 се разходват за: 1. осъществяване на дейностите по чл. 3, ал. 1, т. 1 и 2 и ал. 2; 2. издръжка на центъра.

(3) В случаите по чл. 3, ал. 1, т. 1, букви “б” и “г” центърът финансира разходите за лечение в размер не по-голям от 75 % от стойността на лечението.

(4) В случаите по чл. 3, ал. 1, т. 1, буква “д” и ал. 2 центърът финансира само дейности, свързани с намиране на донор, изследвания на донора, вземането на стволови клетки и тяхното транспортиране.

(5) В случаите по чл. 3, ал. 1, т. 2 центърът финансира разходите, свързани с транспорт, нощувки, хонорар на чуждестранните медицински специалисти, и представителните разходи.

(6) Финансирането на дейностите по чл. 3, ал. 1, т. 1 и 2 и ал. 2 се извършва до размера на средствата по бюджета на центъра за съответната година.

(7) Разходите по ал. 2, т. 2 за съответната година се определят в бюджета на центъра.” § 4. В чл. 5, ал. 2 т. 3 се изменя така: “3. разглежда молби на граждани, за които са налице условията по чл. 3, ал. 1, т. 1 и 2 и ал. 2, и взема решение за всеки конкретен случай, като определя начина на лечение и размера на отпусканата парична сума.” § 5. Член 9 се изменя така: “Чл. 9. (1) Молба до центъра за организационно и финансово подпомагане на български гражданин до 18 години, за който са налице условията по чл. 3, ал. 1, т. 1 и 2 и ал. 2, се подава чрез деловодството на Министерството на здравеопазването. Към молбата се прилага медицинската документация на съответното лице.

(2) Дирекция “Медицински дейности” в Министерството на здравеопазването изготвя мотивирано становище по подадената молба. В случай че становището е положително, в него се посочва и видът на предлаганото лечение и лечебното заведение, в което следва да се проведе лечението.

(3) Министерството на здравеопазването изпраща до центъра молбата, приложените към нея документи и становището по ал. 2 в срок до 30 дни от подаване на документите.” § 6. В чл. 10 се правят следните изменения и допълнения: 1. Досегашният текст става ал. 1.

2. Създава се ал. 2: “(2) Центърът може да възлага изготвянето на становище по подадените молби по чл. 9, ал. 1 на лицата по ал. 1. ” § 7. В чл. 11 ал. 1 се изменя така: “(1) Всяко тримесечие центърът обобщава данните относно лицата, които са организационно и финансово подпомогнати за тяхното лечение, и се отчита пред министъра на здравеопазването и обществения съвет.” § 8. В чл. 12, ал. 2 думите “повече от 2/3 от членовете му” се заменят с “повече от половината от членовете му”. § 9. Създава се чл. 14а: “Чл. 14а. При отсъствие на член на съвета на повече от 5 заседания министърът на здравеопазването може да направи предложение до Министерския съвет за неговата смяна.” § 10. В чл. 15 изразът “за осъществяването на диагностични и лечебни процедури, за които няма условия в страната” се заменя със “за осъществяване на дейностите по чл. 3, ал. 1, т. 1 и 2 и ал. 2”.

Заключителна разпоредба § 11. В едномесечен срок от влизане в сила на този правилник общественият съвет актуализира и оповестява принципите и правилата за набиране, изразходване и контрол на финансовите средства, необходими за осъществяване дейността на центъра.

Министър: Р. Гайдарски