Постановление № 261 от 25 септември 2006 г. за предоставяне на допълнителни средства от републиканския бюджет за 2006 г. по бюджета на съдебната власт

ПОСТАНОВЛЕНИЕ № 261 ОТ 25 СЕПТЕМВРИ 2006 Г. за предоставяне на допълнителни средства от републиканския бюджет за 2006 г. по бюджета на съдебната власт

МИНИСТЕРСКИЯТ СЪВЕТ ПОСТАНОВИ: Чл. 1. (1) Министърът на финансите да предостави допълнителни средства по бюджета на съдебната власт за 2006 г. в размер до 10 000 хил. лв.

(2) Средствата по ал. 1 да се използват за: 1. довършване строителството на съдебните палати в Горна Оряховица, Радомир, Велики Преслав, Шумен, Балчик, Пещера и Хасково и на административната сграда на Висшия съдебен съвет в София, намираща се на ул. Екзарх Йосиф 12 - 4000 хил. лв.; 2. разплащане ремонтните работи на съдебната палата в София по сключения договор между Върховния касационен съд и “Енемона” - АД - 2621 хил. лв.; 3. довършване и обзавеждане на новата учебна база на Върховния административен съд в с. Лозенец - 1200 хил. лв.; 4. основен ремонт на сградата на Националната следствена служба - 150 хил. лв.; 5. извършване на неотложни ремонти и закупуване на оборудване и обзавеждане за съдилищата - 1529 хил. лв.; 6. извършване на неотложни ремонти и закупуване на оборудване и обзавеждане за прокуратурата - 500 хил. лв.

Чл. 2. Средствата по чл. 1, ал. 1 да се осигурят от преизпълнение на приходите по републиканския бюджет за 2006 г. по реда на чл. 35, ал. 2 от Закона за устройството на държавния бюджет.

Чл. 3. Министърът на финансите и Висшият съдебен съвет да извършат налагащите се промени по републиканския бюджет и по бюджета на съдебната власт за 2006 г.

Заключителни разпоредби § 1. Постановлението се приема на основание чл. 28, ал. 1 от Закона за устройството на държавния бюджет и § 57 от преходните и заключителните разпоредби на Закона за държавния бюджет на Република България за 2006 г. § 2. Изпълнението на постановлението се възлага на министъра на финансите и на Висшия съдебен съвет. § 3. Постановлението влиза в сила от деня на обнародването му в “Държавен вестник”.

Министър-председател: Сергей Станишев

Главен секретар на Министерския съвет: Севдалин Мавров