Закон за изменение и допълнение на Закона за здравето

УКАЗ № 411

На основание чл. 98, т. 4 от Конституцията на Република България

ПОСТАНОВЯВАМ: Да се обнародва в “Държавен вестник” Законът за изменение и допълнение на Закона за здравето, приет от ХL Народно събрание на 21 септември 2006 г.

Издаден в София на 29 септември 2006 г.

Президент на републиката: Георги Първанов

Подпечатан с държавния печат.

Министър на правосъдието: Георги Петканов

ЗАКОН за изменение и допълнение на Закона за здравето (обн., ДВ, бр. 70 от 2004 г.; изм., бр. 46, 76, 85, 88, 94 и 103 от 2005 г., бр. 18, 30, 34, 59, 71 и 75 от 2006 г.) § 1. В чл. 21, ал. 2 се създава т. 4: “4. оптиките по чл. 26а.” § 2. Създават се чл. 26а и 26б: “Чл. 26а. (1) Оптиките осъществяват дейности по: 1. здравна консултация по проблемите на зрението; 2. предприемане на мерки за корекция на зрението, предписани от лекар; 3. изработка и продажба на очила и материали за очна оптика.

(2) Оптиките се ръководят от лица с придобито висше образование с образователно-квалификационна степен “магистър” по професионално направление “Медицина” с призната специалност по очни болести или от лица с професионална квалификация по професиите “техник по очна оптика” или “оптик - оптометрист” и с най-малко една година стаж по специалността.

(3) Изработването и продажбата на очила и материали за очна оптика се извършват от лица с професионална квалификация по професиите “техник по очна оптика” или “оптик - оптометрист”.

Чл. 26б. (1) Лицата, които откриват оптика, се регистрират в съответния РЦЗ, като подават заявление и представят следните документи: 1. данни за заявителя и за лицата, които ще ръководят оптиката - име, паспортни данни, единен граждански номер, адрес и/или данни за съдебната регистрация, седалището и адреса на управление; 2. документи за съответното образование и специалност или професионална квалификация на лицата, които ще ръководят, съответно ще работят в оптиката; 3. хигиенно заключение за обекта от органите на РИОКОЗ.

(2) При непълнота на представените документи по ал. 1 директорът на РЦЗ в 14-дневен срок уведомява писмено лицето за допуснатите непълноти и определя срок за отстраняването им.

(3) В 14-дневен срок от подаване на документите по ал. 1 или от отстраняване на непълнотите по ал. 2 директорът на РЦЗ издава удостоверение за регистрация на оптиката.

(4) Лицата по ал. 1 са длъжни да уведомят РЦЗ в 7-дневен срок от настъпването на промяна в обстоятелствата по ал. 1.

(5) Регионалният център по здравеопазване води регистър на оптиките по ред, определен с наредба на министъра на здравеопазването.

(6) Регистрацията на оптиката се заличава: 1. по искане на лицето, регистрирало оптиката; 2. при смърт на физическото лице или прекратяване дейността на юридическото лице, регистрирало оптиката; 3. при осъществяване на дейност в нарушение на извършената регистрация.

(7) Изискванията за устройството и дейността на оптиките се определят с наредба на министъра на здравеопазването.” § 3. В чл. 36, ал. 4 след думата “дрогерии” се добавя “и оптики”. § 4. В допълнителната разпоредба в § 1, т. 9, буква “з” накрая се добавя “и оптики”.

Преходни и заключителни разпоредби § 5. (1) Заварените към датата на влизане в сила на този закон занаятчийски предприятия, извършващи услуги в областта на оптиката и оптометрията, могат да продължат да осъществяват дейността си, ако в 6-месечен срок се регистрират по реда на чл. 26б в съответния РЦЗ.

(2) В 6-месечен срок от влизане в сила на този закон собствениците на занаятчийски предприятия или наследниците, или правоприемниците, извършващи услуги в областта на оптиката и оптометрията, както и чираците, калфите и майсторите, подават молба до съответната регионална занаятчийска камара за заличаването им от съответните регистри по чл. 21, 48, 54 и 63 от Закона за занаятите.

(3) В случаите по ал. 2 регионалните занаятчийски камари заличават регистрацията на съответните лица в 14-дневен срок от подаването на молбата и издават удостоверение за заличаване на калфите и майсторите, въз основа на което те могат да се ползват с правата по чл. 26а. § 6. (1) Лицата с придобита професионална квалификация по специалност “Оптометрия” се ползват с правата по чл. 26а, ал. 2 и 3 и могат да предприемат мерки за корекция на зрението.

(2) Лицата с придобита професионална квалификация по специалност “помощник-фармацевт и очилар” се ползват с правата по чл. 26а, ал. 2 и 3, а лицата с придобита професионална квалификация по специалност “оптика, оптико-механични и оптико-електронни уреди” - с правата по чл. 26а, ал. 3.

§ 7. В Закона за занаятите (обн., ДВ, бр. 42 от 2001 г.; изм., бр. 112 от 2001 г., бр. 56 от 2002 г., бр. 99 и 105 от 2005 г., бр. 10, 30 и 34 от 2006 г.) в приложение № 1 към чл. 3, ал. 1 т. 83 и 84 се отменят.

Законът е приет от 40-то Народно събрание на 21 септември 2006 г. и е подпечатан с официалния печат на Народното събрание.

Председател на Народното събрание: Георги Пирински