Наредба за изменение и допълнение на Наредба № Н-22 от 2010 г. за ползване под наем на имоти от жилищния фонд на Министерството на отбраната и за изплащане на компенсационни суми на военнослужещите и цивилните служители, които живеят при условията на свободно договаряне

МИНИСТЕРСТВО НА ОТБРАНАТА

Наредба за изменение и допълнение на Наредба № Н-22 от 2010 г. за ползване под наем на имоти от жилищния фонд на Министерството на отбраната и за изплащане на компенсационни суми на военнослужещите и цивилните служители, които живеят при условията на свободно договаряне (обн., ДВ, бр. 62 от 2010 г., изм., бр. 3 от 2011 г.) § 1. В чл. 5, ал. 1 се създава нова т. 7 със следното съдържание: „7. по своя инициатива или по сигнал може да извършва проверки на жилищните условия на картотекираните лица.“ § 2. В чл. 7, ал. 1 т. 2 се изменя така: „2. не притежават в населеното място, в което служат (работят), собственост или вещно право на ползване върху жилище или вила, годни за постоянно обитаване, респективно върху ателие или гараж; негодността се доказва с документ, издаден от компетентните органи; изискването се прилага и за населеното място, в което живеят при условията на свободно договаряне, когато е различно от това по местослужене (месторабота);“. § 3. В чл. 7, ал. 2 т. 3 се изменя така: „3. заверено от наемателя копие от договора за наем – за военнослужещите и цивилните служители, които ползват под наем жилища при условията на свободно договаряне.“ § 4. В чл. 8, ал. 2 т. 2 се изменя така: „2. втора група – наематели на свободно договаряне.“ § 5. В чл. 36, ал. 1 т. 2 се изменя така: „2. ползват жилища при условията на свободно договаряне, които не са собственост на техни съпрузи/съпруги, роднини по права линия без ограничения, по съребрена линия до втора степен включително и по сватовство до втора степен включително.“ § 6. В чл. 37 ал. 2 се изменя така: „(2) Документите по ал. 1 за предходния месец се подават до 5-о число на всеки месец в деловодството по местослужене (месторабота) до жилищните комисии по чл. 5, ал. 1.

Преходни и заключителни разпоредби § 7. Списъците на картотекираните лица към 30 юни 2011 г. да се изготвят въз основа на документи по чл. 7, ал. 2.

§ 8. Наредбата влиза в сила от 11.01.2011 г. с изключение на § 1 – 3 и 6, които влизат в сила от датата на обнародването на наредбата в „Държавен вестник“.

Министър: А. Ангелов