Постановление № 28 от 7 февруари 2003 г. за приемане на Наредба за условията, на които трябва да отговарят инвестиционните проекти, финансирани с държавни заеми, и проектите, кандидатстващи за финансиране с държавна гаранция, и за реда за тяхното разглеждане

ПОСТАНОВЛЕНИЕ № 28 ОТ 7 ФЕВРУАРИ 2003 Г. за приемане на Наредба за условията, на които трябва да отговарят инвестиционните проекти, финансирани с държавни заеми, и проектите, кандидатстващи за финансиране с държавна гаранция, и за реда за тяхното разглеждане

МИНИСТЕРСКИЯТ СЪВЕТ ПОСТАНОВИ: Член единствен. Приема Наредба за условията, на които трябва да отговарят инвестиционните проекти, финансирани с държавни заеми, и проектите, кандидатстващи за финансиране с държавна гаранция, и за реда за тяхното разглеждане.

Заключителна разпоредба

Параграф единствен. Отменя се Постановление № 482 на Министерския съвет от 1997 г. за реда за поемане на задължения на държавата по кредитни и гаранционни споразумения (обн., ДВ, бр. 125 от 1997 г.; изм. и доп., бр. 101 от 1998 г., бр. 71 от 1999 г. и бр. 14 от 2000 г.).

Министър-председател: Симеон Сакскобургготски

Главен секретар на Министерския съвет: Севдалин Мавров

НАРЕДБА за условията, на които трябва да отговарят инвестиционните проекти, финансирани с държавни заеми, и проектите, кандидатстващи за финансиране с държавна гаранция, и за реда за тяхното разглеждане

Глава първа

УСЛОВИЯ, НА КОИТО ТРЯБВА ДА ОТГОВАРЯТ ИНВЕСТИЦИОННИТЕ ПРОЕКТИ,ФИНАНСИРАНИ С ДЪРЖАВНИ ЗАЕМИ, И РЕД ЗА ТЯХНОТО РАЗГЛЕЖДАНЕ Чл. 1. Инвестиционните проекти, за чието финансиране се предвижда сключване на споразумения за външни и вътрешни държавни заеми през следващата година, се разглеждат и одобряват от Министерския съвет в рамките на бюджетната процедура за съответната година.

Чл. 2. Министерствата ежегодно до 31 март представят в Министерството на финансите предложенията си за инвестиционните проекти по чл. 1.

Чл. 3. Министерският съвет разглежда исканията за финансиране с държавни заеми на проекти, които отговарят на следните условия: 1. проектът да съдейства за развитието на публичния сектор и икономиката на страната; 2. искането да е придружено от пълно описание на проекта—наименование на проекта, цели, технико-икономическа обосновка на проекта, очаквани срокове за реализацията на проекта, социално-икономически анализ на очакваните резултати от осъществяването на проекта, както и анализ на въздействието върху околната среда; 3. да е приложено подробно описание на всички финансови параметри на проекта—всички източници на финансиране на проекта и размер на съответния финансов ресурс, размер на искания заем, срокове и начини за усвояване на заема, лихвени условия, погасителна схема, размер на разходите за консултантски и административно-управленски услуги, източници за погасяване на заема, влияние на външното финансиране и разходите по обслужването на заема върху бюджета на съответното министерство; 4. да е предложена схема за осъществяване на вътрешноведомствен контрол в съответното министерство по отношение на изпълнението на проекта.

Чл. 4. (1) Министърът на финансите изготвя списък на постъпилите предложения по чл. 2 и анализ на степента, в която са покрити следните критерии: 1. облекчени условия на финансиране или настояща стойност на заема под неговия номинален размер; 2. минимални административно-управленски разходи и други съпътстващи разноски при реализирането на заема; 3. степен на готовност за реализиране на проекта и усвояване на средствата от заема; 4. възможност за формиране на приходи при реализацията на проекта, които да бъдат използвани като потенциални източници за обслужване на заема или за облекчаване на неговото обслужване; този критерий не се прилага при проекти със социална насоченост.

(2) Проектите, включени в списъка по ал. 1, се внасят за съгласуване в Съвета по структурна политика към Министерския съвет преди внасянето им за разглеждане и одобряване от Министерския съвет.

Чл. 5. Одобряването на проектите се извършва при спазване на лимита по чл. 10 от Закона за държавния дълг и след оценка на влиянието им върху бюджетните разходи и бюджетния дефицит.

Чл. 6. Всички одобрени от Министерския съвет проекти, които ще се финансират с държавни заеми, се включват в проектите на бюджетите на съответните министерства съобразно макроикономическата рамка за съответната година.

Глава втора

УСЛОВИЯ, НА КОИТО ТРЯБВА ДА ОТГОВАРЯТ ПРОЕКТИТЕ, КАНДИДАСТВАЩИ ЗА ФИНАНСИРАНЕ С ДЪРЖАВНА ГАРАНЦИЯ, И РЕД ЗА ТЯХНОТО РАЗГЛЕЖДАНЕ Чл. 7. Проектите, за които ще се предложи издаване на държавна гаранция по заеми за финансирането им, се разглеждат и одобряват от Министерския съвет.

Чл. 8. Всички искания за предоставяне на държавна гаранция по заеми, които се предвижда да бъдат сключвани през следващата година, се представят от ресорното отраслово министерство в Министерството на финансите до 31 март, придружени от следните документи: 1. пълно описание на проекта — наименование на проекта, цели на предлагания проект, характеристика на извършваната дейност, технико-икономическа обосновка на проекта, степен на готовност за реализацията на проекта, размер на необходимите инвестиции и техническо описание на очакваните резултати, макроикономическо въздействие и отражение върху околната среда; 2. финансов анализ — капиталова структура на заемоискателя, анализ на финансовото състояние преди реализацията на проекта и прогноза за финансовото състояние след реализацията на проекта, очаквани парични потоци по време на и след реализацията на проекта и източници за погасяване на искания заем; 3. финансови параметри на търсения заем— размер на заема, срокове и начини за усвояване на заема, лихвени условия, погасителна схема, такси и други административно-управленски разходи; 4. обезпечения или гаранционни схеми, които могат да се използват в полза на гаранта.

Чл. 9. (1) Министърът на финансите изготвя списък на постъпилите предложения по чл. 8 и анализ на степента, в която са покрити следните критерии: 1. значимост на проекта за развитието на икономиката на страната; 2. сравнителни предимства на условията за кредитиране в съпоставка с пазарните ориентири; 3. дял на съпътстващите разходи спрямо преките инвестиционни разходи; 4. очаквани отраслови и макроикономически ефекти при реализиране на проекта; 5. степен на поеманите рискове и мерки за тяхното ограничаване; 6. степен на обезпеченост за обслужване на заема; 7. стопанска репутация на заемоискателя, липса на просрочия при обслужването на съществуващи заеми и други задължения, приемливи стойности на показателите за рентабилност, ефективност, ликвидност, степен на задлъжнялост и платежоспособност (финансова автономност).

(2) Проектите, включени в списъка по ал. 1, се внасят за съгласуване в Съвета по структурна политика към Министерския съвет преди внасянето им за разглеждане и одобряване от Министерския съвет.

Чл. 10. В проекта на закон за държавния бюджет на Република България за следващата година Министерският съвет включва списък на одобрените проекти по чл. 1 и 7.

ЗАКЛЮЧИТЕЛНА РАЗПОРЕДБА

Параграф единствен. Наредбата се приема на основание чл. 5, ал. 3 и чл. 22 от Закона за държавния дълг.