Решение № 655 от 13 юли 2005 г. за предоставяне на концесия за добив на подземни богатства по чл. 2, т. 4 от Закона за подземните богатства - твърди горива - въглища, от находище “Източномаришки въглищен басейн”, общини Раднево и Гълъбово, област Стара Загора

РЕШЕНИЕ № 655 ОТ 13 ЮЛИ 2005 Г. за предоставяне на концесия за добив на подземни богатства по чл. 2, т. 4 от Закона за подземните богатства - твърди горива - въглища, от находище “Източномаришки въглищен басейн”, общини Раднево и Гълъбово, област Стара Загора

На основание чл. 4, ал. 1, т. 1, чл. 6, ал. 1 и чл. 7 и чл. 8, ал. 1 от Закона за концесиите, чл. 36, ал. 1 от Закона за приватизация и следприватизационен контрол и чл. 5, т. 3 от Закона за подземните богатства

МИНИСТЕРСКИЯТ СЪВЕТ

Р Е Ш И: 1. Предоставя концесия за добив на твърди горива - лигнитни въглища, от находище “Източномаришки въглищен басейн”, общини Раднево и Гълъбово, област Стара Загора, включено в площ, индивидуализирана с координатите на точки от № 1 до 25 в координатна система “1970 г.”, които са неразделна част от концесионния договор, като: 1.1. Площта на находището е 209 309 дка. 1.

2. В концесионната площ не се включват площите, ограничени от строителните граници на населените места (урбанизираните територии) с. Ковачево, с. Полски градец, с. Медникарово, с. Обручище и с. Априлово.

2. Определя срок на концесията 35 години с право на продължение при условия и в срокове, определени в концесионния договор.

3. Определя за концесионер без търг или конкурс “Мини Марица-изток” - ЕАД, Раднево, област Стара Загора.

4. Правата и задълженията по концесията могат да се прехвърлят на трети лица при условията на чл. 25, ал. 2 от Закона за подземните богатства.

5. Определя основните права и задължения по концесията, както следва: 5. 1. Основни права на концесионера: 5.1.1. да добива въглищата от находище “Източномаришки въглищен басейн”; 5.1.2. право на собственост върху добитите въглища по т. 5.1.1; 5.1.3. да инсталира, управлява и използва съоръжения за извличане и транспортиране на добитите въглища от концесионната площ в съответствие с годишните работни проекти; 5.1.4. да изгражда в концесионната площ сгради и съоръжения, свързани с дейностите по разработване и добив, и да извършва подобрения по тях в съответствие с годишните работни проекти; 5.1.5. да наема изпълнители и подизпълнители за извършване на въглищно-минните дейности; 5.1.6. да извършва дейности по преоценяване на запаси и ресурси само в границите на концесионната площ с оглед на тяхното прекатегоризиране в доказани запаси; 5.1.7. право на съсобственост с концедента върху геоложката и техническата документация за срока на концесията. 5.

2. Основни задължения на концесионера: 5.2.1. да добива въглища от находище “Източномаришки въглищен басейн”; 5.2.2. да извършва за своя сметка всички дейности по концесията; 5.2.3. да инвестира средства съгласно одобрения цялостен работен проект за добив и първична преработка; 5.2.4. да не променя предназначението на обекта на концесията; 5.2.5. да не обременява с вещни тежести в полза на трети лица изцяло или частично обекта на концесията; 5.2.6. да заплаща дължимото концесионно възнаграждение при условия и в срокове, определени в концесионния договор; 5.2.7. да представи за одобряване от концедента в срок, определен в концесионния договор, цялостен работен проект за добив и първична преработка, който да се съгласува с министъра на околната среда и водите и с министъра на културата и туризма; 5.2.8. да изготвя и представя за одобряване от концедента и от компетентните държавни органи годишните работни проекти в срокове, предвидени в концесионния договор; 5.2.9. да изпълнява одобрените годишни работни проекти; 5.2.10. да предвижда в годишните работни проекти мерки и средства за опазване компонентите на околната среда и водите и за рекултивация на нарушените терени; 5.2.11. да уведомява концедента, министъра на културата и туризма и министъра на околната среда и водите при откритие на минерални, исторически или археологически находки, които имат признаци на паметници на културата, в срок съгласно Закона за подземните богатства и Закона за паметниците на културата и музеите; 5.2.12. да уведомява концедента и упълномощените държавни органи за каквито и да са обстоятелства, които могат да застрашат националната сигурност, отбраната на страната, социалния ред, околната среда и защитените от закон територии и обекти; 5.2.13. да прави допълнителни изчисления и преизчисления на доказаните запаси от въглища в концесионната площ в съответствие с действащата класификация и в срокове, определени в концесионния договор; 5.2.14. да представя ежегодно до 31 януари на концедента и на компетентните органи сведение за състоянието и измененията на запасите от въглища за изтеклата година в съответствие с действащата класификация; 5.2.15. да предава на концедента цялата документация, съдържаща новопридобита информация и данни за обекта на концесията, и да не я предоставя на трети лица; 5.2.16. да осигури здравословни и безопасни условия на труд, обучение, квалификация и преквалификация на персонала, застраховане и осигуряване от какъвто и да е вид съгласно действащото законодателство и социална програма за срока на концесията и да представя периодична информация за състоянието на заетостта; социалната програма се изготвя от концесионера в срок, определен в концесионния договор; 5.2.17. да изготви и представи за съгласуване от концедента и от компетентните държавни органи проект за окончателно напускане (ликвидация) на концесионния обект при доказана необходимост от това; да извърши за своя сметка всички дейности по окончателното напускане (ликвидацията) съгласно изготвения проект; 5.2.18. да осигурява на концедента и на упълномощените органи достъп до концесионната площ и добивните съоръжения; 5.2.19. да съобразява договорите си с изпълнителите и подизпълнителите с клаузите на концесионния договор, както и при поискване от концедента да предоставя копия от тях; 5.2.20. да предприеме за своя сметка всички възможни правни и фактически действия за промяна на предназначението на земята, която ще се засегне от дейностите по концесията; отчуждаването на земя по Закона за държавната собственост следва да се осъществява само при условие че не е постигнато съгласие между концесионера и собствениците на земя, като концесионерът е длъжен да представи надлежни писмени доказателства, че е направил предложение за придобиване на права по действителни пазарни цени, което не е прието от собственика, както и че има готовност да осигури равностойно парично обезщетение при принудителното отчуждаване; 5.2.21. да изготви съгласно изискванията на Закона за устройство на територията проект за подробен устройствен план на концесионната площ. 5.

3. Основни права на концедента: 5.3.1. да получава дължимото концесионно възнаграждение в размери и в срокове, определени в концесионния договор; 5.3.2. да контролира изпълнението на задълженията на концесионера при условията и по реда, определени в концесионния договор; 5.3.3. право на съсобственост с концесионера върху геоложката и техническата документация за срока на концесията и право на собственост върху геоложката и техническата документация след прекратяване на концесията; 5.3.4. право на концедента и на компетентните държавни органи да вземат по всяко време и по свой избор проби от концесионната площ; 5.3.5. право на концедента да прекрати едностранно концесионния договор при условия и по ред, определени в концесионния договор. 5.

4. Основни задължения на концедента: 5.4.1. да оказва съдействие на концесионера при осъществяване на дейностите по концесията съгласно условията на концесионния договор; 5.4.2. да осъществява контрол за спазване на условията по концесията и за изпълнение на задълженията по концесионния договор; 5.4.3. да не пречи на концесионера да осъществява правата си по концесията освен в случаите, уредени с нормативен акт или с концесионния договор.

6. Определя за начален срок на концесията датата на влизането в сила на концесионния договор.

7. Концесионният договор влиза в сила от датата на прехвърляне от страна на държавата на собствеността върху акции (акциите) на “Мини Марица-изток” - ЕАД, Раднево.

8. Определя следните видове гаранции за изпълнение на задълженията по концесионния договор: 8. 1. Банкови гаранции за обезпечаване плащането на концесионното възнаграждение с размери, както следва: 8.1.1. за първата година - 30 на сто от концесионното възнаграждение, дължимо за периода до края на първата година от добива; 8.1.2. за всяка следваща година - 30 на сто от размера на концесионното възнаграждение, заплатено за предходната година. 8.

2. Лихви и санкции за неизпълнение на задълженията по концесионния договор. Формите на неизпълнение, условията и редът за тяхното установяване и видът и размерът на санкциите се определят в концесионния договор. 8.

3. Концесионерът открива доверителна банкова сметка за обезпечаване изпълнението на задълженията, свързани с дейностите по окончателно напускане (ликвидация) на концесионния обект; начините за определяне размера на сумите и за разпореждане със сметката се определят с концесионния договор. 8.

4. В доверителната банкова сметка по т. 8.3 концесионерът внася всяка календарна година за срока на концесията сума, чийто размер се определя с концесионния договор като процент от предвидените разходи за ликвидация на обекта на концесията в одобрения проект за ликвидация.

9. Определя концесионното възнаграждение, както следва: 9. 1. Концесионерът дължи концесионно възнаграждение в размер, определен съгласно приложение № 2 към чл. 9 от Наредбата за принципите и методиката за определяне на концесионното възнаграждение за добив на подземни богатства по реда на Закона за подземните богатства, приета с Постановление № 127 на Министерския съвет от 1999 г. (ДВ, бр. 58 от 1999 г.). 9.

2. Концесионното възнаграждение се заплаща на всеки 6-месечен период на календарната година, съответно до 31 юли на текущата година и до 31 януари следващата година.

10. Упълномощава министъра на енергетиката и енергийните ресурси да сключи концесионния договор за добив на въглища от находище “Източномаришки въглищен басейн” с “Мини Марица-изток” - ЕАД, Раднево, в едномесечен срок от обнародването на решението в “Държавен вестник”, да организира контрола по изпълнението му и да представлява концедента в правоотношенията, възникнали във връзка с договора, с изключение на тези по неговото прекратяване.

11. Приложимо право по отношение на концесията е българското.

Министър-председател: Симеон Сакскобургготски

Главен секретар на Министерския съвет: Севдалин Мавров