Наредба за изменение и допълнение на Наредба № Н-22 от 2010 г. за ползване под наем на имоти от жилищния фонд на МО и за изплащане на компенсационни суми на военнослужещите и цивилните служители, които живеят при условията на свободно договаряне

Наредба за изменение и допълнение на Наредба № Н-22 от 2010 г. за ползване под наем на имоти от жилищния фонд на МО и за изплащане на компенсационни суми на военнослужещите и цивилните служители, които живеят при условията на свободно договаряне (ДВ, бр. 62 от 2010 г.) § 1. В чл. 8, ал. 2, т. 2 след думата „договаряне“ се добавя „в населеното място, в което служат (работят)“. § 2. В чл. 26 ал. 1 се изменя така: „(1) При прекратяване на правоотношението за изпълнение на военна служба, на служебното или трудовото правоотношение в Министерството на отбраната, Българската армия или структурите на пряко подчинение на министъра на отбраната с лицето, на чието име е издадена заповедта за настаняване, договорът за наем не се прекратява, ако неговият съпруг/а е военнослужещ или цивилен служител и отговаря на условията на чл. 12, ал.1, т.2.“ § 3. В чл. 27 ал. 2 се изменя така: „(2) Лицата по ал. 1, т. 2 и 3 се настаняват под наем в жилища по този раздел за срока на заеманата от тях длъжност, ако те и членовете на техните семейства отговорят на изискванията по чл. 7, ал. 1, т. 2. “ § 4. В чл. 31 ал. 8 се изменя така: „(8) В жилищните помещения в общежитията сам служител и двучленно семейство се настаняват в едностайни помещения, а семейства с 3 и повече членове – при възможност в двустайни помещения или в две едностайни жилищни помещения.“ § 5. В чл. 36, ал. 1 т. 2 се изменя така: „2. ползват жилища при условията на свободно договаряне в населеното място, в което служат (работят), които не са собственост на техни съпрузи/съпруги, роднини по права линия без ограничения, по съребрена линия до втора степен включително и по сватовство до втора степен включително.“ § 6. В § 4 ал.1 от преходните и заключителните разпоредби се изменя така: „(1) Лицата, заварени като наематели на жилища от жилищния фонд на Министерството на отбраната по отм. § 165 от преходните и заключителните разпоредби на Закона за изменение и допълнение на Закона за отбраната и въоръжените сили на Република България (обн., ДВ, бр. 49 от 2000 г.; изм., бр. 34 от 2001 г.), имат право да ги ползват пожизнено под наем, ако: 1. са на възраст над 65 години; 2. те и членовете на техните семейства не са закупували жилище от фонда на министерството; 3. те и членовете на техните семейства не притежават на територията на страната собствен имот, годен за постоянно обитаване; 4. те и членовете на техните семейства не са извършвали разпоредителни действия със собствен жилищен имот или вила, годни за постоянно обитаване, през последните десет години.“

Преходни и заключителни разпоредби § 7. Натрупани финансови задължения от 26.02.2010 г. до датата на привеждане на наемните правоотношения в съответствие с Наредба № Н-22 от 2010 г. могат да се издължат доброволно от наемателите на имоти от жилищния фонд на Министерството на отбраната в срок до 31.03.2011 г. по сметката на Министерството на отбраната, дирекция „Финанси“, с IBAN BG61BNBG96613000152201 при БНБ – ЦУ. Банковите документи, удостоверяващи плащането, да се представят от наемателя в Главна дирекция „Инфраструктура на отбраната“. § 8. Наредбата влиза в сила от датата на обнародването й в „Държавен вестник“.

Министър: А. Ангелов