Наредба за изменение и допълнение на Наредба № 11 от 2009 г. за условията и реда за прилагане на мярка 214 „Агроекологични плащания“ от Програмата за развитие на селските райони за периода 2007 – 2013 г.

МИНИСТЕРСТВО НА ЗЕМЕДЕЛИЕТО И ХРАНИТЕ

Наредба за изменение и допълнение на Наредба № 11 от 2009 г. за условията и реда за прилагане на мярка 214 „Агроекологични плащания“ от Програмата за развитие на селските райони за периода 2007 – 2013 г. (ДВ, бр. 29 от 2009 г.) § 1. Член 4 се изменя така: „Чл. 4. Прилагането на дейностите по чл. 2, ал. 1, т. 2 се подпомага във физическите блокове, които попадат в обхвата на слой от земи с висока природна стойност, определени в системата за идентификация на земеделските парцели, към момента на подаване на заявление за подпомагане.“ § 2. В чл. 17 се правят следните изменения и допълнения: 1. В ал. 1, т. 6 след думите „същите дейности“ се добавя „със същите парцели и животни“.

2. В ал. 2 се правят следните изменения: а) в т. 1 думите „чл. 37, ал. 4“ се заличават; б) точка 4 се отменя. § 3. В чл. 18 се създава нова т. 5: „5. не са осигурили ползване на площите, за които кандидатстват за подпомагане съгласно изискванията на чл. 24, ал. 1. “ § 4. В чл. 20, ал. 4, т. 1 след думата „мярка“ се добавя „1.3“. § 5. В чл. 21 се правят следните изменения: 1. Алинеи 1 и 2 се изменят така: „(1) Земеделските стопани се задължават да осигурят до датата на подаване на „Заявление за подпомагане“ или „Заявление за плащане“ и да представят при поискване от служители на ДФЗ – РА документи, доказващи правното основание за ползваните от тях площи, за които са подали заявление по чл. 7, ал. 2.

(2) Земеделските стопани се задължават да съхраняват документите, доказващи правното основание за ползваните от тях площи, с които са кандидатствали за подпомагане, най-малко 5 години от годината на подаване на „Заявление за подпомагане“.“

2. Алинея 3 се отменя. § 6. Член 22 се отменя. § 7. Член 24 се изменя така: „Чл. 24. (1) Агроекологичните дейности или направления по чл. 2, ал. 1, т. 1, буква „а“, т. 2, 3, 4 и т. 5, буква „б“се извършват върху едни и същи площи в петгодишен период от поемане на агроекологичното задължение.

(2) Одобрената площ за извършване на агроекологични дейности или направления по чл. 2, ал. 1, т. 1, буква „а“, т. 2, 3, 4 и т. 5, буква „б“ може да бъде намалена веднъж за целия петгодишен период до минус 10 %, като поне 90 % от площта се припокрива с одобрената със „Заявлението за подпомагане“.

(3) При намаляване на одобрената площ за извършване на агроекологични дейности или направления по ал. 2 подпомаганите лица не поемат ново агроекологично задължение за петгодишен период и получават финансова помощ за останалия период, съответстваща на намалената площ.

(4) При увеличаване на одобрената площ над размера по ал. 1 подпомаганите лица поемат ново агроекологично задължение за петгодишен период за всички одобрени със „Заявлението за подпомагане“ площи.

(5) Когато подпомаганите лица са поели ново агроекологично задължение по предходната алинея, петгодишният период по ал. 1 започва да тече от началото на годината на одобряване на новите площи.

(6) Когато подпомаганите лица не изпълнят агроекологичните задължения от заявленията по чл. 7, ал. 2, възстановяват всички получени до момента агроекологични плащания със законните лихви.“ § 8. Член 25 се изменя така: „Чл. 25. (1) Земеделските стопани могат да увеличават броя на пчелните семейства, подпомагани по чл. 2, ал. 1, т. 1, буква „б“, и броя на животните по чл. 2, ал. 1, т. 5, буква „а“, без да поемат ново петгодишно агроекологично задължение.

(2) В случаите по ал. 1 подпомаганите лица се задължават да не намаляват броя на пчелните семейства и животните освен в случаите по чл. 39, ал. 3 и чл. 52, ал. 1. “ § 9. В чл. 26 се правят следните изменения и допълнения: 1. Алинея 5 се изменя така: „(5) В случай, че подпомаганите земеделски стопани не приемат измененията на изискванията по ал. 4, т. 1, уведомяват ДФЗ – РА за несъгласието си да изпълняват новите условия в срок от 20 работни дни от датата на обнародване в „Държавен вестник“ на промените в националното законодателство, без да възстановяват получените до момента агроекологични плащания, и са недопустими за подпомагане в годината на подаване на заявление по чл. 7, ал. 2.

2. Създават се нови ал. 6 и 7: „(6) Подпомаганите земеделски стопани могат да прекратят по всяко време петгодишното си агроекологично задължение, като са длъжни да уведомят писмено ДФЗ – РА и да възстановят всички получени до момента агроекологични плащания със законните лихви.

(7) При подаване на ново заявление за подпомагане след прекратяване на предишно агроекологично задължение по реда на ал. 6 земеделският стопанин е длъжен да изпълни финансовите си задължения по предходното заявление по чл. 7, ал. 2 съгласно изискванията на методиката по чл. 16.“

3. Досегашната ал. 6 става ал. 8.

§ 10. В чл. 28 се правят следните изменения и допълнения: 1. Досегашният текст става ал. 1, а след думите „сертификат за произход“ се добавя „а за еднокопитните – идентификационен документ (паспорт), издадени“.

2. Създава се нова ал. 2: „(2) В случаите на чл. 25 документите по предходната алинея се представят само за увеличения брой животни по чл. 2, ал. 1, т. 5, буква „а“.“ § 11. В чл. 37 ал. 4 се отменя. § 12. В чл. 38 се правят следните изменения: 1. Алинея 2 се отменя.

2. В ал. 4 думите „насаждения с култури“ се заменят с „посеви и насаждения от видовете“.

3. Алинея 5 се отменя. § 13. В чл. 41 се правят следните изменения: 1. В ал. 2, т. 1 думите „в периода 15 юли“ се заменят с „в периода 30 юни“.

2. В ал. 3 думите „т. 1“ се заличават. § 14. В чл. 42 се правят следните изменения: 1. В ал. 2 след думите „чл. 41, ал. 2“ се добавя „и ал. 3“.

2. В ал. 3 думите „чл. 41, ал. 3“ се заменят с „чл. 41, ал. 4“. § 15. В чл. 50 се правят следните изменения и допълнения: 1. Точка 1 се отменя.

2. В т. 7 след думите „до 2 ЖЕ/ха“ се добавя „за всички животински единици в стопанството с изключение на източнобалканска свиня“. § 16. В чл. 52, ал. 1 се правят следните изменения: 1. В т. 2 думата „участъковия“ се заменя с „официален“.

2. В т. 3 думите „държавно лесничейство“ се заменят с „Държавно горско стопанство“. § 17. В чл. 55 ал. 3 се отменя. § 18. В чл. 58 се правят следните изменения: 1. В т. 1 се правят следните изменения: а) буква „б“ се отменя; б) в буква „в“ думите „чл. 7, ал. 24“ се заменят с „чл. 7, ал. 2“; в) буква „е“ се отменя; 2. В т. 2, буква „г“ се отменя.

3. В т. 8, буква „а“ думите „издаден от ИАСРЖ или съответната развъдна организация – “ се заличават. § 19. В чл. 63 се правят следните изменения: 1. Алинея 1 се изменя така: „(1) Земеделските стопани, които са поели да изпълняват агроекологични задължения за период от пет последователни години, подават „Заявление за подпомагане“ в ДФЗ – РА, когато увеличат одобрените площи в случаите по чл. 24, ал. 4.

2. Алинея 3 се изменя така: „(3) Земеделските стопани подават „Заявление за плащане“ в ДФЗ – РА, когато намалят одобрената площ до размера по чл. 24, ал. 2. “ § 20. В чл. 65 се правят следните изменения и допълнения: 1. Създават се нови ал. 2, 3, 4 и 5: „(2) Проверката на място по ал. 1 се извършва в присъствието на кандидата или упълномощен негов представител или служител.

(3) При приключване на проверката на място служителят на ДФЗ – РА представя контролния лист с резултатите от проверката за подпис на кандидата или упълномощен негов представител или служител, който има право да напише в контролния лист обяснения и възражения по направените констатации.

(4) В случай, че кандидатът или упълномощен негов представител или служител не присъстват при проверката на място и са открити нередности, ДФЗ – РА информира кандидата, като му изпраща уведомително писмо заедно с копие от контролния лист.

(5) В срок до 14 дни от получаването на контролния лист за проверката на място кандидатът може да направи възражения и да даде обяснения по направените констатации пред изпълнителния директор на ДФЗ – РА.“

2. Досегашната ал. 2 става ал. 6.

§ 21. В чл. 67, ал. 1 думите „и подлежат на проверка на място през същата година“ се заличават. § 22. В § 1 от допълнителните разпоредби се правят следните изменения и допълнения: 1. В т. 1 думите „или на общинския съвет по реда на чл. 48а от Закона за допитване до народа“ се заменят с „на населението по реда на глава четвърта от Закона за пряко участие на гражданите в държавната власт и местното самоуправление“.

2. В т. 2, буква „а“ думите „(включително крава с бозаещо теле)“ се заличават.

3. В т. 2, букви „б“ и „в“ след думата „говедо“ се добавя „или бивол“.

Преходни и заключителни разпоредби § 23. Наредбата влиза в сила от деня на обнародването й в „Държавен вестник“. § 24. За подадени заявления след 1 март 2009 г. одобрената площ за извършване на агроекологични дейности или направления по чл. 2, ал. 1, т. 1, буква „а“, т. 2, 3, 4 и т. 5, буква „б“ може да бъде намалена веднъж за целия петгодишен период до минус 10 %, като поне 90 % от площта се припокрива с одобрената със „Заявлението за подпомагане“. § 25. В Общото заявление за подпомагане от Наредба № 5 от 2009 г. за условията и реда за подаване на заявления по схеми и мерки за подпомагане на площ (обн., ДВ, бр. 22 от 2009 г.; изм., бр. 37 от 2009 г. и бр. 14 от 2010 г.) след „Приложение за кандидатстване по схемата за подпомагане на производители на ягоди и малини, предназначени за преработка“ се допълва с ново „Приложение за кандидатстване за Агроекологични плащания 2010“ и нова „Инструкция за попълване на Приложението за кандидатстване за Агроекологични плащания 2010“, както следва: „Приложение за кандидатстване за Агроекологични плащания 2010“

Забележка на редакцията: виж приложението в PDF-а на броя

Министър: M. Найденов