Правилник за изменение и допълнение на Устройствения правилник на Главна дирекция “Гражданска въздухоплавателна администрация”

МИНИСТЕРСТВО НА ТРАНСПОРТА

Правилник за изменение и допълнение на Устройствения правилник на Главна дирекция “Гражданска въздухоплавателна администрация” (обн., ДВ, бр. 37 от 1999 г.; изм. и доп., бр. 29 и 62 от 2000 г., бр. 90 от 2001 г.; изм., бр. 64 от 2003 г., бр. 77 от 2004 г.) § 1. Създава се чл. 4а: “Чл. 4а. Главна дирекция “Гражданска въздухоплавателна администрация” е национален контролен орган по отношение на безопасната и ефективна работа на доставчика на аеронавигационно обслужване.” § 2. В чл. 6, ал. 3 се правят следните изменения и допълнения: 1. Създават се нови т. 17, 18 и 19: “17. осигурява контрол за безопасна и ефективна работа на доставчиците на аеронавигационно обслужване, предоставящи услуги в обслужваното въздушно пространство на Република България; 18. контролира доставчика на аеронавигационно обслужване за съответствие с изискванията, при които е издадено свидетелството; 19. осъществява сътрудничество с националните органи за контрол на други държави с цел осигуряване на контрол на доставчиците на аеронавигационно обслужване, предоставящи услуги в обслужваното въздушно пространство на Република България;”.

2. Досегашната т. 17 става т. 20. § 3. В чл. 7 се правят следните изменения: 1. В ал. 1 думата “три” се заменя с “четири”.

2. Алинея 2 се изменя така: “(2) Главна дирекция “Гражданска въздухоплавателна администрация” е с обща численост на персонала 86 щатни бройки и има следната структура: 1. главен директор; 2. главен секретар; 3. дирекция “Финансово-административно, правно и информационно обслужване”; 4. дирекция “Авиационна безопасност”; 5. дирекция “Летища, авиационна сигурност и управление на въздушното движение”; 6. дирекция “Европейска интеграция, международна дейност и икономическо регулиране”.” § 4. В чл. 11а се правят следните изменения и допълнения: 1. В ал. 1: а) в т. 3 след думата “информационното” се добавя “и статистическото”; б) точка 9 се отменя.

2. В ал. 2 думите “Финансово-административно и правно обслужване” се заменят с “Финансово-административно, правно и информационно обслужване”. § 5. Член 12 се изменя така: “Чл. 12. (1) Специализираната администрация подпомага и осигурява осъществяването на правомощията на главния директор на ГД “ГВА”.

(2) Специализираната администрация е организирана в дирекция “Авиационна безопасност”, дирекция “Летища, авиационна сигурност и управление на въздушното движение” и дирекция “Европейска интеграция, международна дейност и икономическо регулиране”.

(3) Дирекция “Авиационна безопасност”: 1. изготвя експертни становища, доклади, анализи и препоръки по въпроси, свързани с осигуряването на изискващото се равнище на безопасност на гражданското въздухоплаване; 2. участва в подготовката на проекти на подзаконови нормативни актове в областта на гражданското въздухоплаване, както и спецификации, указания, правила и процедури; 3. извърша необходимите действия в съответствие с компетентността на ГД “ГВА”, свързани с издаването на лицензи, разрешения, разрешителни, свидетелства, удостоверения и одобрения; 4. контролира гражданското въздухоплаване и гражданските въздухоплавателни средства; 5. утвърждава и контролира изпълнението на актове, регламентиращи подготовката, организацията, провеждането и отчитането на въздухоплавателната дейност, технологични и технически документи, програми, планове, доклади и анализи, в съответствие с изискванията на ЗГВ и подзаконовите нормативни актове; 6. разследва инциденти; 7. изпълнява и други функции, възложени от главния директор.

(4) Дирекция “Летища, авиационна сигурност и управление на въздушното движение”: 1. изготвя проекти на експертни становища, доклади, анализи и препоръки и участва в подготовката на проекти на подзаконови нормативни актове по въпроси, свързани с постигане на сигурност на гражданското въздухоплаване; 2. контролира физическите и юридическите лица във връзка със сигурността и безопасността в гражданското въздухоплаване; 3. контролира гражданските летища и летателни площадки, аеронавигационните и други съоръжения, свързани с гражданското въздухоплаване; 4. извършва необходимите действия в съответствие с компетентността на ГД “ГВА”, свързани с издаването на лицензи, разрешения и удостоверения; 5. дава становище пред главния директор относно публикуването на данни в Сборника за аеронавигационна информация и публикация на Република България; 6. осъществява координация между ведомствата и юридическите лица в областта на гражданското въздухоплаване във връзка със сигурността и безопасността на полетите; 7. организира и изпълнява дейности по осигуряването на достъпа до пазара на оператори по наземно обслужване или самообслужване в съответствие с изискванията на ЗГВ и подзаконовите нормативни актове; 8. поддържа единна база данни и издава идентификационни карти и пропуски на физически и юридически лица, както и на моторни превозни средства за достъп до зоните за сигурност на гражданските летища за обществено ползване; 9. води регистри в случаите, предвидени от закон; 10. участва в проверки за безопасна и ефективна работа на доставчиците на аеронавигационно обслужване, предоставящи услуги в обслужваното въздушно пространство на Република България; 11. извършва проверки и подготвя становища на главния директор във връзка с издаване на свидетелство за извършване на аеронавигационно обслужване на кандидатите за доставчици на аеронавигационно обслужване за всеки тип аеронавигационни услуги; 12. участва в проверки на доставчика на аеронавигационно обслужване за съответствие с изискванията, при които е издадено свидетелството; 13. изготвя становища до главния директор във връзка с признаването на свидетелства за извършване на аеронавигационно обслужване, издадени от чужди национални органи за контрол за осигуряване на аеронавигационно обслужване; 14. изготвя мотивирано предложение за частично делегиране на функциите по осъществяване на проверки и контрол на доставчиците на аеронавигационно обслужване на чужди национални органи за контрол; 15. изготвя годишни доклади за дейността на Главна дирекция “Гражданска въздухоплавателна администрация” като национален контролен орган; 16. предлага мотивирано на главния директор отнемане на свидетелства за извършване на аеронавигационно обслужване; 17. изготвя проекти на нормативни актове във връзка с безопасната и ефективна работа на доставчиците на аеронавигационно обслужване; 18. изпълнява и други функции, възложени от главния директор.

(5) Дирекция “Европейска интеграция, международна дейност и икономическо регулиране”: 1. организира и осъществява дейността на ГД “ГВА” във връзка с изпълнението на задълженията, произтичащи от международните договори, страна по които е Република България, и членството й в организации в областта на гражданското въздухоплаване; 2. координира конкретното изпълнение от ГД “ГВА” на задълженията, произтичащи от договореностите с Европейския съюз и членството на Република България в специализираните международни организации; 3. изготвя проекти на подзаконови нормативни актове, експертни становища, доклади, анализи и препоръки по въпроси, свързани с контрол на финансовата стабилност на лицата, осъществяващи дейности в областта на гражданското въздухоплаване; 4. контролира физическите и юридическите лица във връзка със сигурността и икономическите аспекти на безопасността в гражданското въздухоплаване; 5. извършва необходимите действия в съответствие с компетентността на ГД “ГВА”, свързани с издаването на лицензи, свидетелства, разрешения и удостоверения; 6. организира и изпълнява дейности по осигуряването на достъпа до пазара на въздушни превозвачи; 7. защитава икономическите и търговските интереси на българските потребители и авиационни оператори по отношение на практиката и политиката; 6. на прилагане на едностранни ограничителни търговски или икономически действия, като при необходимост прави предложения пред министъра на транспорта за въвеждане при всеки един конкретен случай на подходящи мерки; 8. разработва предложения до министъра на транспорта за сключване, присъединяване, ратифициране, денонсиране и изменяне на международни договори в областта на гражданското въздухоплаване и за членство и участие в специализирани международни организации и инициативи; 9. издава разрешения за полети в съответствие със ЗГВ и подзаконовите нормативни актове по прилагането му; 10. поддържа и развива системата за управление на качеството в ГД “ГВА”; 11. организира и координира разработването, осъвременяването и прилагането на процедурите по качество в ГД “ГВА”; 12. изпълнява и други функции, възложени от главния директор.” § 6. Навсякъде думите “транспорта и съобщенията” се заменят с “транспорта”.

Министър: П. Мутафчиев