Инструкция № I-3 от 28 юли 2016 г. за реда за достъп на Националното звено за получаване и обработване на резервационни данни на пътниците в Република България, превозвани по въздух, създадено в Държавна агенция „Национална сигурност“, до информационни фондове на Агенция „Митници“ към министъра на финансите

ДЪРЖАВНА АГЕНЦИЯ „НАЦИОНАЛНА СИГУРНОСТ“

АГЕНЦИЯ „МИТНИЦИ“

КЪМ МИНИСТЪРА

НА ФИНАНСИТЕ

ИНСТРУКЦИЯ № I-3 от 28 юли 2016 г. за реда за достъп на Националното звено за получаване и обработване на резервационни данни на пътниците в Република България, превозвани по въздух, създадено в Държавна агенция „Национална сигурност“, до информационни фондове на Агенция „Митници“ към министъра на финансите

Раздел I

Общи положения Чл. 1. С тази инструкция се определят условията и редът за достъпа на Националното звено за получаване и обработване на резервационни данни на пътниците в Република България, превозвани по въздух, създадено в Държавна агенция „Национална сигурност“ (Национално звено), до информационни фондове на Агенция „Митници“ към министъра на финансите (АМ).

Чл. 2. Информационните фондове на АМ, до които Националното звено има достъп, се определят в съвместна заповед на председателя на Държавна агенция „Национална сигурност“ (ДАНС) и директора на АМ.

Чл. 3. (1) Общото ръководство и контрол по осигуряване на достъп на Националното звено до информационни фондове на АМ се осъществяват от председателя на ДАНС и директора на АМ.

(2) За координиране на дейностите по осигуряване на достъпа на Националното звено до информационни фондове на АМ се определят точки за контакт, които са специализирана дирекция „Сигурност на Държавна агенция „Национална сигурност“ (СДСДАНС) и дирекция „Информационни системи“ (ДИС) в Централното митническо управление на АМ. Директорите на двете дирекции определят служители за връзка.

(3) Държавна агенция „Национална сигурност“ и АМ си оказват експертна помощ при осигуряване на достъпа на Националното звено до информационните фондове на АМ.

Чл. 4. Ползването на данни от Националното звено от информационни фондове на АМ се осъществява при спазване на действащото законодателство и вътрешноведомствените актове на ДАНС и АМ.

Раздел II

Организация на достъпа на Националното звено до информационни фондове на АМ Чл. 5. (1) Достъпът до информационни фондове на АМ е дейност по извършване на справки при непрекъснат режим (режим 24/7) относно данни от тези фондове с цел съпоставянето им с резервационни данни, получени и обработвани от Националното звено.

(2) Справките по ал. 1 се извършват от служителите, определени да изпълняват служебните си задължения в Националното звено (потребители от Националното звено), чрез автоматизирани работни места, разположени в помещения на ДАНС, ползвани от Националното звено.

(3) Автоматизираните работни места по ал. 2 се администрират от специално определени за целта системни администратори на ДАНС.

Чл. 6. (1) Правата за достъп за потребителите от Националното звено до информационни фондове на АМ се предоставят от дирекция „Информационни системи“ в Централното митническо управление на АМ по разпореждане на директора на АМ.

(2) Правата по ал. 1 се получават след отправено писмено искане, подписано от председателя на ДАНС, по предложение на ръководителя на Националното звено, съгласувано с директора на СДСДАНС.

(3) Искането по ал. 1 съдържа ЕГН и уникален логически идентификатор за конкретния потребител от Националното звено.

(4) Държавна агенция „Национална сигурност“ поддържа регистър на потребителите по ал. 3.

(5) Ръководителят на Националното звено, съгласувано с директора на СДСДАНС, уведомява дирекция „ИС“ в АМ за необходимостта от прекратяване на предоставения достъп до информационни фондове на АМ на потребител от Националното звено в срок до пет работни дни от настъпване на основанието за прекратяване на достъпа.

Чл. 7. (1) Действията на потребителите от Националното звено се записват и съхраняват в бази данни, част от информационните фондове на АМ.

(2) При необходимост информацията по ал. 1 се предоставя на ДАНС след мотивирано писмено искане от председателя на ДАНС.

Чл. 8. (1) Агенция „Митници“ предоставя информация на ДАНС за справки от служители на АМ или на друго ведомство в информационните фондове по чл. 2, осъществени във връзка с предхождаща справка от потребители от Националното звено.

(2) Информацията по ал. 1 се предоставя след писмено мотивирано искане на председателя на ДАНС.

Чл. 9. Държавна агенция „Национална сигурност“ предоставя информация на АМ относно идентифициране на потребител на Националното звено по писмено мотивирано искане на директора на АМ.

Чл. 10. При закриване на съществуващи информационни фондове по чл. 2, както и при въвеждане в работна експлоатация на нови информационни фондове АМ уведомява ДАНС за това в срок до 10 работни дни от закриването, съответно от откриването на съответния информационен фонд.

Чл. 11. Разходите за оборудването на автоматизираните работни места (необходимия хардуер, софтуер и комуникационно оборудване), определени за извършване на достъп на Националното звено до информационни фондове на АМ, са за сметка на ДАНС.

Допълнителна разпоредба § 1. По смисъла на тази инструкция: 1. „Информационни фондове на АМ“ са автоматизирани информационни системи на АМ.

2. „Резервационни данни“ са данните по чл. 42б, ал. 2 от Закона за Държавна агенция „Национална сигурност“.

Преходни и заключителни разпоредби § 2. Инструкцията се издава на основание чл. 42д, ал. 4 от Закона за Държавна агенция „Национална сигурност“. § 3. Инструкцията влиза в сила от деня на обнародването й в „Държавен вестник“.

Председател на Държавна агенция

„Национална сигурност“: Димитър Георгиев

Директор на Агенция „Митници“ към министъра на финансите: Розалия Димитрова