Закон за изменение и допълнение на Конституцията на Република България

ЗАКОН за изменение и допълнение на Конституцията на Република България (обн., ДВ, бр. 56 от 1991 г.; изм. и доп., бр. 85 от 2003 г.) § 1. В чл. 4 се създава ал. 3: “(3) Република България участва в изграждането и развитието на Европейския съюз.” § 2. Член 22 се изменя така: “Чл. 22. (1) Чужденци и чуждестранни юридически лица могат да придобиват право на собственост върху земя при условията, произтичащи от присъединяването на Република България към Европейския съюз или по силата на международен договор, ратифициран, обнародван и влязъл в сила за Република България, както и чрез наследяване по закон.

(2) Законът за ратифициране на международен договор по ал. 1 се приема с мнозинство две трети от всички народни представители.

(3) Режимът на земята се определя със закон.” § 3. В чл. 25 ал. 4 се изменя така: “(4) Гражданин на Република България не може да бъде предаден на друга държава или на международен съд за целите на наказателно преследване, освен ако това е предвидено в международен договор, ратифициран, обнародван и влязъл в сила за Република България.” § 4. В чл. 42 се създава ал. 3: “(3) Изборите за членове на Европейския парламент и участието на граждани на Европейския съюз в избори за местни органи се уреждат със закон.” § 5. В чл. 85 се правят следните изменения и допълнения: 1. В ал. 1 се създава т. 9: “9. предоставят на Европейския съюз правомощия, произтичащи от тази Конституция.”

2. Създава се нова ал. 2: “(2) Законът за ратифициране на международен договор по ал. 1, т. 9 се приема с мнозинство две трети от всички народни представители.”

3. Досегашните ал. 2 и 3 стават съответно ал. 3 и 4. § 6. В чл. 105 се създават ал. 3 и 4: “(3) Министерският съвет информира Народното събрание по въпроси, отнасящи се до задълженията, произтичащи за Република България от нейното членство в Европейския съюз.

(4) Когато участва в разработването и приемането на актове на Европейския съюз, Министерският съвет информира предварително Народното събрание и дава отчет за своите действия.”

Заключителна разпоредба § 7. Параграф 2 влиза в сила от датата на влизане в сила на Договора за присъединяване на Република България към Европейския съюз и не се прилага към заварените международни договори.

Законът е приет от ХХХIХ Народно събрание на 18 февруари 2005 г. и е подпечатан с официалния печат на Народното събрание.

За председател на Народното събрание:Камелия Касабова

Подпечатан с държавния печат.

Министър на правосъдието: Антон Станков