Постановление № 230 от 20 септември 2007 г. за изменение и допълнение на нормативни актове на Министерския съвет

ПОСТАНОВЛЕНИЕ № 230 ОТ 20 СЕПТЕМВРИ 2007 Г. за изменение и допълнение на нормативни актове на Министерския съвет

МИНИСТЕРСКИЯТ СЪВЕТ ПОСТАНОВИ: § 1. В Устройствения правилник на Министерството на околната среда и водите, приет с Постановление № 214 на Министерския съвет от 1999 г. (обн., ДВ, бр. 104 от 1999 г.; изм. и доп., бр. 100 от 2000 г., бр. 28, 32 и 91 от 2001 г., бр. 64 от 2002 г., бр. 3, 93 и 107 от 2003 г., бр. 31 и 99 от 2004 г., бр. 48, 83 и 90 от 2005 г., бр. 1, 35 и 85 от 2006 г. и бр. 1 и 67 от 2007 г.), се правят следните изменения и допълнения: 1. В чл. 5 се създават ал. 3 и 4: “(3) Министърът управлява програми и проекти в сферата на своята компетентност, финансирани от предприсъединителните фондове, Структурните фондове, Кохезионния фонд и други финансови инструменти на Европейския съюз и от други международни финансови институции и донори, както и подготвя и осигурява ефикасното и правомерното управление на средства от Структурните фондове и Кохезионния фонд на Европейския съюз за околна среда.

(4) Министърът организира дейността на управляващия орган на Оперативна програма “Околна среда 2007 - 2013” и определя състава на Комитета за наблюдение на Оперативна програма “Околна среда 2007 - 2013” и на Комитета за избор и координация на проекти по Оперативна програма “Околна среда 2007 - 2013”.”

2. В чл. 24 т. 2 се изменя така: “2. координацията на цялостната дейност на министерството по въпросите на Европейския съюз във връзка с прилагането на европейското екологично законодателство, в т.ч.: участието на Република България в процеса на вземане на решения в Европейския съюз; подготовката на национални позиции и указания по въпросите на околната среда за участие в работните органи на Съвета на Европейския съюз и Европейската комисия; участието в разработването на нормативни актове, транспониращи европейското законодателство; организирането на работата на междуведомствената Работна група 20 “Околна среда” в рамките на координационния механизъм по европейските въпроси; координацията на процеса на докладване до Европейската комисия по силата на действащото европейско законодателство в областта на околната среда; координацията на процедурите относно допуснати нарушения по чл. 226 от Договора за създаване на Европейските общности при транспонирането и прилагането на законодателството на Европейския съюз; координацията на участието на министерството в Европейската мрежа за прилагане и налагане на европейското екологично законодателство (ИМПЕЛ);”.

3. В приложението към чл. 11, ал. 3 се правят следните изменения: а) в наименованието числото “452” се заменя с “454”; б) на ред “Специализирана администрация” числото “360” се заменя с “362”; в) на ред “дирекция “Национална служба за защита на природата” числото “29” се заменя с “31”. § 2. В заключителните разпоредби на Постановление № 182 на Министерския съвет от 2006 г. за създаване на комитети за наблюдение на националната стратегическа референтна рамка и оперативните програми, съфинансирани от структурните фондове и Кохезионния фонд на Европейския съюз (обн., ДВ, бр. 62 от 2006 г.; изм. и доп., бр. 90 от 2006 г.) се създава § 7: “§ 7. Министърът на съответното министерство определя заместник-министър, който да участва в състава на Комитета за наблюдение на Националната стратегическа референтна рамка 2007 - 2013 г. и да бъде председател на Комитета за наблюдение на помощта от Структурните фондове и Кохезионния фонд на Европейския съюз по съответната оперативна програма тогава, когато няма определен заместник-министър, в чийто ресор да е управляващият орган на оперативната програма.” § 3. В т. 2, буква “ж” от приложение № 2 към чл. 3, ал. 3 от Постановление № 214 на Министерския съвет от 1999 г. за приемане на Устройствен правилник на Министерството на околната среда и водите и за преобразуване на Националния център за околна среда и устойчиво развитие (обн., ДВ, бр. 104 от 1999 г.; изм. и доп., бр. 32 от 2001 г., бр. 64 от 2002 г., бр. 3, 93 и 107 от 2003 г., бр. 31 от 2004 г., бр. 48 от 2005 г., бр. 1 от 2006 г. и бр. 1 и 67 от 2007 г.) числото “42” се заменя с “40”.

Заключителна разпоредба § 4. Постановлението влиза в сила от деня на обнародването му в “Държавен вестник”.

Министър-председател: Сергей Станишев

Главен секретар на Министерския съвет: Севдалин Мавров