Постановление № 139 от 2 юли 2012 г. за изменение и допълнение на Наредбата за анализите на правното състояние и приватизационните оценки и за условията и реда за лицензиране на оценители, приета с Постановление № 113 на Министерския съвет от 2002 г.

ПОСТАНОВЛЕНИЕ № 139 ОТ 2 ЮЛИ 2012 Г. за изменение и допълнение на Наредбата за анализите на правното състояние и приватизационните оценки и за условията и реда за лицензиране на оценители, приета с Постановление № 113 на Министерския съвет от 2002 г. (обн., ДВ, бр. 57 от 2002 г.; изм., бр. 115 от 2004 г. и бр. 54 от 2006 г.)

МИНИСТЕРСКИЯТ СЪВЕТ ПОСТАНОВИ: § 1. В наименованието на наредбата думите „и за условията и реда за лицензиране на оценители“ се заличават. § 2. В чл. 1 след думата „приватизация“ се поставя точка и текстът до края се заличава. § 3. В чл. 3 се правят следните изменения и допълнения: 1. В ал. 2 думите „ал. 2, т. 2 и 3“ се заменят с „ал. 2, т. 2 – 6“.

2. В ал. 4 думите „ал. 2, т. 1 и 2“ се заменят с „ал. 2, т. 1 – 4“.

3. Създава се нова ал. 5: „(5) Верността на информацията, съдържаща се в анализите на правното състояние на обекти по чл. 1, ал. 2, т. 5 ЗПСК, се удостоверява от ръководителя на ведомството, който управлява имота, или от областния управител в случаите по чл. 18, ал. 1 от Закона за държавната собственост или от определени от тях органи или лица.“

4. Досегашната ал. 5 става ал. 6 и в нея думите „т. 3“ се заменят с „т. 6“. § 4. В чл. 8 се правят следните изменения: 1. В ал. 1 думите „български или чуждестранни физически или юридически лица, получили лиценз по реда на глава четвърта от наредбата“ се заменят с „независими оценители съгласно Закона за независимите оценители“.

2. Алинея 2 се отменя. § 5. Основният текст на чл. 11 се изменя така: „Длъжностните лица от търговските дружества, длъжностните лица от ведомството, които управляват имота, или от областните администрации – по отношение на обектите по чл. 1, ал. 2, т. 5 ЗПСК, съответно длъжностните лица от общинските администрации – по отношение на обектите по чл. 1, ал. 2, т. 6 ЗПСК:“. § 6. В чл. 12 ал. 3 се изменя така: „(3) В случаите по чл. 7, ал. 2 приватизационната оценка се приема от органа за приватизация, като органът за приватизация уведомява писмено министъра на финансите и министъра на икономиката, енергетиката и туризма за правата, възникнали или с местоизпълнение на територията на друга държава, отразени в приетата оценка.“ § 7. Глава четвърта се отменя. § 8. Наименованието „Допълнителна разпоредба“ и § 1 се отменят. § 9. Отменят се § 3 и 4 от преходните и заключителните разпоредби.

Заключителна разпоредба § 10. Постановлението влиза в сила от деня на обнародването му в „Държавен вестник“.

Министър-председател: Бойко Борисов

Главен секретар на Министерския съвет: Росен Желязков