Закон за изменение и допълнение на Закона за “Държавен вестник”

УКАЗ № 61

На основание чл. 98, т. 4 от Конституцията на Република България

ПОСТАНОВЯВАМ: Да се обнародва в “Държавен вестник” Законът за изменение и допълнение на Закона за “Държавен вестник”, приет от ХХХIX Народно събрание на 30 март 2005 г.

Издаден в София на 5 април 2005 г.

Президент на републиката: Георги Първанов

Подпечатан с държавния печат.

Министър на правосъдието: Антон Станков

ЗАКОН за изменение и допълнение на Закона за “Държавен вестник” (обн., ДВ, бр. 89 от 1995 г.; попр., бр. 92 от 1995 г.; изм., бр. 123 от 1997 г., бр. 56 от 1999 г., бр. 1 от 2000 г., бр. 97 от 2001 г., бр. 9 и 42 от 2003 г.) § 1. В чл. 1, ал. 1 думата “печатно” се заличава. § 2. В чл. 5 се правят следните допълнения: 1. В ал. 1 след думата “представят” се добавя “(включително и на магнитен носител)”.

2. Създават се ал. 5 и 6: “(5) В съпроводителното писмо с искане за обнародване на международния договор се посочват законът за ратифициране на международния договор и броят на “Държавен вестник”, в който е обнародван, или се представя копие от решението на Министерския съвет за утвърждаване на акта, както и датата на влизане в сила на договора за Република България.

(6) Когато международният договор е двустранен, се посочват и името и длъжността на подписалите го за всяка от страните.” § 3. В чл. 7 се правят следните изменения и допълнения: 1. В ал. 1 след думите “покани за свикване на събрания” се добавя “с приложени към тях протоколи за свикването”.

2. Алинея 2 се изменя така: “(2) Обявленията за възлагане на обществени поръчки по Закона за обществените поръчки се обнародват в електронната страница на “Държавен вестник”.”

3. Създава се нова ал. 3: “(3) В последния брой за годината се обнародват годишното съдържание и азбучник на вестника.”

4. Досегашните ал. 3 и 4 стават съответно ал. 4 и 5. § 4. В чл. 10 се правят следните изменения и допълнения: 1. В ал. 1: а) в изречение първо след думите “или известие” се добавя “и документът за внесена такса по чл. 9, ал. 2”; б) в изречение второ накрая се поставя запетая и се добавя “като върху него се полага и печатът на органа или организацията”.

2. Алинея 2 се изменя така: “(2) В съпроводителното писмо се посочват правното основание за обнародването, длъжностните лица, отговорни за техническото съгласуване на текста преди обнародването му, и телефон за връзка.”

Заключителни разпоредби § 5. В Закона за обществените поръчки (обн., ДВ, бр. 28 от 2004 г.; изм., бр. 53 от 2004 г.) се правят следните изменения и допълнения: 1. В чл. 23, ал. 1 и 2 след думите “обнародване в” се добавя “електронната страница на”.

2. В чл. 27: а) алинея 2 се изменя така: “(2) Обявлението за обществена поръчка се изпраща в електронен вид и се обнародва в електронната страница на “Държавен вестник” до 5 дни след изпращането му.”; б) в ал. 3 изречение второ се изменя така: “В публикацията се посочват най-малко обектът на обществената поръчка и датата на обнародване на обявлението в електронната страница на “Държавен вестник” и не може да се включва информация, която не се съдържа в обявлението.”

3. В чл. 64, ал. 1 след думата “обнародване” се добавя “в електронната му страница”.

4. В чл. 65, ал. 3, изречение второ след думите “обнародване в” се добавя “електронната страница на”.

5. В чл. 76: а) в ал. 1 след думата “обнародване” се добавя “в електронната му страница”; б) в ал. 4 думите “задължително и по факс” се заличават, а след думите “обнародва в” се добавя “електронната страница на”.

6. В чл. 86, ал. 1 след думата “обнародване” се добавя “в електронната му страница”.

7. В чл. 97, ал. 1 след думата “обнародване” се добавя “в електронната му страница”.

8. В чл. 105, ал. 4 след думите “обнародване в” се добавя “електронната страница на”.

9. В чл. 109 след думите “обнародване в” се добавя “електронната страница на”. § 6. Министерският съвет в срок до 1 май 2005 г. привежда в съответствие с този закон подзаконовите нормативни актове по прилагането на Закона за обществените поръчки. § 7. Параграф 3, т. 2 и § 5 влизат в сила от 1 май 2005 г.

Законът е приет от ХХХIХ Народно събрание на 30 март 2005 г. и е подпечатан с официалния печат на Народното събрание.

Председател на народното събрание: Борислав Великов