Постановление № 293 от 9 декември 2010 г. за предоставяне на допълнителни средства от централния бюджет за 2010 г. по самостоятелните бюджети на Националната академия за театрално и филмово изкуство „Кръстьо Сарафов“, Националната художествена академия – София, и Националната музикална академия „Проф. Панчо Владигеров“ – София

ПОСТАНОВЛЕНИЕ № 293 ОТ 9 ДЕКЕМВРИ 2010 Г. за предоставяне на допълнителни средства от централния бюджет за 2010 г. по самостоятелните бюджети на Националната академия за театрално и филмово изкуство „Кръстьо Сарафов“, Националната художествена академия – София, и Националната музикална академия „Проф. Панчо Владигеров“ – София

МИНИСТЕРСКИЯТ СЪВЕТ ПОСТАНОВИ: Чл. 1. Министърът на финансите да предостави допълнителни средства в размер 300 000 лв. от централния бюджет за 2010 г. чрез бюджета на Министерството на образованието, младежта и науката като трансфер за самостоятелните бюджети на Националната академия за театрално и филмово изкуство „Кръстьо Сарафов“, Националната художествена академия – София, и Националната музикална академия „Проф. Панчо Владигеров“ – София, разпределени, както следва: 1. за възстановяване на извършени за сметка на собствени средства капиталови разходи, разходи за текущи ремонти и изготвени инвестиционни проекти през 2010 г. – 290 000 лв., от които: а) за Националната академия за театрално и филмово изкуство „Кръстьо Сарафов“ – 100 000 лв.; б) за Националната художествена академия – 100 000 лв.; в) за Националната музикална академия „Проф. Панчо Владигеров“ – 90 000 лв.; 2. допълнителна субсидия на Националната музикална академия „Проф. Панчо Владигеров“ за присъща на висшето училище научна и художественотворческа дейност – 10 000 лв.

Чл. 2. Средствата по чл. 1 да се осигурят по реда на чл. 34, ал. 1 от Закона за устройството на държавния бюджет чрез преструктуриране на разходите по централния бюджет за 2010 г.

Чл. 3. Министърът на финансите по предложение на министъра на образованието, младежта и науката да извърши налагащите се от чл. 1 промени по самостоятелните бюджети на държавните висши училища по чл. 1 за 2010 г.

Заключителни разпоредби § 1. Постановлението се приема на основание чл. 28, ал. 1 от Закона за устройството на държавния бюджет. § 2. Изпълнението на постановлението се възлага на министъра на финансите и на министъра на образованието, младежта и науката. § 3. Постановлението влиза в сила от деня на обнародването му в „Държавен вестник“.

Министър-председател: Бойко Борисов

Главен секретар на Министерския съвет: Росен Желязков