Закон за изменение и допълнение на Наказателно-процесуалния кодекс

УКАЗ № 369

На основание чл. 98, т. 4 от Конституцията на Република България

ПОСТАНОВЯВАМ: Да се обнародва в “Държавен вестник” Законът за изменение и допълнение на Наказателно-процесуалния кодекс, приет от ХL Народно събрание на 17 декември 2008 г.

Издаден в София на 20 декември 2008 г.

Президент на републиката: Георги Първанов

Подпечатан с държавния печат.

Министър на правосъдието: Миглена Тачева

ЗАКОН за изменение и допълнение на Наказателно-процесуалния кодекс (oбн., ДВ, бр. 86 от 2005 г.; изм., бр. 46 и 109 от 2007 г. и бр. 69 от 2008 г.) § 1. В чл. 28, ал. 1, т. 2 думите “от пет до петнадесет” се заменят с “повече от пет”. § 2. Член 52 се изменя така: “Разследващи органи Чл. 52. (1) Разследващи органи са: 1. следователите; 2. служителите от Министерството на вътрешните работи, назначени на длъжност “разследващ полицай”.

(2) Разследващите органи действат под ръководството и надзора на прокурор.” § 3. В чл. 68, ал. 1 думите “за което се предвижда лишаване от свобода или друго по-тежко наказание” и запетаята след тях се заличават. § 4. Член 75 се изменя така: “Права на пострадалия в досъдебното производство Чл. 75. (1) В досъдебното производство пострадалият има следните права: да бъде уведомен за правата си в наказателното производство; да получи защита за своята сигурност и тази на близките си; да бъде информиран за хода на наказателното производство; да участва в производството съгласно установеното в този кодекс; да обжалва актовете, които водят до прекратяване или спиране на наказателното производство; да има повереник.

(2) Правата на пострадалия възникват, ако той изрично поиска да участва в досъдебното производство и посочи адрес в страната.” § 5. В чл. 94, ал. 1, т. 6 думата “когато” и думите “под стража” се заличават. § 6. В чл. 112 се правят следните изменения и допълнения: 1. Създава се нова ал. 3: “(3) Извън случаите, предвидени в чл. 53 от Наказателния кодекс, моторните превозни средства, иззети като веществени доказателства, се отнемат в полза на държавата, когато не е установено на кого принадлежат и в петгодишен срок от изземването им не са били потърсени. В досъдебното производство отнемането се извършва с постановление на прокурора, а в съдебното производство - с определение на съда.”

2. Досегашната ал. 3 става ал. 4.

§ 7. В чл. 132 се правят следните изменения и допълнения: 1. В ал. 2 в текста преди т. 1 думата “службата” се заменя със “структурата”.

2. В ал. 3 думата “упълномощен” се заменя с “оправомощен” и след думите “заместник-министър” се добавя “или на председателя на Държавна агенция “Национална сигурност” или на оправомощен от него заместник-председател”. § 8. В чл. 140 се създава ал. 5: “(5) Разпит на малолетен и непълнолетен свидетел в страната може да се извърши при необходимост и чрез видеоконференция.” § 9. В чл. 173 се правят следните изменения: 1. Алинея 1 се изменя така: “(1) За използване на специални разузнавателни средства по досъдебно производство се подава писмено мотивирано искане до съда от наблюдаващия прокурор.”

2. В ал. 4, изречение първо думите “прокурора, наблюдаващ разследването” се заменят с “наблюдаващия прокурор”. § 10. В чл. 174 ал. 4 се изменя така: “(4) По реда на ал. 1 и 2 разрешение за използване на специални разузнавателни средства дава председателят на съответния апелативен съд или изрично оправомощен от него заместник-председател, когато се иска прилагане на специални разузнавателни средства спрямо съдия или административния ръководител или неговите заместници от съответния окръжен съд.” § 11. В чл. 175 се правят следните изменения и допълнения: 1. Алинея 1 се изменя така: “(1) Специалните разузнавателни средства се прилагат от съответните структури на Министерството на вътрешните работи или на Държавната агенция “Национална сигурност” по реда на Закона за специалните разузнавателни средства.”

2. В ал. 2 след думите “вътрешните работи” се добавя “или писмено оправомощен от него заместник-министър, съответно председателят на Държавна агенция “Национална сигурност” или писмено оправомощен от него заместник-председател”, а думата “службите” се заменя със “структурите”.

3. В ал. 5 се създават т. 4 - 6: “4. има опасност от разкриването на оперативните способи; 5. стане невъзможно тяхното прилагане; 6. възникне опасност за живота или здравето на служителя под прикритие или на неговите възходящи, низходящи, братя, сестри, съпруг или лица, с които се намира в особено близки отношения, когато опасността произтича от възложените задачи.”

4. В ал. 6 изречение второ се изменя така: “В случаите, когато събраната информация не се използва за изготвяне на веществени доказателствени средства, той разпорежда нейното унищожаване.” § 12. В чл. 176 думата “предават” се заменя с “предоставят”. § 13. В чл. 194а, ал. 2 думите “следствени действия” се заменят с “действия по разследването”. § 14. В чл. 196, ал. 1, т. 6 след думите “вътрешните работи” се добавя “или на Държавна агенция “Национална сигурност”. § 15. В чл. 203 се правят следните изменения и допълнения: 1. Създава се нова ал. 3: “(3) Разследващият орган може да приеме всички или част от действията по разследването на друг разследващ орган като свои, но е длъжен да привлече обвиняемия, да му предяви незабавно постановлението за привличане, да го разпита и да му предяви разследването.”

2. Досегашните ал. 3 и 4 стават съответно ал. 4 и 5. § 16. В чл. 227 се създава ал. 10: “(10) Когато обвинението е за престъпление, за което се прилага чл. 78а от Наказателния кодекс и обвиняемият и неговият защитник са редовно призовани, явяването им за предявяване на разследването не е задължително.” § 17. В чл. 234, ал. 3, изречение второ след думите “главния прокурор” се добавя “или оправомощени от него прокурори от Върховната касационна прокуратура”. § 18. В чл. 243 се създава ал. 10: “(10) При отмяна на постановлението за прекратяване на наказателното производство започва да тече нов срок по чл. 234 за извършване на разследването.” § 19. В чл. 244 се правят следните изменения и допълнения: 1. Алинея 6 се отменя.

2. Създава се нова ал. 7: “(7) При отмяна на постановлението за спиране на наказателното производство по реда на ал. 5 започва да тече нов срок по чл. 234 за извършване на разследването.”

3. Досегашната ал. 7 става ал. 8.

§ 20. В чл. 245 ал. 1 се изменя така: “(1) Когато спира наказателното производство поради неразкриване на извършителя, прокурорът изпраща делото на съответните органи на Министерството на вътрешните работи или на Държавна агенция “Национална сигурност” за продължаване на издирването. Тези органи съобщават на прокурора за резултатите от издирването и му предоставят събраните материали.” § 21. В чл. 249, ал. 2 се създава изречение второ: “В тези случаи прокурорът отстранява допуснатите процесуални нарушения по реда на чл. 242, ал. 2. ” § 22. В чл. 254 се създава ал. 4: “(4) С връчването на обвинителния акт или тъжбата на подсъдимия се съобщава за насрочването на съдебното заседание, както и че делото може да бъде разгледано и решено в негово отсъствие при условията на чл. 269.” § 23. В чл. 263 се правят следните изменения и допълнения: 1. Създава се нова ал. 3: “(3) Малолетен или непълнолетен свидетел - пострадал от престъпление, може да бъде разпитан при закрити врати.”

2. Досегашната ал. 3 става ал. 4.

§ 24. В чл. 301, ал. 1, т. 8 думите “чл. 68 и 69” се заменят с “чл. 68 - 69а и чл. 70, ал. 7”. § 25. В чл. 358, ал. 2 думите “осигури явяването му, както и явяването на свидетелите и вещите лица в съдебно заседание” се заменят с “призове подсъдимия, свидетелите и вещите лица за съдебното заседание. В този случай наблюдаващият прокурор може да ползва съдействието на съответните органи на Министерството на правосъдието или на Министерството на вътрешните работи.” § 26. В чл. 368, ал. 1 се създава изречение второ: “В тези срокове не се включва времето, през което делото е било в съда.” § 27. В чл. 369 се правят следните допълнения: 1. В ал. 2, изречение първо след думите “прекратява наказателното производство” се добавя “срещу обвиняемия”.

2. В ал. 4 след думите “прекратява наказателното производство” се добавя “срещу обвиняемия”. § 28. В чл. 370 се правят следните изменения и допълнения: 1. Създават се нова ал. 2 и ал. 3: “(2) Съдът не може да отхвърли искане на подсъдимия за предварително изслушване, когато са налице условията по тази глава.

(3) Когато подсъдимите са повече от един, съкратено съдебно следствие се допуска само ако условията по тази глава са налице за всички подсъдими.”

2. Досегашната ал. 2 става ал. 4.

§ 29. В чл. 396, ал. 1 се правят следните изменения: 1. Точки 2 и 5 се отменят.

2. В т. 6 думите “в Министерството на вътрешните работи” и “и лицата, работещи по трудово правоотношение в Държавна агенция “Национална сигурност” се заличават. § 30. Член 406 се отменя. § 31. В чл. 418 накрая се добавя “които могат да ползват съдействието на съответните органи на Министерството на вътрешните работи”. § 32. В чл. 419, ал. 1, изречение второ след думите “определенията по” се добавя “чл. 112, ал. 3” и се поставя запетая. § 33. В чл. 421, ал. 3 се създава изречение второ: “За задочно осъдения срокът започва да тече от датата, на която е узнал, че присъдата е влязла в сила.” § 34. В чл. 423 се правят следните изменения: 1. Заглавието се изменя така: “Възобновяване на наказателното дело по искане на задочно осъден поради неучастието му в наказателното производство”.

2. Алинея 1 се изменя така: “(1) В шестмесечен срок от узнаване на влязлата в сила присъда задочно осъденият може да направи искане за възобновяване на наказателното дело поради неучастието му в наказателното производство. Искането се уважава, освен ако осъденият след изпълнение на процедурата по чл. 254, ал. 4 не се е явил в съдебно заседание без уважителна причина или се е укрил.”

3. В ал. 5 думите “наказателното преследване” се заменят със “съдебното производство”. § 35. В чл. 437 се правят следните изменения: 1. В ал. 1 т. 3 се отменя.

2. Алинея 3 се отменя. § 36. В чл. 439 ал. 2 се изменя така: “(2) Участието на прокурора и на председателя на комисията по чл. 17 от Закона за изпълнение на наказанията е задължително.”

Преходни и заключителни разпоредби § 37. (1) Неприключените наказателни дела, чиято подсъдност се променя, се разглеждат от съдилищата, в които са образувани.

(2) Неприключените досъдебни производства се довършват от органите, пред които са висящи.

(3) Изтеклият до влизането в сила на този закон срок по чл. 112, ал. 3 се зачита. § 38. В Закона за съдебната власт (обн., ДВ, бр. 64 от 2007 г.; изм., бр. 69 от 2008 г.) се правят следните изменения и допълнения: 1. В чл. 9, ал. 2 след думата “прокуратурата” се добавя “и следствените служби”.

2. В чл. 370, ал. 1, т. 5 думите “и криминологични изследвания” се заличават.

3. Член 371 се отменя.

Законът е приет от 40-то Народно събрание на 17 декември 2008 г. и е подпечатан с официалния печат на Народното събрание.

Председател на Народното събрание: Георги Пирински