Постановление № 287 от 5 декември 2003 г. за уреждане на отношенията, свързани със закриването на Държавната административна комисия

ПОСТАНОВЛЕНИЕ № 287 ОТ 5 ДЕКЕМВРИ 2003 Г. за уреждане на отношенията, свързани със закриването на Държавната административна комисия

МИНИСТЕРСКИЯТ СЪВЕТ ПОСТАНОВИ: Чл. 1. Трудовите правоотношения с председателя и членовете на закритата Държавна административна комисия (ДАК) се уреждат при условията и по реда на чл. 328, ал. 1, т. 1 от Кодекса на труда.

Чл. 2. Уреждането на отношенията във връзка с прекратяването на дейността на ДАК да се извърши от ликвидационна комисия в състав съгласно приложението, която в едномесечен срок от влизането в сила на постановлението: 1. да уреди въпросите с имуществото, архива, правата и задълженията на ДАК и да изготви окончателния баланс на юридическото лице; 2. да предаде регистъра на държавните служители и свързаните с него документи в дирекция „Държавна администрация" на Министерския съвет; 3. да предаде на администрацията на Министерския съвет предоставените недвижим имот и движими вещи; 4. да предаде всички документи, свързани с дейността на ДАК, включително ведомостите за заплати на служителите и текущата документация, в дирекция „Правителствена канцелария" на Министерския съвет; 5. да извърши и другите необходими действия, свързани с ликвидацията.

Чл. 3. Председателят на ликвидационната комисия: 1. да прекрати служебните правоотношения със служителите в администрацията на ДАК при условията на чл. 106, ал. 1, т. 1 от Закона за държавния служител; 2. да прекрати трудовите правоотношения със служителите в администрацията на ДАК при условията и по реда на чл. 328, ал. 1, т. 1 от Кодекса на труда.

Чл. 4. Разходите за обезщетенията във връзка с прекратяването на правоотношенията на членовете на ДАК и на служителите в администрацията й са за сметка на утвърдените разходи по бюджета на Министерския съвет за 2003 г.

Заключителни разпоредби § 1. Отменя се Устройственият правилник на Държавната административна комисия, приет с Постановление № 259 на Министерския съвет от 2000 г. (ДВ, бр. 101 от 2000 г.). § 2. Отменя се Постановление № 152 на Министерския съвет от 2000 г. за създаване на Държавна административна комисия при Министерския съвет (ДВ, бр. 63 от 2000 г.). § 3. В §6 от заключителните разпоредби на Постановление № 35 на Министерския съвет от 2000 г. за приемане на Единен класификатор на длъжностите в администрацията и на Наредба за прилагане на Единния класификатор на длъжностите в администрацията (обн., ДВ, бр. 23 от 2000 г.; изм. и доп., бр. 53 и 62 от 2000 г., бр. 28 и 108 от 2001 г. и бр. 115 от 2002 г.) думите „Държавната административна комисия" и запетаята след тях се заличават. § 4. В Наредбата за служебното положение на държавните служители, приета с Постановление № 34 на Министерския съвет от 2000 г. (обн., ДВ, бр. 23 от 2000 г.; попр., бр. 47 от 2000 г.; изм. и доп., бр. 53, 62 и 89 от 2000 г.; попр., бр. 90 от 2000 г.; изм. и доп., бр. 28 и 35 от 2001 г.; бр. 54 от 2001 г. — Решение № 3901 на Върховния административен съд от 2001 г.; изм. и доп., бр. 108 от 2001 г., бр. 15, 67 и 115 от 2002 г. и бр. 17 и 59 от 2003 г.), се правят следните изменения: 1. В чл. 8, ал. 2 думите „председателят на Държавната административна комисия" се заменят с „директорът на Изпълнителна агенция „Главна инспекция по труда".

2. В чл. 10, ал. 2 думите „Държавната административна комисия" се заменят с „министъра на държавната администрация".

3. В чл. 11, ал. 1 и 2 думите „Държавната административна комисия" се заменят с „Изпълнителна агенция „Главна инспекция по труда".

4. В §2 от заключителните разпоредби думите „Държавната административна комисия" се заменят с „министърът на държавната администрация". § 5. Постановлението се приема на основание § 69, ал. 2 от преходните и заключителните разпоредби на Закона за изменение и допълнение на Закона за държавния служител (ДВ, бр. 95 от 2003 г.). § 6. Постановлението влиза в сила от деня на обнародването му в „Държавен вестник".

Министър-председател: Симеон Сакскобургготски

Главен секретар на Министерския съвет: Севдалин Мавров

Приложение към чл. 2

Състав на ликвидационната комисия

Председател: Димитър Калчев — министър на държавната администрация

Членове: Снежана Димитрова — директор на дирекция „Държавна администрация" на Министерския съвет; Апостол Михов — началник на отдел „Деловодство и архив" в дирекция „Правителствена канцелария" на Министерския съвет; Живко Панев — държавен експерт в дирекция „Информационни технологии и комуникации" на Министерския съвет; Димитрина Крумова — главен специалист в дирекция „Финансово-стопански дейности" на Министерския съвет; Емилия Асенова — главен счетоводител в администрацията на Държавната административна комисия

Секретар: Ирена Борисова — съветник в дирекция „Държавна администрация" на Министерския съвет