Решение № 53 от 27 януари 2004 г. за предоставяне на концесия за добив на неметални полезни изкопаеми - индустриални минерали - огнеупорни и керамични глини, представляващи изключителна държавна собственост - подземни богатства по чл. 2, т. 2 от Закона за подземните богатства, от находище “Елов дол - запад”, разположено в землището на с. Елов дол, община Земен, област Перник

РЕШЕНИЕ № 53

ОТ 27 ЯНУАРИ 2004 Г. за предоставяне на концесия за добив на неметални полезни изкопаеми - индустриални минерали - огнеупорни и керамични глини, представляващи изключителна държавна собственост - подземни богатства по чл. 2, т. 2 от Закона за подземните богатства, от находище “Елов дол - запад”, разположено в землищетона с. Елов дол, община Земен, област Перник

На основание чл. 7, ал. 2, т. 4 и чл. 54, ал. 5 и 6 във връзка с чл. 2, т. 2, чл. 29 и чл. 39, ал. 2, т. 2 от Закона за подземните богатства

МИНИСТЕРСКИЯТ СЪВЕТ

РЕШИ: 1. Предоставя концесия за добив на неметални полезни изкопаеми - индустриални минерали - огнеупорни и керамични глини - подземни богатства по чл. 2, ал. 2 от Закона за подземните богатства, от находище “Елов дол - запад”, разположено в землището на с. Елов дол, община Земен, област Перник, индивидуализирано в схема с координатите на точки с номера от 1 до 30 на контура на запасите в координатна система “1970 г.”. Площта, покриваща находището, е с размер 29 217 кв. м.

2. Определя срок на концесията 35 години.

3. Определя за концесионер “Глинохум” - ООД, Перник.

4. Концесията да се осъществява при следните условия: 4. 1. Правата и задълженията по концесията да не се прехвърлят на трети лица освен с писмено съгласие на концедента. 4.

2. Концесионерът да започне добив на подземното богатство по т. 1 след придобиването на права върху земята, покриваща находището или част от него, достатъчна за осъществяване на миннодобивната дейност съгласно одобрения цялостен работен проект. 4.

3. В случай че в срок, определен с концесионния договор, концесионерът представи доказателства, че въпреки предприетите от него правни и фактически действия не е постигнал съгласие със собствениците на земята, министърът на икономиката предприема действия за цялостно или поетапно отчуждаване при условията и по реда на Закона за държавната собственост. Отчуждените имоти се предоставят на концесионера като принадлежност на обекта на концесия. Разходите по отчуждителната процедура са за сметка на концесионера. 4.

4. Добивът на подземното богатство по т. 1 започва след одобряване от министъра на икономиката на съгласуван от Министерството на околната среда и водите цялостен работен проект за добив и първична преработка. 4.

5. Всички дейности по предоставената концесия се извършват в съответствие с установените в страната технически и технологични стандарти. 4.

6. Концесионерът да не разкрива и предоставя на трети лица придобитата геоложка и техническа документация и информация, свързана с обекта на концесия, без изрично писмено съгласие от концедента. 4.

7. Всички разходи, свързани с дейностите по предоставената концесия, са за сметка на концесионера.

5. Определя основните права и задължения по концесията, както следва: 5. 1. Основни права на концесионера: 5.1.1. да добива подземни богатства от находището по т. 1; 5.1.2. право на собственост върху добитите подземни богатства; 5.1.3. право на собственост върху технологичните отпадъци от добива за срока на концесията; 5.1.4. да извършва за своя сметка необходимите дейности за експлоатационно проучване в границите на концесионния обект по т. 1; 5.1.5. да складира отпадъците от добива и преработката на подземното богатство въз основа на проекти, съгласувани с министъра на икономиката и министъра на околната среда и водите. 5.

2. Основни задължения на концесионера: 5.2.1. да извършва добива на подземните богатства по т. 1, като: 5.2.1. 1. изпълнява одобрените цялостен и годишни работни проекти за добив и първична преработка; 5.2.1. 2. разработва находището добросъвестно, като не допуска неправилна експлоатация, която може да доведе до загуби на подземни богатства или до икономическа неизгодност за бъдещото разработване на находището; 5.2.1. 3. изземва подземните богатства от земните недра при минимални загуби, като се спазват изискванията за правилно и безопасно разработване; 5.2.1. 4. не застрашава компонентите на околната среда; 5.2.2. да заплаща концесионно възнаграждение при условия и в срокове, определени с концесионния договор; 5.2.3. да извърши инвестиции в находище “Елов дол - запад” в размер не по-малък от 45 100 щ. д. за първия 5-годишен период от срока на концесията; 5.2.4. да изработи и представи за съгласуване от компетентните държавни органи в срокове, при условия и по ред, определени с концесионния договор: 5.2.4. 1. цялостен работен проект за добив и първична преработка; 5.2.4. 2. изменения и допълнения на цялостния работен проект - при възникнала необходимост от това; 5.2.4. 3. годишни работни проекти за добив и първична преработка; 5.2.4. 4. проект за техническа ликвидация и рекултивация; 5.2.4. 5. минимална екологична програма за всеки 5-годишен период от срока на концесията; 5.2.4. 6. социална програма за всеки 5-годишен период от срока на концесията; 5.2.5. да уведомява компетентните държавни органи при условия и по ред, определени с концесионния договор, за всяко обстоятелство, което може да създаде опасност за националната сигурност, отбраната на страната, обществения ред, околната среда, защитените със закон територии и обекти, паметници на културата; 5.2.6. при условия и по ред, определени с концесионния договор, да спре изпълнението на всички или на част от дейностите по концесията, както и да приеме и търпи трети лица да добиват природни богатства от предоставения обект; 5.2.7. да съставя и води изискващата се за правилната и безопасна експлоатация на обекта геоложка и техническа документация; 5.2.8. да представя в срокове, при условия и по ред, определени с концесионния договор: 5.2.8. 1. месечни отчети за действително добитите количества суровини от находището; 5.2.8. 2. геоложки отчет за изменението на запасите и ресурсите през изтеклата година за отразяването им в Националния баланс на запасите; 5.2.8. 3. доклад за остатъчните запаси в находището при доказана необходимост от ликвидация или консервация на находището; 5.2.8. 4. периодична информация за състоянието на заетостта; 5.2.9. да осигурява пълен достъп до концесионния обект, съоръженията и документацията, свързани с дейностите по концесията, на оправомощени органи и/или лица; 5.2.10. да извърши техническа ликвидация и/или рекултивация за своя сметка при условия и в срокове, определени с одобрения проект за ликвидация и/или рекултивация; 5.2.11. при прекратяване на концесионния договор да предаде находището по т. 1 на концедента при условия и по ред, определени с концесионния договор. 5.

3. Основни права на концедента: 5.3.1. да получава дължимото концесионно възнаграждение при условия и в срокове, определени с концесионния договор; 5.3.2. при условия и по ред, определени с концесионния договор, да контролира изпълнението на задълженията на концесионера, включително чрез вземане на проби от всяка продукция - резултат от експлоатацията на находището, и чрез извършване на маркшайдерски замервания; 5.3.3. право на съсобственост с концесионера, а след прекратяване на концесията - право на собственост, върху придобитата по време на концесията геоложка, техническа и друга документация; 5.3.4. да прекрати едностранно концесионния договор при неизпълнение от страна на концесионера на основните задължения по това решение и по договора, както и при нарушаване на условията на концесията. 5.

4. Основни задължения на концедента: 5.4.1. да оказва съдействие на концесионера, след като такова бъде поискано от него, при условия и по ред, определени с концесионния договор; 5.4.2. да осъществява контрол за спазване на условията по концесията и за изпълнение на задълженията по концесионния договор.

6. Срокът на концесията започва да тече от датата на влизане в сила на концесионния договор.

7. Определя следните видове гаранции за изпълнение на задълженията по концесионния договор: 7. 1. Безусловна и неотменяема банкова гаранция от банка, одобрена от концедента, която да гарантира изпълнението на паричните задължения на концесионера по договора. За 2004 г. банковата гаранция е в размер 570 щ. д. За всяка следваща година банковата гаранция е в размер 50 на сто от концесионното възнаграждение за предходната година. Сроковете за представяне на гаранциите се определят с концесионния договор. 7.

2. Банкова сметка, открита от концесионера при условия и в срок, определени с концесионния договор, обезпечаваща изпълнението на задълженията, свързани с опазване и възстановяване състоянието на околната среда. 7.

3. Право на концедента да прекрати едностранно концесионния договор при условия и по ред, определени с концесионния договор. 7.

4. Неустойки и лихви при неизпълнение и при забавено изпълнение на договорните задължения на всяка от страните. Формите на неизпълнение, условията и редът за тяхното установяване, както и видът и размерът на санкциите се определят с концесионния договор.

8. Определя концесионно възнаграждение, както следва: 8. 1. Годишно парично концесионно възнаграждение, изчислено като процент от нетния размер на приходите от продажби на крайни продукти от добива и преработката на индустриални минерали - огнеупорни и керамични глини. 8.

2. Размерът на годишното парично концесионно възнаграждение е 2 на сто при рентабилност на производствената дейност до 20 на сто, включително при отрицателни стойности. При рентабилност от 20 до 70 на сто размерът се увеличава с 0,08 на всеки процент увеличение на рентабилността и размер 6 на сто при рентабилност над 70 на сто. 8.

3. Минимално годишно парично концесионно възнаграждение в размер 0,23 щ. д. за 1 тон добити огнеупорни глини, но не по-ниско от 655,50 щ. д., и в размер 0,17 щ. д. за 1 тон добити керамични глини, но не по-ниско от 484,50 щ. д. При добив на двата вида подземни богатства концесионното възнаграждение е не по-ниско от 1140 щ. д. 8.

4. Концесионерът дължи минимално годишно концесионно възнаграждение по т. 8.3, дори когато работи на загуба. 8.

5. Годишното парично концесионно възнаграждение се заплаща от концесионера на 4 вноски 4 пъти годишно до 15 дни след изтичането на съответното тримесечие в левовата равностойност на щатски долари по курса на Българската народна банка в деня на плащането. Начинът на изчисляване и сроковете за заплащане се определят с концесионния договор.

9. Концесионното възнаграждение се дължи от момента на въвеждане в експлоатация на находището, но не по-късно от 12 месеца от придобиването на права върху земята, покриваща находище “Елов дол - запад”. Концесионерът уведомява писмено концедента за датата на въвеждане на обекта в експлоатация.

10. Упълномощава министъра на икономиката да сключи концесионния договор с “Глинохум” - ООД, Перник, в едномесечен срок от влизането в сила на решението, да осъществява контрол по изпълнението на договора, както и да представлява съвместно с министъра на финансите концедента във връзка с предявяване на станалите изискуеми вземания по съдебен ред.

Министър-председател: Симеон Сакскобургготски

Главен секретар на Министерския съвет: Севдалин Мавров