Постановление № 169 от 13 август 2018 г. за изменение и допълнение на Устройствения правилник на Агенцията за социално подпомагане, приет с Постановление № 25 на Министерския съвет от 2003 г.

ПОСТАНОВЛЕНИЕ № 169 ОТ 13 АВГУСТ 2018 Г. за изменение и допълнение на Устройствения правилник на Агенцията за социално подпомагане, приет с Постановление № 25 на Министерския съвет от 2003 г. (обн., ДВ, бр. 15 от 2003 г.; изм. и доп., бр. 63 от 2003 г., бр. 14 от 2005 г., бр. 48, 59, 74 и 88 от 2006 г., бр. 34 и 95 от 2007 г., бр. 32 и 71 от 2008 г., бр. 2, 17 и 74 от 2010 г., бр. 88 от 2011 г., бр. 22 и 58 от 2012 г., бр. 77 от 2013 г., бр. 86 и 88 от 2014 г., бр. 21 от 2015 г. и бр. 56 от 2016 г.)

МИНИСТЕРСКИЯТ СЪВЕТ ПОСТАНОВИ: § 1. В чл. 2, ал. 2 т. 10 се отменя. § 2. В чл. 4, ал. 2 думата „двама“ се заменя с „трима“. § 3. В чл. 5, ал. 1, т. 8 след думата „вида“ се поставя запетая и се добавя „местоположението“. § 4. В чл. 6, ал. 3, т. 10 думите „Закона за предотвратяване и разкриване на конфликт на интереси“ се заменят със „Закона за противодействие на корупцията и за отнемане на незаконно придобитото имущество“. § 5. В чл. 7 ал. 1 се изменя така: „(1) Структурата на агенцията включва обща администрация, която е организирана в три дирекции, и специализирана администрация, която е организирана в Главна дирекция, три дирекции, регионални дирекции за социално подпомагане и дирекции „Социално подпомагане“.“ § 6. Наименованието на раздел IIа се изменя така: „Раздел IIа

Служител по сигурността на информацията. Финансов контрольор. Длъжностни лица по защита на личните данни“. § 7. Създава се чл. 8в: „Чл. 8в. (1) Длъжностните лица по защита на личните данни осъществяват дейности по законосъобразното прилагане на нормативните актове в областта на защитата на данните и в съответствие с Регламент (ЕС) 2016/679 на Европейския парламент и на Съвета на Европа.

(2) Длъжностните лица по защита на личните данни: 1. организират обработката на данните в съответствие с приложимите правила за защита на данните съобразно целите на обработването; 2. участват във всички въпроси, които са свързани със защитата на данните; 3. извършват вътрешен анализ на дейностите по обработване на лични данни; 4. отчитат рисковете, които са свързани с операциите по обработването на данните, като се съобразяват с естеството, обхвата, контекста и целите на обработването; 5. информират и консултират изпълнителния директор и служителите, като разясняват обработването на данните и задълженията, които произтичат от Общия регламент относно защитата на данните; 6. контролират и наблюдават спазването на правилата за защита на данните и на политиките на агенцията по отношение на защитата на данните; 7. предоставят своевременна информация за рисковете пред защитата на данните и водят до усъвършенстване на прилаганите мерки за защита; 8. участват при изготвянето на документация, която е свързана със защитата на данните – оценка на въздействието, правила и процедури и др.; 9. организират и контролират воденето на регистрите на дейностите по обработването на личните данни; 10. осигуряват необходимото ниво на информационна сигурност на данните; 11. осъществяват сътрудничество с Комисията за защита на личните данни по въпроси, които са свързани с обработването на лични данни; 12. осигуряват законност при трансфер на лични данни на трети страни или международни организации; 13. организират обучението на служителите в агенцията в областта на защитата на данните; 14. изготвят доклади за дейността си; 15. изпълняват и други задачи, произтичащи от нормативни актове, които регламентират защитата на данните.“ § 8. Член 9 се изменя така: „Чл. 9. Общата администрация е организирана в дирекция „Човешки ресурси и правно обслужване“, дирекция „Финансово-стопански дейности и управление на собствеността“ и дирекция „Анализ и административно обслужване“.“ § 9. Член 10 се изменя така: „Чл. 10. Дирекция „Човешки ресурси и правно обслужване“: 1. във връзка с човешките ресурси: а) осъществява организацията по набиране на персонала и назначаване на служителите в агенцията; б) изготвя всички актове, които са свързани с възникването, изменянето и прекратяването на служебните и трудовите правоотношения, в съответствие със законовите разпоредби; оформя, води и съхранява служебните и трудовите досиета на служителите в агенцията; в) изготвя и актуализира длъжностните и поименните щатни разписания на агенцията; г) оказва организационна и методическа помощ по цялостния процес по разработване, актуализиране и утвърждаване на длъжностните характеристики на служителите в агенцията; д) организира въвеждането и прилагането на система за оценка на изпълнението на длъжността, заплащането и израстването в кариерата на държавната администрация; е) планира и организира обучението и развитието на персонала, като предлага и осъществява програми за обучение и професионална квалификация на служителите в агенцията; ж) участва в изготвянето на система от индикатори за измерване на изпълнението и обвързването й с правилата за определяне на допълнителни възнаграждения за постигнати резултати; з) организира и координира дейността за осигуряване на здравословни и безопасни условия на труд; и) организира, координира и контролира дейностите, които са свързани с публичните изяви на изпълнителния директор, главния секретар и служителите на агенцията и с предоставянето на медиите на информация за дейността на агенцията; 2. във връзка с правното обслужване: а) осъществява правната помощ на изпълнителния директор и на административните звена на агенцията с оглед на законосъобразното осъществяване на техните функции, като дава мотивирани становища по правни въпроси; б) изготвя становища по законосъобразността на проектите на административни актове на изпълнителния директор на агенцията; в) осъществява процесуалното представителство на агенцията; г) предприема правни действия за своевременното събиране на вземанията на агенцията; д) участва в дейността, която е свързана с управлението на правото на държавна собственост на агенцията; е) изработва или участва в изработването на проекти на нормативни актове, които засягат дейността на агенцията, както и дава становища по проекти на нормативни актове, които са получени от други държавни органи за съгласуване; ж) изготвя проекти на договори, които са свързани с дейността на агенцията, и дава становища по законосъобразността на проекти на договори; з) изготвя правни становища по сигнали и предложения по реда на Административнопроцесуалния кодекс и по заявления по Закона за достъп до обществена информация; и) обезпечава законосъобразното образуване, протичане и приключване на административнонаказателните производства; 3. във връзка с обществените поръчки: а) планира, организира и координира всички дейности във връзка с подготовката и провеждането на процедури за възлагане на обществени поръчки и участва в разработването на документациите им с изключение на процедурите на обществени поръчки, които са свързани с разходване на средства, съфинансирани от фондове на Европейския съюз; б) подготвя и провежда процедурите за възлагане на обществени поръчки и изготвя договорите за възлагането им, като осъществява наблюдение и контрол върху изпълнението им съвместно с отговорното административно звено, с изключение на процедурите на обществени поръчки, които са свързани с разходване на средства, съфинансирани от фондове на Европейския съюз; в) осъществява наблюдение и контрол за законосъобразност на обществени поръчки и на договорната дейност на агенцията; г) води регистър за проведените процедури за възлагане на обществени поръчки.“ § 10. В чл. 10б се правят следните изменения: 1. Основният текст се изменя така: „Чл. 10б. Дирекция „Анализ и административно обслужване“:“.

2. Точка 16 се отменя. § 11. Член 10в се отменя. § 12. В чл. 11 се създава т. 4: „4. дирекция „Информационни системи“.“ § 13. В чл. 12 се правят следните изменения и допълнения: 1. В т. 6 след думата „вида“ се поставя запетая и се добавя „местоположението“.

2. В т. 7 думите „извършващи социални услуги“ се заменят с „доставчиците на социални услуги“ и след тях се поставя тире. § 14. В чл. 16а се правят следните изменения и допълнения: 1. Точка 5 се отменя.

2. В т. 13 след думата „вида“ се поставя запетая и се добавя „местоположението“. § 15. Създава се чл. 16в: „Чл. 16в. Дирекция „Информационни системи“: 1. участва в разработването на стратегията, приоритетите, плановете и програмите за развитие в областта на информационните технологии в агенцията; 2. определя насоките за развитие, организира и контролира внедряването на нови информационни и комуникационни технологии в агенцията; 3. осигурява взаимодействието на информационните системи на агенцията и на други администрации, които функционират в други държавни и общински органи и институции; 4. oсигурява нормалното функциониране, администриране и развитие на интегриранатa информационна система на агенцията и координира процесите по тези дейности в териториалните структури на агенцията; 5. проучва информационните потребности на агенцията, извършва анализи и прави предложения за придобиването, ползването и модернизирането на хардуерни, софтуерни продукти и услуги в областта на информационните технологии в агенцията; 6. осигурява администрирането, поддръжката и развитието на техническата и комуникационната инфраструктура на агенцията и териториалните й поделения; 7. осъществява методическо ръководство и подпомага териториалните поделения при процесите на електронен обмен на данни (обмен, структура и формат на съобщенията и набори от данни) в обхвата на информационните системи на агенцията; 8. участва в разработването и дава становища по проекти на нормативни актове съобразно компетенциите на дирекцията; 9. организира и отговаря за дейностите, които са свързани с въвеждането, поддръжката и извеждането от експлоатация на информационно-комуникационните ресурси в агенцията; 10. оказва техническа помощ на служителите на агенцията и териториалните поделения при експлоатацията на системния и приложния софтуер; 11. отговаря за издаване, подновяване и актуализиране на електронните подписи за обмен на електронни документи и електронно банкиране; 12. поддържа интернет страницата на агенцията; 13. контролира изпълнението на договорите, които са сключвани с външни изпълнители във връзка с поддръжката на информационно-комуникационната инфраструктура на агенцията.“ § 16. В приложението към чл. 7, ал. 3 се правят следните изменения и допълнения: 1. В наименованието числото „4721“ се заменя с „4717“.

2. На ред „Заместник изпълнителни директори“ числото „2“ се заменя с „3“.

3. Създава се ред „Длъжностни лица по защита на личните данни 2“.

4. На ред „Обща администрация“ числото „87“ се заменя с „80“.

5. Ред „дирекция „Човешки ресурси“ 17“ се заменя с „дирекция „Човешки ресурси и правно обслужване“ 25“.

6. Ред„дирекция „Анализ, административно и информационно обслужване“ 31“ се заменя с „дирекция „Анализ и административно обслужване“ 25“.

7. Ред „дирекция „Правна и обществени поръчки“ 9“ се заличава.

8. След ред „Специализирана администрация, в т. ч.:“ се създава ред „дирекция „Информационни системи“ 195“.

9. На ред „Главна дирекция „Социално подпомагане“ с 28 регионални дирекции за социално подпомагане и 147 дирекции „Социално подпомагане“ числото „4499“ се заменя с „4304“.

10. Точка 95 се отменя.

11. Точка 97 се изменя така: „97. Дирекция „Социално подпомагане“ със седалище Силистра и с териториален обхват общините Силистра, Ситово, Алфатар и Кайнарджа;“.

12. Точка 101 се изменя така: „101. Дирекция „Социално подпомагане“ със седалище Сливен и с териториален обхват община Сливен;“.

13. Създава се т. 101а: „101а. Дирекция „Социално подпомагане“ със седалище Твърдица и с териториален обхват община Твърдица;“.

Заключителни разпоредби § 17. В приложението към чл. 2, ал. 3 от Постановление № 266 на Министерския съвет от 2009 г. за приемане на Устройствен правилник на Министерството на труда и социалната политика (обн., ДВ, бр. 91 от 2009 г.; изм. и доп., бр. 2, 18 и 57 от 2010 г., бр. 38 и 88 от 2011 г., бр. 58 от 2012 г., бр. 77 от 2013 г., бр. 86 и 88 от 2014 г., бр. 21 от 2015 г. и бр. 56 от 2016 г.) се правят следните изменения: 1. В т. 2 числото „4721“ се заменя с „4717“.

2. В т. 15 числото „6“ се заменя с „10“. § 18. Постановлението влиза в сила от 1 септември 2018 г.

Министър-председател: Бойко Борисов

Главен секретар на Министерския съвет: Веселин Даков