Постановление № 5 от 13 януари 2004 г. за изменение и допълнение на Постановление № 260 на Министерския съвет от 2003 г. за определяне възнагражденията на кадровите военнослужещи при участие на Република България в операции по поддържане на мира и в мисии, провеждани под егидата на международни организации

ПОСТАНОВЛЕНИЕ № 5

ОТ 13 ЯНУАРИ 2004 Г. за изменение и допълнение на Постановление № 260 на Министерския съвет от 2003 г. за определяне възнагражденията на кадровите военнослужещи при участие на Република България в операции по поддържане на мира и в мисии, провеждани под егидата на международни организации (ДВ, бр. 100 от 2003 г.)

МИНИСТЕРСКИЯТ СЪВЕТ ПОСТАНОВИ: § 1. Член 2 се изменя така: “Чл. 2. Кадровите военнослужещи, участващи във военния контингент на Република България в операцията на Международните сили за поддържане на сигурността (ИСАФ) в Афганистан, за времето на службата си в контингента получават: 1. заплата в левове, както следва: а) основно месечно възнаграждение в съответствие с присвоеното им военно звание; б) допълнително възнаграждение за продължителна служба; в) допълнително възнаграждение за служба в зона на непосредствен риск в размер 50 на сто от възнаграждението по буква “а”; 2. командировъчни дневни пари в съответствие с присвоеното им военно звание съгласно приложение № 2.” § 2. Създава се чл. 3: “Чл. 3. Кадровите военнослужещи, участващи във военния контингент на Република България в операцията “Стабилизиране и възстановяване” под командването на Многонационалните съвместни оперативни сили в Република Ирак, за времето на службата си в контингента получават: 1. заплата в левове, както следва: а) основно месечно възнаграждение в съответствие с присвоеното им военно звание; б) допълнително възнаграждение за продължителна служба; в) допълнително възнаграждение за служба в зона на непосредствен риск в размер 50 на сто от възнаграждението по буква “а”; 2. командировъчни дневни пари в съответствие с присвоеното им военно звание съгласно приложение № 3.” § 3. Създава се приложение № 3: “Приложение № 3 към чл. 3, т. 2

Командировъчни дневни пари в съответствие с присвоеното военно звание

Редник, ефрейтор 82 щатски долара

Младши сержант, сержант, старши сержант, старшина, офицерски кандидат 84 щатски долара

Младши лейтенант, лейтенант, старши лейтенант, капитан 86 щатски долара

Майор, подполковник, полковник 88 щатски долара

Бригаден генерал, генерал-майор 90 щатски долара

” 

Преходна разпоредба § 4. На кадровите военнослужещи, участващи във военния контингент на Република България в операцията “Стабилизиране и възстановяване” под командването на Многонационалните съвместни оперативни сили в Република Ирак от 1 август 2003 г., се изплаща разликата в командировъчните дневни пари до размера по приложение № 3 за целия срок на службата им в контингента в Ирак.

Заключителна разпоредба § 5. Постановлението влиза в сила от 5 януари 2004 г.

Министър-председател: Симеон Сакскобургготски