Споразумение между Министерството на отбраната на Република България и Министерството на отбраната на Република Македония относно безвъзмездно предоставяне на право на ползване на софтуерен продукт “Национален кодификационен инструмент “БУЛКОД”

МИНИСТЕРСТВО НА ОТБРАНАТА

СПОРАЗУМЕНИЕ между Министерството на отбраната на Република България и Министерството на отбраната на Република Македония относно безвъзмездно предоставяне на право на ползване на софтуерен продукт “Национален кодификационен инструмент “БУЛКОД”

(Одобрено с Решение № 737 от 12 ноември 2007 г. на Министерския съвет. В сила от 23 ноември2007 г.)

Министерството на отбраната на Република България и Министерството на отбраната на Република Македония, наричани по-долу “страни”; като изхождат от общия стремеж за развитие на добросъседски отношения между двете държави; като отчитат стремежа на Република Македония за интеграция в европейските и евроатлантическите структури и желанието на Република България да подпомогне този процес; като спазват стриктно задълженията, произтичащи от международните договорености, решения и резолюции на международните организации за укрепване на сигурността и стабилността в региона; убедени в необходимостта от укрепване на сигурността и мира, сътрудничеството и доверието в Югоизточна Европа; и въз основа на Споразумението за сътрудничество между Министерството на отбраната на Република България и Министерството на отбраната на Република Македония, подписано на 12 март 1999 г. в София, се споразумяха за следното: Член 1

(1) Българската страна като притежател на интелектуалните права и собственост на софтуерен продукт “Национален кодификационен инструмент “БУЛКОД” (наричан по-долу “продукта”) предоставя безвъзмездно на македонската страна за неограничен срок от време неизключително, непрехвърляемо и неограничено откъм брой на потребителите в рамките на Министерството на отбраната на Република Македония право на ползване на продукта и потребителската документация (съгласно приложение № 1) във връзка с използването му.

(2) Македонската страна приема безвъзмездно предоставеното право на ползване на продукта при условията на това споразумение.

(3) Правото по ал. 1 не включва каквито и да било други права, свързани с интелектуалната собственост върху продукта, документацията, както и за патенти, търговски марки и ноу-хау, вградени или използвани във връзка с тях.

Член 2

(1) Българската страна извършва за своя сметка услугите по инсталация и по поддръжка на продукта за период от един месец след инсталацията.

(2) При необходимост Министерството на отбраната на Република България осигурява безплатно обучение за работа с продукта на определени от Министерството на отбраната на Република Македония длъжностни лица.

(3) Разходите на българската страна по организацията на обучението по ал. 2 са за сметка на македонската страна.

Член 3

(1) Македонската страна се задължава да осигури подходяща хардуерна и софтуерна среда, необходима за нормалното функциониране на продукта, и при необходимост да осигурява достъп до него на определени от българската страна длъжностни лица за извършване на дейностите по инсталация, поддръжка и обучение.

(2) Македонската страна се задължава сама или чрез свои подразделения или други лица да не: 3.2.1. продава, дава под наем или предоставя чрез други способи право на ползване на продукта; 3.2.2. използва продукта за цели, различни от тези, за които е предоставен, както и да променя негови характеристики, да копира, разпространява, предава, показва, представя, размножава или създава собствени производни произведения (собствени информационни системи или на части от такива системи); 3.2.3. разрешава достъп до продукта на лица, чиито служебни задължения не изискват такъв достъп.

(3) Македонската страна се задължава да осигури лицензиран (легален) софтуер за операционните системи и системи за управление на бази от данни в съответствие с броя на потребителите, които ще използват продукта, съгласно изискванията на производителите на съответния софтуер.

Член 4

(1) Предаването на продукта се извършва с констативен протокол, подписан от упълномощени представители на Министерството на отбраната на Република България и Министерството на отбраната на Република Македония.

(2) Констативният протокол обвързва страните относно факта на предаване, получаване и инсталиране на продукта.

Член 5

Македонската страна поема задължение използването на продукта и неговата поддръжка да се извършват в съответствие с правилата, установени в Ръководството на НАТО по кодификация - AcodP-1, ACodP-2, ACodP-3 и CodSP и всички техни допълнителни изменения, публикувани от Агенцията на НАТО по поддръжка и снабдяване - НАМСА, под ръководството на Групата на националните директори по кодификация - AC/135.

Член 6

Ако в хода на използване на продукта се налага достъп до класифицирана информация на българската страна, то той се осъществява в съответствие с българското законодателство в областта на защитата на класифицираната информация и Споразумението между правителството на Република България и правителството на Република Македония за обмен и взаимна защита на класифицираната информация (в сила от 16 март 2006 г.).

Член 7

(1) Българската страна не носи отговорност за действия или бездействия на македонската страна, които биха били основание за претенции на трети страни във връзка с продукта. В тези случаи всички разходи, свързани с участието в досъдебни, съдебни или арбитражни производства, вкл. присъдени суми, се поемат от македонската страна.

(2) Всички спорове, свързани с тълкуването и изпълнението на това споразумение, се разрешават чрез двустранни преговори между страните. В случай че страните не постигнат съгласие за доброволно разрешаване на възникналите във връзка със споразумението спорни въпроси, въпросът се решава съгласно действащото българско законодателство, вкл. с подсъдност на българските съдилища.

Член 8

(1) Страните определят следните свои структури, които да отговарят за изпълнението на споразумението: - от името на Министерството на отбраната на Република България: Дирекция “Военна стандартизация, качество и кодификация”; - от името на Министерството на отбраната на Република Македония: Интегриран проектен екип по въпросите на Кодификационната система на НАТО и сектор К4.

(2) При необходимост структурите по ал. 1 могат да реализират посещения и консултации, свързани с изпълнението на споразумението на реципрочна основа.

Член 9

(1) Това споразумение се сключва за неопределен срок.

(2) Това споразумение влиза в сила от датата на подписването му.

Подписано в Скопие на 23 ноември 2007 г. в два еднообразни екземпляра, всеки от които на официалните езици на двете страни - български език съгласно Конституцията на Република България и македонски език съгласно Конституцията на Република Македония, като двата текста имат еднаква сила.

За Министерството на За Министерството на отбраната на на отбраната на

Република България: Република Македония: Спас Панчев, Иляз Халими, заместник-министър заместник-министър на отбраната на отбраната

Приложение № 1

По смисъла на чл. 1, ал. 1 от това споразумение софтуерен продукт “Национален кодификационен инструмент “БУЛКОД” представлява един брой инсталационно CD и съдържа: 1. Инсталационен пакет за БУЛКОД - клиентска част; 2. Инсталационен пакет за БУЛКОД - сървърна част; 3. Инсталационен пакет за БУЛКОД - WEB интерфейс; 4. Инсталационен пакет за БУЛКОД - схема на база данни; 5. Ръководство на потребителя на БУЛКОД; 6. Ръководство на администратора на БУЛКОД