Наредба за изменение и допълнение на Наредба № 16 от 1999 г. за ограничаване емисиите на летливи органични съединения при съхранение, товарене или разтоварване и превоз на бензини

Министерство на околната среда и водите

МИНИСТЕРСТВО НА ИКОНОМИКАТА И ЕНЕРГЕТИКАТА

МИНИСТЕРСТВО НА ТРАНСПОРТА

МИНИСТЕРСТВО НА РЕГИОНАЛНОТО РАЗВИТИЕ И БЛАГОУСТРОЙСТВОТО

МИНИСТЕРСТВО НА ЗДРАВЕОПАЗВАНЕТО

Наредба за изменение и допълнение на Наредба № 16 от 1999 г. за ограничаване емисиите на летливи органични съединения при съхранение, товарене или разтоварване и превоз на бензини (ДВ, бр. 75 от 1999 г.) § 1. В чл. 7 ал. 3 се отменя. § 2. В чл. 8, ал. 2 думите “Правилника за превоз на опасни товари по р. Дунав” се заменят с “Европейско споразумение за международен превоз на опасни товари по вътрешните водни пътища (ADN)”. § 3. Член 9 се отменя. § 4. В чл. 13 се правят следните изменения и допълнения: 1. В ал. 1, т. 2, буква “б” думите “обитаеми жилищни квартали или работни площадки” се заменят с “урбанизирана територия, по смисъла на Закона за устройство на територията”.

2. Алинея 2 се отменя. § 5. Член 14 се отменя. § 6. Създава се нова “Глава шеста ДОКЛАДВАНЕ”: “Глава шеста

ДОКЛАДВАНЕ Чл. 15. Регионалните инспекции по околната среда и водите предоставят информация на Министерството на околната среда и водите (МОСВ) за състоянието на обектите, попадащи в обхвата на наредбата, в срок един месец преди датата за изпращане на докладите за прилагането на наредбата до Европейската комисия (ЕК).

Чл. 16. Министерството на транспорта предоставя информация на МОСВ за състоянието на попадащите в обхвата на наредбата подвижни цистерни - пътни, железопътни или танкери, в срок един месец преди датата за изпращане на доклада за прилагането на наредбата до ЕК.” § 7. В § 1 от допълнителната разпоредба се правят следните изменения и допълнения: 1. В т. 1 думите “МПС” се заменят с “моторни превозни средства (МПС)”.

2. В т. 7 думите “ОВОС” се заменят с думите “Оценка на въздействието върху околната среда (ОВОС)”.

3. В т. 10 думите “последните три календарни години” се заменят с “1997, 1998 и 1999 г.”. § 8. Параграф 2 от преходните и заключителните разпоредби се изменя така: “§ 2. Наредбата се издава на основание чл. 9, ал. 1 от Закона за чистотата на атмосферния въздух и въвежда изискванията на Директива 94/63/ЕО на Европейския парламент и на Съвета от 20 декември 1994 г. относно ограничаването на емисиите на летливи органични съединения (ЛОС), изпускани при съхранението и превоза на бензини от терминали до бензиностанции.” § 9. В приложение № 2 към чл. 5, ал. 1 се правят следните изменения и допълнения: 1. Точка 1.1 се изменя така: “1.1. в терминали с инсталации за товарене или разтоварване на танкери се допуска замяна на инсталациите за регенерация на парите с такива за тяхното изгаряне, в случаите, когато е технически невъзможно или опасно да се осъществи регенерация на парите, вследствие на техния обем; в такива случаи към изпусканите отпадъчни газове, получени в резултат на изгарянето, се прилагат съответните норми за допустими емисии съгласно Наредба № 2 от 1998 г. за норми за допустими емисии (концентрации в отпадъчни газове) на вредни вещества, изпускани в атмосферния въздух от неподвижни източници (ДВ, бр. 51 от 1998 г.) или Наредба № 1 от 2005 г. за норми за допустими емисии на вредни вещества (замърсители), изпускани в атмосферата от обекти и дейности с неподвижни източници на емисии (ДВ, бр. 64 от 2005 г.);”.

2. Създава се т. 6: “6. Изискването на т. 5 се прилага и след 31. ХII.2009 г. единствено към инсталациите за товарене или разтоварване на бензини (от/в железопътни цистерни и/или танкери) в действащите терминали с производителност, по-малка от 10 хиляди тона годишно, а към всички останали инсталации в действащите терминали, в съответствие със сроковете по чл. 7, ал. 1.

Заключителни разпоредби § 10. Навсякъде в наредбата думите “Закона за опазване чистотата на атмосферния въздух”, “Национална служба “Пожарна и аварийна безопасност””, “министъра на промишлеността”, “Министерство на промишлеността”, “министъра на териториалното развитие и благоустройството” и “плаващи цистерни” се заменят съответно със “Закон за чистотата на атмосферния въздух”, “Национална служба “Пожарна безопасност и защита на населението”, “министърът на икономиката и енергетиката”, “Министерство на икономиката и енергетиката”, “министъра на регионалното развитие и благоустройството” и “танкери”. § 11. Тази наредба влиза в сила от деня на обнародването й в “Държавен вестник”.

Министър на околната среда и водите: Дж. Чакъров

Министър на икономиката и енергетиката: П. Димитров

Министър на транспорта: П. Мутафчиев

Министър на регионалното развитие и благоустройството: Ас. Гагаузов

Министър на здравеопазването: Р. Гайдарски