Постановление № 328 от 7 декември 2006 г. за изменение и допълнение на Наредбата за реда за установяване, събиране, разходване и контрол на средствата и за размера на дължимите вноски във фонд “Радиоактивни отпадъци”, приета с Постановление № 301 на Министерския съвет от 2003 г.

ПОСТАНОВЛЕНИЕ № 328 ОТ 7 ДЕКЕМВРИ 2006 Г. за изменение и допълнение на Наредбата за реда за установяване, събиране, разходване и контрол на средствата и за размера на дължимите вноски във фонд “Радиоактивни отпадъци”, приета с Постановление № 301 на Министерския съвет от 2003 г. (обн., ДВ, бр. 112 от 2003 г.; изм. и доп., бр. 13 от 2004 г. и бр. 78 от 2005 г.)

МИНИСТЕРСКИЯТ СЪВЕТ ПОСТАНОВИ: § 1. В чл. 8 се правят следните изменения и допълнения: 1. Досегашният текст става ал. 1.

2. Създава се ал. 2: “(2) Размерът на дължимата годишна вноска за юридически и физически лица, които в резултат на дейността си генерират радиоактивни отпадъци (РАО) под 100 куб. м на година, се определя по методика, разработена от Държавно предприятие “Радиоактивни отпадъци” и одобрена от управителния съвет на фонд “Радиоактивни отпадъци”.” § 2. Член 9 се изменя така: “Чл. 9. Постоянната вноска се определя по формулата: Впост. = Рпост. + Рнац.хр. + Р ИоЕ, където: Рпост. са постоянните разходи (разходи за издръжка) на Държавно предприятие “Радиоактивни отпадъци” или на лицата, извършващи дейности по управление на радиоактивни отпадъци по реда на чл. 76, ал. 3 ЗБИЯЕ, в левове; Рнац.хр. - разходите на Държавно предприятие “Радиоактивни отпадъци” за изграждане на национално хранилище за погребване на ниско- и средноактивни отпадъци, в левове.

До въвеждането в експлоатация на националното хранилище за погребване на ниско- и средноактивни отпадъци разходите се определят по формулата: Рнац.хр. = Инац.хр./n, където: Инац.хр. са общите прогнозни разходи за изграждане на националното хранилище за погребване на ниско- и средноактивни отпадъци, в левове (при изготвяне на конкретен проект прогнозните разходи се актуализират); n - броят на годините от началото на влизане в сила на този член до годината, определена в Стратегията за управление на отработеното ядрено гориво и на радиоактивните отпадъци съгласно чл. 74, ал. 1 ЗБИЯЕ.

След въвеждането в експлоатация на националното хранилище Рнац.хр. = 0.

Р ИоЕ са разходите за извеждане от експлоатация на съоръженията за управление на РАО. Те се определят на базата на изготвени от Държавно предприятие “Радиоактивни отпадъци” или от лицата, извършващи дейности по управление на радиоактивни отпадъци по реда на чл. 76, ал. 3 ЗБИЯЕ, програми за извеждане от експлоатация на съоръженията за управление на РАО, съдържащи прогнози за необходимите средства, в левове.” § 3. В чл. 13 се правят следните изменения и допълнения: 1. Алинея 3 се изменя така: “(3) Въз основа на представената по реда на ал. 2 прогнозна оценка управителният съвет на фонда приема прогноза за размера на вноските за съответната година и проект на приходната и разходната част на бюджета на фонд “Радиоактивни отпадъци”.”

2. Създава се нова ал. 4: “(4) Приетият от управителния съвет проект на бюджет на фонда се включва в проекта на бюджет на Министерството на икономиката и енергетиката и се предлага на Министерството на финансите по реда на Закона за устройството на държавния бюджет.”

3. Досегашната ал. 4 става ал. 5.

§ 4. В чл. 14, ал. 1 думите “По предложение на министъра на икономиката и енергетиката Министерският съвет определя” се заменят с “Управителният съвет на фонд “Радиоактивни отпадъци” приема”. § 5. В раздел III се създават чл. 15а и 15б: “Чл. 15а. (1) Държавно предприятие “Радиоактивни отпадъци” планира в рамките на годишната програма по чл. 19 задълженията по управление на радиоактивни отпадъци и радиоактивните отпадъци от предишни практики, които са държавна собственост.

(2) Размерът на средствата по ал. 1 се определя по реда на чл. 8.

Чл. 15б. (1) Министерството на икономиката и енергетиката чрез своята специализирана администрация организира и координира предварителния, текущия и последващия контрол върху приходите по фонд “Радиоактивни отпадъци”.

(2) Държавно предприятие “Радиоактивни отпадъци” изготвя и представя до 5-о число на текущия месец в Министерството на икономиката и енергетиката отчет за сключените договори, споразумения и заявления с физически и юридически лица, предаващи радиоактивни отпадъци, датата на изпълнението им, както и за внесените вноски във фонд “Радиоактивни отпадъци” за предадените радиоактивни отпадъци през предходния месец.

(3) В отчета по ал. 2 се включва информация за лицата, които не са внесли дължимите вноски в срока по чл. 14, ал. 3 и 4.

(4) В срок до 10 дни след получаване на отчета по ал. 2 дирекция “Финансово-стопански дейности и управление на собствеността” на Министерството на икономиката и енергетиката изпраща писмо за погасяване на задълженията до лицата, които са предали радиоактивни отпадъци нa Държавно предприятие “Радиоактивни отпадъци” и не са внесли дължимите вноски към фонд “Радиоактивни отпадъци”.

(5) В писмото по ал. 1 се определя срок за изпълнение, който не може да бъде по-дълъг от 10 дни от неговото получаване.

(6) В случай че дължимите суми към фонд “Радиоактивни отпадъци” не бъдат внесени в срока по ал. 5, Министерството на икономиката и енергетиката уведомява с писмо органите на Националната агенция за приходите за предприемането на действия по установяване и събиране на задълженията по реда на Данъчно-осигурителния процесуален кодекс.” § 6. В чл. 19, ал. 2 се правят следните изменения и допълнения: 1. Точка 1 се изменя така: “1. инвестиционна програма на Държавно предприятие “Радиоактивни отпадъци”, предварително одобрена от управителния съвет на фонда, която включва и поетапното създаване на национално хранилище за погребване на ниско- и средноактивни отпадъци в сроковете, определени със Стратегията за безопасно управление на отработено ядрено гориво и радиоактивни отпадъци, приета по реда на чл. 74, ал. 1 ЗБИЯЕ;”.

2. В т. 2 след думите “производствена програма” се поставя запетая и се добавя “включително специална програма по чл. 14, ал. 1 от Наредбата за условията и реда за предаване на радиоактивни отпадъци на Държавно предприятие “Радиоактивни отпадъци”, приета с Постановление № 164 на Министерския съвет от 2004 г. (ДВ, бр. 64 от 2004 г.)”. § 7. В чл. 21 се правят следните изменения: 1. В ал. 1 думите “Финансовите отношения” се заменят с “Правоотношенията”.

2. В ал. 3: а) в т. 1 думите “за дейности и проекти, чието изпълнение започва след началото на бюджетната година, фондът предоставя авансови суми по същия ред при започване на изпълнението им” се заличават; б) точка 2 се изменя така: “2. разплащането на извършените дейности и проекти се извършва ежемесечно след представяне на първичен счетоводен документ (фактура) по следната формула: Р = С - А/n, където: P е разплащането за съответния месец; C - фактически направените разходи през отчетния период; A - авансово преведената сума съгласно т. 1; n - броят на месеците от бюджетната година, за които Държавно предприятие “Радиоактивни отпадъци” или лицата, извършващи дейности по управление на радиоактивни отпадъци по реда на чл. 76, ал. 3 ЗБИЯЕ, изпълняват определените в годишната им програма дейности.” § 8. Член 24 се изменя така: “Чл. 24. Средствата по фонда се отчитат съгласно Единната бюджетна класификация за съответната година.” § 9. В чл. 25 ал. 2 се изменя така: “(2) Отчитането пред Министерството на икономиката и енергетиката на фактически извършените разходи за управление на радиоактивни отпадъци от лицата по ал. 1 се извършва ежемесечно с представяне на отчет и обяснителна записка.” § 10. Член 26 се изменя така: “Чл. 26. Отчитането на изпълнението на бюджета на фонд “Радиоактивни отпадъци” се извършва по реда на Закона за устройството на държавния бюджет.” § 11. В чл. 27 се правят следните изменения и допълнения: 1. Алинея 1 се изменя така: “(1) Контролът по разходване на средствата от фонд “Радиоактивни отпадъци” се осъществява по реда на Закона за финансовото управление и контрол в публичния сектор и Закона за вътрешния одит в публичния сектор и в съответствие с Устройствения правилник на Министерството на икономиката и енергетиката, приет с Постановление № 206 на Министерския съвет от 2005 г. (обн., ДВ, бр. 78 от 2005 г.; изм. и доп., бр. 21, 24, 40 и 48 от 2006 г.), и Правилата за устройството и дейността на Държавно предприятие “Радиоактивни отпадъци”.”

2. Създават се ал. 3 и 4: “(3) Министърът на икономиката и енергетиката по предложение на управителния съвет на Държавно предприятие “Радиоактивни отпадъци” утвърждава Система за финансово управление и контрол на Държавно предприятие “Радиоактивни отпадъци” в съответствие със Закона за финансовото управление и контрол в публичния сектор.

(4) Изпълнителният директор на Държавно предприятие “Радиоактивни отпадъци” назначава в Държавно предприятие “Радиоактивни отпадъци” финансов контрольор в съответствие с чл. 13, ал. 3, т. 5 от Закона за финансовото управление и контрол в публичния сектор.” § 12. Член 28 се отменя.

За министър-председател: Даниел Вълчев

Главен секретар на Министерския съвет: Севдалин Мавров