Наредба за изменение и допълнение на Наредба № 4 от 2003 г. за документите за системата на народната просвета

МИНИСТЕРСТВО НА ОБРАЗОВАНИЕТО И НАУКАТА

Наредба за изменение и допълнение на Наредба № 4 от 2003 г. за документите за системата на народната просвета (обн., ДВ, бр. 41 от 2003 г.; попр., бр. 48 от 2003 г.; изм. и доп., бр. 65 от 2003 г., бр. 47 от 2004 г., бр. 55 от 2005 г., бр. 47 от 2006 г.) § 1. В чл. 4 т. 18 се изменя така: “18. Книга за движението на учениците от социално- педагогическите интернати и от възпитателните училища - интернати.” § 2. В чл. 15, ал. 1 думите “дома за отглеждане и възпитание на деца от 2,5 до 7 години, лишени от родителска грижа,” се заличават. § 3. В чл. 16, ал. 1 думите “и дом за отглеждане и възпитание на деца, лишени от родителска грижа,” се заличават. § 4. В чл. 21 ал. 1 се изменя така: “(1) Книгата за заповедите за храна е предназначена за регистриране на заповедите на директора за броя на заприходените на столово хранене деца и ученици от детските градини и от специалните училища от интернатен тип.” § 5. В чл. 22 се правят следните изменения: 1. Алинея 1 се изменя така: “(1) Книгата за движението на учениците от социално-педагогическите интернати и от възпитателните училища-интернати е предназначена за водене на отчет на учениците от постъпването им в социално-педагогическия интернат и във възпитателното училище-интернат до напускането им.”

2. В ал. 2: а) точка 1 се изменя така: “1. корица и титулна страница - наименование на министерството; наименование на документа “книга за движението на учениците от социално-педагогическите интернати и от възпитателните училища - интернати”; вид, наименование и местонахождение на институцията; дати на започване и завършване на книгата;” б) в т. 2 думите “Децата/учениците” се заменят с “Учениците”; в) точка 3 се изменя така: “3. страници - сведения за ученика: пореден номер, трите имена на ученика, ЕГН, месторождение, пол, клас; сведения за родителите (настойниците): трите имена, адреси, месторабота и телефони; адрес и телефони на МКБППМН, предложила настаняването; име, адрес и телефони на инспектора от Детската педагогическа стая; информация при настаняване на ученика: номер и дата на съдебното решение; номер и дата на настанителното писмо от МОН; дата на постъпване и номер на удостоверението за преместване; информация при преместване и прекратяване на настаняването: основание; номер и дата на протокола от педагогическия съвет; номер и дата на писмото за преместване/прекратяване; номер и дата на удостоверението за преместване; номер и дата на съобщението за преместване; информация за бягствата на ученика от социално-педагогическия интернат или от възпитателното училище - интернат: дата и час на регистриране на бягството; дата и час на уведомяването на РПУ; номер и дата на писмото до РПУ/НС “Полиция”; дата на връщане; брой дни в бягство; други отсъствия на ученика от социално-педагогическия интернат или от възпитателното училище-интернат: дата, основание.” § 6. В чл. 23, ал. 1 се изменя така: “(1) Книгата за подлежащите на задължително обучение деца до 16-годишна възраст е предназначена за водене на отчет на деца от задължителната училищна възраст в подготвителните групи в детските градини и в подготвителните и другите класове в училищата до навършване на 16-годишна възраст на детето.” § 7. В чл. 52, ал. 2, т. 3 в края се добавят думите “ и текст “Най-ниската степен на професионална квалификация е първа.”. § 8. В чл. 54, ал. 3, т. 3 в края се добавят думите “ и текст “Най-ниската степен на професионална квалификация е първа.”. § 9. В чл. 56, ал. 2 се правят следните изменения: 1. В т. 2 думите “Наредба № 7 за условията и реда за придобиване на правоспособност по заваряване” се заменят с “Наредба № 7 от 2002 г. за условията и реда за придобиване и признаване на правоспособност по заваряване”.

2. В т. 3 думите “Срок на валидност” се заличават. § 10. В чл. 58, ал. 2 се правят следните допълнения: 1. В т. 2 в края се добавят думите “машинно четими символи за автоматизирано разпознаване и защита на документа;”.

2. В т. 4 в края се добавят думите “машинно четими символи за автоматизирано разпознаване и защита на документа;”. § 11. В чл. 59 се правят следните изменения и допълнения: 1. Създава се нова ал. 3 със следното съдържание: “(3) Приложение към дипломата за средно образование се издава и на ученици, завършили средно образование в Националния учебен комплекс по култура с лицей за изучаване на италиански език и култура, с участието на Република Италия. Приложението е с номенклатурен № 3-35.1л и е неразделна част от диплома за средно образование с номенклатурен № 3-35Вл. Приложението съдържа четири страници, като на втора и четвърта страница се отпечатват машинно четими символи за автоматизирано разпознаване и защита на документа.”

2. Досегашната ал. 3 става ал. 4.

3. Досегашната ал. 4 става ал. 5, като в нея думите “по ал. 3” се заменят с “по ал. 4”. § 12. В чл. 70 се правят следните изменения: 1. Алинея 1 се изменя: “(1) Сведение за организацията на дейността в детската градина (Списък - образец № 2), за текущата учебна година отразява организацията в детските градини. Списък - образец № 2 се изготвя от всички детски градини в системата на народната просвета с цел информационно обслужване на МОН, РИО, общинската и районната администрация.”

2. В ал. 6 думите “/дома за отглеждане и възпитание на деца, лишени от родителска грижа” се заличават.

3. В ал. 7 думите “/дома за отглеждане и възпитание на деца, лишени от родителска грижа” се заличават. § 13. В чл. 71, ал. 1, изр. първо думите “и дома за отглеждане на деца от 2,5 до 7 години, лишени от родителска грижа” се заличават. § 14. Член 72 се отменя. § 15. Член 73 се отменя. § 16. Член 74 се изменя така: “Чл. 74. (1) Обслужващите звена водят документите по чл. 4, т. 2 , 4, 5 и 6 и задължителните документи, определени с правилниците за дейността им.

(2) Обслужващите звена по чл. 33а, ал. 1, т. 2 ЗНП освен документите по ал. 1 водят и документите по чл. 4, т. 1, 3, 7, 8, 9, 10, 11 и 12, както и сведение за организиране на дейността на обслужващото звено за учебна година (Списък - образец № 1а).” § 17. В § 22 от преходните и заключителните разпоредби към Наредбата за изменение и допълнение на Наредба № 4 от 2003 г. за документите за системата на народната просвета (ДВ, бр. 47 от 2006 г.) се правят следните изменения и допълнения: 1. В ал. 1 се създават изречение второ и трето: “Дипломата за средно образование за училищата по изкуствата се издава с номенклатурен номер (3-35Вк) и се състои от корица - твърда подвързия, и четири страници. Дипломата за средно образование за училищата по културата се издава с номенклатурен номер (3-35Вл) и се състои от корица - твърда подвързия, и четири страници.”

2. В ал. 2, т. 3 и 5 в края се добавят думите “машинно четими символи за автоматизирано разпознаване и защита на документа.”.

3. В ал. 4 се правят следните допълнения: 1. След думите “по изкуствата” се добавя “към Министерство на културата”.

2. Създава се т. 3: “3. на втора и четвърта страница се отпечатват машинно четими символи за автоматизирано разпознаване и защита на документа.”

3. В ал. 4а се правят следните допълнения: 1. След думите “по културата” се добавя “към Министерство на културата”.

2. Създава се т. 3: “3. на втора и четвърта страници се отпечатват машинно четими символи за автоматизирано разпознаване и защита на документа.” § 18. В приложение № 2 към чл. 70, ал. 2 (изм., ДВ, бр. 47 от 2004 г.) се правят следните изменения: 1. В заглавието думите “/домовете за отглеждане и възпитание на деца, лишени от родителска грижа” се заличават.

2. В т. 1 абревиатурата “/ДОВДЛРГ” се заличава.

3. В т. 5 думите “основание за приемане на детето в ДОВДЛРГ;” се заличават.

Министър: Д. Вълчев