Постановление № 272 от 6 октомври 2006 г. за одобряване на допълнителни бюджетни кредити по централния бюджет за предоставяне на целеви трансфер по бюджета на община Пловдив за 2006 г. за финансиране на проект “Ликвидиране на нерегламентираните сметища, възстановяване на инфраструктурата, озеленяване и създаване на места за отдих в междублоковите пространства в кв. Столипиново, Пловдив”

ПОСТАНОВЛЕНИЕ № 272 ОТ 6 ОКТОМВРИ 2006 Г. за одобряване на допълнителни бюджетни кредити по централния бюджет за предоставяне на целеви трансфер по бюджета на община Пловдив за 2006 г. за финансиране на проект “Ликвидиране на нерегламентираните сметища, възстановяване на инфраструктурата, озеленяване и създаване на места за отдих в междублоковите пространства в кв. Столипиново, Пловдив”

МИНИСТЕРСКИЯТ СЪВЕТ ПОСТАНОВИ: Чл. 1. (1) Одобрява допълнителни бюджетни кредити по централния бюджет в размер 1 199 000 лв. за предоставяне на целеви трансфер по бюджета на община Пловдив за 2006 г. за финансиране на проект “Ликвидиране на нерегламентираните сметища, възстановяване на инфраструктурата, озеленяване и създаване на места за отдих в междублоковите пространства в кв. Столипиново, Пловдив”.

(2) Средствата по ал. 1 се предоставят за финансиране през 2006 г. на фактически извършени разходи за следните дейности по проекта: 1. премахване на незаконно строителство в междублоковото пространство; 2. ликвидиране на нерегламентираните сметища; 3. възстановяване и реконструкция на инфраструктура; 4. озеленяване, създаване на места за отдих и детски площадки; 5. дезинфекция в домовете на заболелите; 6. разкриване на допълнителни 20 легла към Клиниката по инфекциозни болести; 7. за човешки ресурси, гориво за служебни автомобили и други разходи на Регионално звено “Полиция” при областната дирекция “Полиция” - Пловдив.

Чл. 2. Средствата по чл. 1 да се осигурят от преизпълнение на приходите по републиканския бюджет за 2006 г. по реда на чл. 35, ал. 2 от Закона за устройството на държавния бюджет.

Чл. 3. Министърът на финансите на основание чл. 34, ал. 1 от Закона за устройството на държавния бюджет да извърши съответните промени в бюджетните взаимоотношения на община Пловдив с централния бюджет за 2006 г.

Заключителни разпоредби § 1. Постановлението се приема на основание чл. 28, ал. 1 от Закона за устройството на държавния бюджет. § 2. Изпълнението на постановлението се възлага на кмета на община Пловдив, който до края на 2006 г. да внесе в Министерския съвет доклад за резултатите от изпълнението му. Контролът по изпълнението на постановлението се възлага на областния управител на област Пловдив. § 3. Постановлението влиза в сила от деня на обнародването му в “Държавен вестник”.

Министър-председател: Сергей Станишев

Главен секретар на Министерския съвет: Севдалин Мавров