Постановление № 320 от 26 ноември 2004 г. за изплащане на еднократно допълнително материално стимулиране за 2004 г. в бюджетните предприятия

ПОСТАНОВЛЕНИЕ № 320

ОТ 26 НОЕМВРИ 2004 Г. за изплащане на еднократно допълнително материално стимулиране за 2004 г. в бюджетните предприятия

МИНИСТЕРСКИЯТ СЪВЕТ ПОСТАНОВИ: Чл. 1. (1) На заетите към 30 ноември 2004 г. в бюджетните предприятия, които през годината имат отработени повече от 65 работни дни, включително времето на ползване на платения годишен отпуск, в бюджетно предприятие, да се изплати през декември еднократно допълнително материално стимулиране.

(2) Общият размер на средствата за еднократно допълнително материално стимулиране по ал. 1 не може да превишава 50 на сто от сбора на определените индивидуални брутни месечни заплати на заетите в съответното бюджетно предприятие към 30 ноември 2004 г.

(3) В бюджетните предприятия, които прилагат Наредбата за условията и реда за атестиране на служителите в държавната администрация, приета с Постановление № 105 на Министерския съвет от 2002 г. (обн., ДВ, бр. 54 от 2002 г.; изм. и доп., бр. 6 и 46 от 2004 г.), индивидуалният размер на еднократното допълнително материално стимулиране се определя от органа по назначаването, от работодателя или от упълномощено от тях длъжностно лице като процент от сбора на основното месечно възнаграждение/основната заплата и допълнителното трудово възнаграждение за продължителна работа/добавката за прослужено време или за продължителна служба, определени към 30 ноември 2004 г., и съобразно общата оценка на изпълнението на длъжността - 1, 2, 3 или 4, за 2004 г. За лицата, които нямат обща оценка на изпълнението на длъжността за 2004 г., индивидуалният размер на еднократното допълнително материално стимулиране е в процент не по-висок от определения за оценка 4.

(4) Лицата, получили обща оценка на изпълнението на длъжността 5, не получават еднократно допълнително материално стимулиране.

(5) За останалите бюджетни предприятия и за лицата, за които не се прилага наредбата по ал. 3, индивидуалният размер на еднократното допълнително материално стимулиране е в размер 50 на сто от сбора на основното месечно възнаграждение/основната заплата и допълнителното трудово възнаграждение за продължителна работа/добавката за прослужено време или за продължителна служба на съответното лице.

(6) В отработените дни по ал. 1 се включват и дните, отработени в друго бюджетно предприятие през 2004 г., включително дните на ползвания платен годишен отпуск.

(7) Алинея 1 не се прилага за: 1. лицата, назначени по Постановление № 66 на Министерския съвет от 1996 г. за кадрово осигуряване на някои дейности в бюджетните организации (обн., ДВ, бр. 29 от 1996 г.; изм. и доп., бр. 76 и 92 от 1997 г., бр. 5 от 1999 г. и бр. 53 от 2000 г.); 2. лицата, назначени по Постановление № 351 на Министерския съвет от 1997 г. за приемане на Наредба за организацията и поддържането на системата за военновременно управление на държавната и местната администрация, дружествата и организациите в мирно и военно време (ДВ, бр. 85 от 1997 г.); 3. лицата, назначени по Постановление № 212 на Министерския съвет от 1993 г. за организиране на денонощно дежурство за оповестяване при привеждане от мирно във военно положение, при стихийни бедствия и крупни производствени аварии (обн., ДВ, бр. 98 от 1993 г.; изм. и доп., бр. 43 от 1994 г., бр. 29 от 1996 г. и бр. 18 от 1998 г.); 4. субсидираната численост в читалищата; 5. лицата, включени в програми за заетост.

(8) На заетите по повече от едно правоотношение в бюджетни предприятия материалното стимулиране по ал. 1 се изплаща само по основното правоотношение.

(9) Определените средни месечни брутни заплати на бюджетните предприятия по ал. 1 не се увеличават с размера на изплатеното еднократно допълнително материално стимулиране.

Чл. 2. (1) Средствата за изплащане на материалното стимулиране по чл. 1 се осигуряват за сметка на републиканския бюджет по реда на чл. 34 и/или чл. 35, ал. 2 от Закона за устройството на държавния бюджет и се предоставят по съответните бюджети.

(2) Алинея 1 не се прилага за Националния осигурителен институт, за Националната здравноосигурителна каса и за бюджетните предприятия, прилагащи извънбюджетни сметки и фондове по смисъла на Закона за устройството на държавния бюджет и Закона за общинските бюджети.

(3) Министърът на финансите и първостепенните разпоредители с бюджетни кредити да извършат произтичащите от ал. 1 промени по съответните бюджети.

(4) Министърът на финансите да извърши произтичащите от ал. 1 промени на бюджетните взаимоотношения на общините с републиканския бюджет за 2004 г.

(5) Изплатените средства за еднократно допълнително материално стимулиране се отчитат в съответствие с Единната бюджетна класификация за 2004 г.

(6) Първостепенните разпоредители с бюджетни кредити, без общините, при изготвянето и представянето на своите заявки за лимити за плащания и субсидии от централния бюджет за декември и във връзка с прилагането на § 26, ал. 14 от преходните и заключителните разпоредби на Закона за държавния бюджет на Република България за 2004 г. включват в очаквания размер на разходите за осигурителните вноски за сметка на осигурителя и осигурените лица и сумата на осигурителните вноски за еднократното допълнително материално стимулиране.

(7) Неусвоените до края на 2004 г. средства по ал. 1, предоставени на общините, се възстановяват в републиканския бюджет.

Допълнителна разпоредба § 1. “Бюджетни предприятия” по смисъла на постановлението са бюджетните предприятия по § 1, т. 1 от допълнителната разпоредба на Закона за счетоводството.

Заключителни разпоредби § 2. Постановлението се приема на основание чл. 28, ал. 1 от Закона за устройството на държавния бюджет. § 3. Министърът на финансите, министърът на труда и социалната политика и министърът на държавната администрация дават указания по прилагането на постановлението и решават в рамките на определените им компетенции възникнали специфични въпроси по прилагането му. § 4. Постановлението влиза в сила от деня на обнародването му в “Държавен вестник”.

Министър-председател: Симеон Сакскобургготски

Главен секретар на Министерския съвет: Севдалин Мавров