Инструкция № И-5 от 15 май 2018 г. за взаимодействието между Националната служба за охрана и Министерството на отбраната, структурите на пряко подчинение на министъра на отбраната и Българската армия

ИНСТРУКЦИЯ № И-5 от 15 май 2018 г. за взаимодействието между Националната служба за охрана и Министерството на отбраната, структурите на пряко подчинение на министъра на отбраната и Българската армия

Раздел I

Общи положения Чл. 1. (1) С тази инструкция се урежда организацията и осъществяването на взаимодействие между Националната служба за охрана (НСО) и Министерството на отбраната (MO), структурите на пряко подчинение на министъра на отбраната и Българската армия (БА) при изпълнение на дейностите, възложени им със закон.

(2) Взаимодействието по ал. 1 има за цел да осигури своевременно и законосъобразно изпълнение на възложените задачи при максимална ефективност чрез оптимално използване на наличните ресурси.

Чл. 2. (1) Взаимодействието се осъществява под общото ръководство на началника на НСО и министъра на отбраната.

(2) Взаимодействието на оперативно ниво се осъществява от ръководителите/командирите на структурите на пряко подчинение на министъра на отбраната/началника на отбраната и началника на НСО или оправомощени от тях длъжностни лица.

(3) Непосредственото ръководство и координация се осъществяват от началниците на структурни звена в НСО, командирите на военни формирования от БА и ръководителите/командирите на териториалните/регионалните звена на структурите на пряко подчинение на министъра на отбраната или оправомощени от тях длъжностни лица.

Раздел II

Области и форми на взаимодействие Чл. 3. Взаимодействието по чл. 1 се осъществява при: 1. посещение на охранявани лица по Закона за Националната служба за охрана (ЗНСО) в обекти и имоти на МО, структурите на пряко подчинение на министъра на отбраната и БА; 2. пребиваване или транзитно преминаване на охранявани лица по ЗНСО в зоната на мероприятия с участие на военнослужещи и личен състав от структурите по т. 1; 3. посещение на охранявани лица по ЗНСО в зони, обекти и съоръжения, в които служба „Военна полиция“ (СВП) осъществява своите законови правомощия; 4. охрана на лица по ЗНСО, за които министърът на отбраната е разпоредил осъществяване на охрана от СВП, съгласно чл. 7, ал. 4 от Закона за военната полиция (ЗВП); 5. изпълнение на конкретна задача от НСО, при която се налага да се ползват обекти и/или съоръжения, както и съдействие с личен състав и/или техника на структурите, посочени в т. 1, след писмено искане от началника на НСО до министъра на отбраната.

Чл. 4. Взаимодействието се осъществява чрез: 1. изпълнение на съвместни или координирани дейности; 2. извършване на оперативни, технически, експертни или други специализирани дейности; 3. обмен на информация; 4. провеждане на съвместна подготовка на служителите.

Чл. 5. (1) При необходимост от осъществяване на съвместни дейности началникът на НСО и министърът на отбраната взаимно писмено се информират.

(2) При възникване на спешна необходимост от съвместни дейности уведомяването се извършва чрез звено „Дежурен център“ (ДЦ) на НСО и Военния команден център (ВКЦ). Ръководителите/командирите по чл. 2, ал. 2 извършват оценка на информацията и поставят конкретни задачи за изпълнение на съвместните дейности.

(3) При провеждане на съвместните дейности ръководителите/командирите на силите и средствата обменят информация и съгласуват общите действия.

(4) При провеждане на съвместни или координирани дейности служителите от НСО и МО, структурите на пряко подчинение на министъра на отбраната и БА могат да използват съвместно транспортни средства на едно от двете ведомства, както и да си предоставят средства за комуникация.

(5) За изясняване на мерките, които следва да се предприемат във връзка с осигуряване на безопасността на охраняваните лица, мероприятията и обектите, по решение на длъжностни лица по чл. 2, ал. 3 могат да се сформират съвместни екипи.

(6) При предстоящи съвместни дейности по искане на една от страните може да се изготви съвместен план.

(7) При съвместни дейности с дългосрочен характер се изготвят планове за взаимодействие.

(8) Плановете по ал. 6 и 7 съдържат: 1. цел; 2. общи положения; 3. задачи, ръководство, сили и средства; 4. ред за действие и инструктажи на личния състав; 5. други.

Чл. 6. В случаите по чл. 3, т. 5 при възможност и съобразно действащата нормативна уредба министърът на отбраната издава писмена заповед до съответните формирования/структури от МО и/или структурите на пряко подчинение на министъра на отбраната и БА. Исканията на началника на НСО до министъра на отбраната предварително се обсъждат с командира/началника, който ще ги изпълнява, с цел изясняване на параметрите на задачата и възможностите за изпълнение.

Чл. 7. За съвместно използване на обекти, съоръжения и технически средства могат да се сключват двустранни споразумения, в които се уреждат и финансовите взаимоотношения, съгласно действащата нормативна уредба.

Раздел III

Обмен на информация Чл. 8. (1) За нуждите на изпълнение на задачите си НСО и МО, структурите на пряко подчинение на министъра на отбраната и БА обменят информация за: 1. застрашеността на български и чуждестранни охранявани лица; 2. състояние на обстановката по сигурността в Република България и извън територията на страната.

(2) Военният команден център и звено ДЦ на НСО обменят информация при: 1. инциденти на територията на военни обекти, в които предстои или се провежда посещение на български или чуждестранни лица, охранявани от НСО; 2. възникване на спешна необходимост от взаимодействие; 3. изменение на обстановката по сигурността в зоната за провеждане на съвместни дейности; 4. привеждане на въоръжените сили или част от тях в по-висока степен на бойна готовност.

(3) При обмен на класифицирана информация се спазва действащото национално законодателство.

Допълнителна разпоредба § 1. По смисъла на тази инструкция: 1. „Обект“ е сграда, комплекс от сгради, части от тях и прилежащите им площи, съоръжения или част от съоръжения или обособен район с определени граници.

2. „Съвместни дейности“ е изпълнение на обща задача от служители на НСО и МО, структурите на пряко подчинение на министъра на отбраната и Българската армия.

3. „Координирани дейности“ са действията за изпълнение на отделни задачи от служители на НСО и МО, структурите на пряко подчинение на министъра на отбраната и Българската армия, изискващи съгласуване по време, място и ред за изпълнение.

Заключителни разпоредби § 2. Тази инструкция се издава на основание чл. 41 от ЗОВСРБ и чл. 37, ал. 1 от ЗНСО. § 3. Инструкция № 1747 от 30.03.2010 г. за военната служба в Националната служба за охрана при Президента на Република България, издадена от началника на Националната служба за охрана (ДВ, бр. 29 от 2010 г.) се отменя. § 4. Инструкция № 1635 от 6.03.2009 г. за издаването, ползването, съхраняването, воденето на отчет, сдаването и унищожаването на удостоверителните документи в Националната служба за охрана при Президента на Република България, издадена от началника на Националната служба за охрана при Президента на Република България (ДВ, бр. 21 от 2009 г.) се отменя. § 5. Инструкцията влиза в сила от деня на обнародването ù в „Държавен вестник“.

Министър на отбраната:К расимир Каракачанов

Началник на Националната служба за охрана: Данчо Дяков