Наредба № 9 от 29 юли 2005 г. за изискванията за експлоатационна годност на пристанищата

НАРЕДБА № 9 от 29 юли 2005 г. за изискванията за експлоатационна годност на пристанищата

Раздел I

Общи разпоредби Чл. 1. (1) С тази наредба се определят изискванията за експлоатационна годност на пристанищата и пристанищните терминали, за квалификация на работната сила и за издаване на удостоверения за експлоатационна годност.

(2) С наредбата се определят и условията и редът за преустановяване или за временно или постоянно ограничаване експлоатацията на пристанищата.

(3) Наредбата не се прилага за военните пристанища.

Чл. 2. Удостоверение за експлоатационна годност се издава в случай, че: 1. пристанището или терминалът са построени, съоръжени и поддържани в съответствие с изискванията на тази наредба така, че да обезпечават безопасно приемане, обслужване и обработване на кораби, пътници, товари и поща; 2. пристанищният оператор обезпечава организацията на работа и използва такава техника и технологии, които отговарят на изискванията за безопасно извършване на пристанищните услуги и дейности.

Чл. 3. (1) Пристанищните оператори предоставят достъп и оказват съдействие на служителите на Изпълнителна агенция “Пристанищна администрация” (ИА “ПА”) при изпълнението на служебните им задължения на територията на съответното пристанище.

(2) Пристанищните оператори предоставят достъп на служителите и изпълняват предписанията на всички контролни органи, имащи отношение към експлоатационната годност на пристанищата, вкл. и на органите за оценяване на съответствието.

Чл. 4. Пристанищните оператори уведомяват специализираните звена на ИА “ПА” при извършване на проверки от контролни органи по чл. 3, ал. 2, както и: 1. представят в специализираните звена на ИА “ПА” копия от констативните протоколи и документите за наложени ограничения и наказания от посочените контролни органи; 2. информират незабавно ИА “ПА” за възникването на аварийни ситуации в пристанищата и за предприетите от тях мерки за преодоляване или ограничаване на последствията от тях.

Раздел II

Изисквания за експлоатационна годностна пристанищата Чл. 5. (1) Пристанищната инфраструктура трябва да отговаря на предназначението, параметрите и характеристиките съгласно проектната и строително-техническата документация, регламентирани от Наредба № 4 от 2001 г. за обхвата и съдържанието на инвестиционните проекти (ДВ, бр. 51 от 2001 г.), на акта за въвеждане в експлоатация на пристанището или на разрешителното за ползване при новоизградени пристанища, терминали или други пристанищни обекти.

(2) При липса на строително-техническа документация тя се възстановява по реда на чл. 145, ал. 5 на Закона за устройство на територията (ЗУТ), а при изтекли срокове за годност и/или установяване на отклонение от строителните и други норми пристанищните оператори представят експертна оценка за безопасността и годността на обекта.

Чл. 6. Подходите, фарватерите и акваторията на пристанищата е необходимо да позволяват безопасното подхождане, маневриране, заставане на кей и престой на най-големия разчетен кораб за съответното пристанище, а същото така и: 1. да са обезпечени обявените със заповед на Изпълнителна агенция “Морска администрация” (ИА “МА”) безопасни дълбочини на каналите, подходите и пред корабните места; 2. подходните канали, фарватерите и акваторията на пристанището да са означени с брегови и плаващи навигационни знаци съгласно изискванията и предписанията на Международните правила за предотвратяване на сблъскванията на кораби по море, Комбинираната система от морски плаващи знаци, Правилника за плаване в българския участък на р. Дунав и разпорежданията на ИА “МА” и на Изпълнителна агенция “Проучване и поддържане на река Дунав” в кръга на предоставените им от закона правомощия; 3. по повърхността и в дълбочина да са свободни от препятствия, затрудняващи маневрирането на плавателните съдове.

Чл. 7. Вълноломите и другите хидротехнически защитни съоръжения е необходимо: 1. да нямат деформации и повреди в конструкцията, които да създават опасност за корабоплаването и съоръженията, които защитават от вълнение; 2. да нямат необозначени или необезопасени за корабоплаването подводни или надводни елементи.

Чл. 8. (1) Кейовите стени, понтоните и другите места за заставане на корабите (за обработка и престой) е необходимо: 1. да нямат деформации и повреди в конструкцията, застрашаващи нормалната им и безопасна експлоатация; 2. да са съоръжени със здрави, надеждно закрепени еднотипни отбивни съоръжения, осигуряващи целостта и защитата на кея и на корабите; 3. да имат устройства за завързване, осигуряващи необходимото надеждно швартоване на корабите, вкл. при екстремни условия; 4. да са оборудвани с електрозахраване, с водопроводи и с противопожарни хидранти с капацитет, предвиден в строително-техническата документация; 5. повърхността на кея, понтона или кейовото съоръжение да е покрита или обработена така, че да не бъде хлъзгава за хора, оборудване или механизация.

(2) Кейовете, понтоните и пристаните, на които се извършват пътнически услуги, се оборудват с изправни спасителни средства, както и с оградителни и ограничителни съоръжения и знаци, регулиращи движението и обслужването на пътниците.

(3) Понтоните или другите плаващи съоръжения, служещи за връзка между кораба и брега, трябва да са: 1. освидетелствани от призната организация; 2. разположени на места, съгласувани с ИА “МА”.

(4) Понтонът се закрепва към брега чрез твърди опори (сваи). На брега сваите се закрепват в специално изградени гнезда, а на понтона - с въжета.

(5) Понтонът се обозначава с поставена на видно място табела с регистрационния му номер и името на собственика му.

Чл. 9. Територията на пристанищата или на терминала е необходимо да съответства на следните изисквания: 1. да е оградена и оборудвана с технически средства за охрана на плавателните съдове, машините, съоръженията и товарите; 2. да е установен контролно-пропускателен режим на входно-изходните пунктове, вкл. от страна на обслужващата железопътна гара, в съответствие с действащите нормативни изисквания, в т. ч. и на Наредба № 53 от 2004 г. за условията и реда за постигане на сигурността на корабите и пристанищата (ДВ, бр. 72 от 2004 г.); 3. пътищата, пресечните точки на пътищата и границите на работните площадки и складове да са обозначени с пътни знаци и маркировка в съответствие със Закона за движение по пътищата и с наредбата по чл. 30, ал. 5 от Закона за железопътния транспорт и схемата за организация на вътрешен и междутерминален транспорт, подготвена в съответствие с изискванията на Наредба № 4 от 1995 г. за знаците и сигналите по безопасност на труда и противопожарна охрана (ДВ, бр. 77 от 1995 г.); 4. повърхността на работните зони да е здрава и равна, нехлъзгава и с осигурено бързо оттичане на дъждовната вода; в работните зони не трябва да има стърчащи предмети и незащитени отвори; 5. настилките на работните зони и на откритите и покритите складове да имат достатъчна носимост за поемане на натоварванията от транспортните средства и от товарите на склад, като не се допуска натоварване на инфраструктурните обекти над допустимите норми, съгласно проектно-строителната документация; 6. техническата инфраструктура (водоснабдителна и канализационна мрежа, топлоснабдяване, газификация и електрозахранване) да е защитена от влиянието на преминаващи машини, механични въздействия и замърсяване.

Чл. 10. (1) Крановите пътища трябва да са регистрирани и освидетелствани от съответните контролни органи на Министерството на транспорта и съобщенията и на Държавната агенция за метрология и технически надзор (ДАМТН).

(2) Техническото състояние на железопътните коловози се проверява от съответното териториално поделение на Национална компания “Железопътна инфраструктура” и годността им се удостоверява с протокол.

Чл. 11. (1) Покритите, откритите и специализираните складове, водоснабдяването, канализацията и другите елементи на пристанищната инфраструктура, както и утвърдените технологии на работа трябва да съответстват на санитарните изисквания и на изискванията за опазване на околната среда и водите, удостоверено с протоколи на съответните регионални инспекции по опазване и контрол на общественото здраве (РИОКОЗ) и по околна среда и водите (РИОСВ) или на оправомощени от тези организации лица.

(2) Условията на труд, вкл. осветлението на работните площадки, складове и работни помещения, трябва да отговарят на изискванията на Наредба № 7 от 1999 г. за минималните изисквания за безопасни и здравословни условия на труд на работните места и при използване на работното оборудване (обн., ДВ, бр. 88 от 1999 г.; изм., бр. 48 от 2000 г., бр. 52 от 2001 г., бр. 43 от 2003 г., бр. 37 и 88 от 2004 г.).

(3) За пристанищата или терминалите е необходимо да бъде създадена организация и подходящи планове за управление на отпадъците, резултат от дейността на пристанищата, корабоплавателната дейност и остатъците от корабни товари, съгласувани с ИА “ПА”, РИОСВ и ИА “МА”, които да отговарят на следните изисквания: 1. да дават възможност за извършване на дейностите по управление на отпадъците без необосновано забавяне на корабите, посещаващи съответното пристанище, и да са съобразени със: а) географското положение и големината на пристанището; б) броя и вида на корабите, които обикновено го посещават; в) типа и обема на отпадъците, резултат от корабоплавателна дейност, и остатъците от корабни товари; 2. да съдържат най-малко: а) оценка от необходимостта от пристанищни приемни съоръжения в съответствие с нуждите на корабите, обикновено посещаващи съответното пристанище; б) описание на вида и капацитета на пристанищните приемни съоръжения; в) подробно описание на процедурите за приемане и събиране на отпадъците, резултат от корабоплавателна дейност, и остатъците от корабни товари; г) описание на системата за заплащане на услугите по приемане и събиране на отпадъците, резултат от корабоплавателна дейност, и остатъците от корабни товари; д) процедури за докладване на констатирани несъответствия на пристанищните приемни съоръжения; е) процедури за консултации с ползватели на услугите в пристанището, лицата, с които има сключен договор за преработване на отпадъците, пристанищните оператори и други заинтересовани страни; ж) видовете и количеството на отпадъците, резултат от корабоплавателна дейност, и остатъците от корабни товари, които могат да бъдат получавани и обработвани; з) информация за действащото законодателство и изискванията за предаване на отпадъци; и) информация за лицата, отговорни за прилагането на плана; й) описание на оборудването за предварителна обработка и предаване в пристанището, ако има такива; к) описание на методите за запис на действителното натоварване на пристанищните приемни съоръжения; л) описание на методите за запис на количествата отпадъци, резултат от корабоплавателна дейност, и остатъци от корабни товари; м) описание на методите на обработка на отпадъците, резултат от корабоплавателна дейност, и остатъците от корабни товари.

(4) Пристанищният оператор предоставя на всички ползватели на услуги следната информация: 1. кратко разяснение на особената важност на предаването на отпадъците, резултат от корабоплавателна дейност, и остатъците от корабни товари; 2. местонахождението на пристанищните приемни съоръжения към всяко кейово място с диаграми и карти; 3. списък на отпадъците, резултат от корабоплавателна дейност, които обикновено обработват пристанищните приемни съоръжения; 4. списък на лицата за контакти, операторите и предоставяните услуги; 5. описание на процедурите за предаване; 6. описание на системата за заплащане на услугите по приемане и събиране на отпадъците, резултат от корабоплавателна дейност, и остатъците от корабни товари; 7. описание на процедурите за докладване на констатирани несъответствия на пристанищните приемни съоръжения.

Чл. 12. (1) Отделните елементи на пристанищната инфраструктура, сградите, складовете, тръбопроводите, конструкциите и инсталациите трябва да бъдат пожарно и аварийно обезопасени съгласно изискванията на Наредба № 2 от 1987 г. за противопожарните строително-технически норми (обн., ДВ, бр. 58 от 1987 г.; изм., бр. 33 от 1994 г.), удостоверено от регионалните звена на Национална служба “Пожарна и аварийна безопасност” (НСПАБ) или от друго, упълномощено от НСПАБ лице в съответствие с изискванията на законодателството.

(2) Обработката и съхранението на опасни товари на специализирани и неспециализирани корабни места и терминали трябва да става в съответствие с изискванията на чл. 44 - 46 на Наредба № 7 от 2001 г. за реда за посещение, маневриране и престой на корабите в пристанищата и рейдовете, за товарене и разтоварване, за качване на кораба и слизане на брега на екипажа, на пътниците или други лица, както и за връзка на кораба с брега (обн., ДВ, бр. 55 от 2001 г.; изм., бр. 59 от 2003 г. и бр. 3 от 2005 г.) (Наредба № 7).

(3) Пристанищата и терминалите, специализирани за обработване на опасни товари от клас 1 до клас 4 по класификацията на Международната морска организация на Организацията на обединените нации, трябва да притежават валиден сертификат за съответствие с нормативните изисквания за пожарна безопасност - приложение № 21 към чл. 33, ал. 1, т. 2 на Наредба № I-117 от 2003 г. за осъществяване на държавен противопожарен контрол, пожарогасителна и аварийно-спасителна дейност (ДВ, бр. 53 от 2003 г.).

Чл. 13. Машините, съоръженията с повишена опасност, електрическите уредби и всички други съоръжения, използвани на територията на пристанището, съответно терминала, следва да се използват съобразно тяхното предназначение, правилата и нормите за тяхната безопасна експлоатация, ремонтиране и поддържане и изискванията на съществуващата за това законова уредба, удостоверено със съответните документи на Главна дирекция “Инспекция за държавен технически надзор” на ДАМТН и на отдел “Инспекция технически надзор, безопасни и здравословни условия на труд и безопасност” на Министерството на транспорта и съобщенията (отдел ИТНБЗУТБ на МТС) или на оправомощени от тях лица.

Чл. 14. Пристанищният оператор се вписва в регистъра на пристанищните оператори в съответствие със законодателството за регистриране на пристанищните оператори и организира работата си в съответствие с наредбата по чл. 104, ал. 1 от Закона за морските пространства, вътрешните водни пътища и пристанищата на Република България.

Чл. 15. (1) Пристанищният оператор трябва да разполага с предварително разработени и съгласувани със специализираното звено на ИА “ПА” технологии за обработка на различните видове товари с определен вид техника и при определена организация на работа - карти за типов технологичен процес (технологични карти).

(2) Технологичните карти съдържат следните елементи: 1. наименование на товара, характеристики и свойства, опаковка, изисквания и ограничения по отношение състоянието на товара и опаковката; 2. описание на товарната единица с приложена схема за начина за окачване (укрепване); 3. описание и изисквания към механизацията, захватните съоръжения и инвентар; 4. схема на технологичните линии и описание на технологичния процес по варианти на работа; 5. описание на работите, които се извършат преди започването, по време на претоварния процес и след завършването му; 6. начин на складиране на товара и изисквания при съхранението му; 7. таблица за броя, квалификацията и задълженията на работниците - докери и механизатори; 8. правила за прилагане на здравословни и безопасни условия на труд; 9. санитарно-хигиенни изисквания и изисквания за личните предпазни средства; 10. специфични правила за противопожарна и аварийна безопасност и предписания за действия при аварийни ситуации; 11. изисквания по опазване на околната среда и предписания за действия при замърсяване на околната среда.

(3) Технологичните карти за обработка на опасни и замърсяващи околната среда товари се изготвят и съгласуват съгласно изискванията на чл. 46, ал. 1 от Наредба № 7.

(4) При промяна на елементи в технологията на обработка на конкретния вид товар (опаковка, механизация, захватни съоръжения, уреди, начин на складиране и съхраняване, транспортиране и др.) пристанищният оператор променя и/или допълва картата за типов технологичен процес и съгласува промените със специализираното звено на ИА “ПА” и при опасни и замърсяващи товари - с органите по чл. 46, ал. 2 от Наредба № 7.

(5) Обработката и обслужването на пътници се извършва в съответствие с разработена от пристанищния оператор и утвърдена от ИА “ПА” инструкция за обслужване на пътниците (пътникопотока) в съответствие с изискванията на раздел IX на Наредба № 7.

(6) Технологичните карти за обработка на насипни товари се изготвят в съответствие с изискванията за безопасна обработка на корабите с насипни товари и се съгласуват и с ИА “МА”.

(7) В приложение към технологичните карти за обработка на насипни товари се изготвят информационни издания, съдържащи изискванията в съответствие със списъка, посочен в т. 1.2 на приложение 1 на Кодекса относно правилата на безопасно товарене и разтоварване на кораби за насипни товари (Blue Code), приет с резолюция на Международната морска организация към Организацията на обединените нации А 8 62 (20) от 27 ноември 1997 г.

Раздел III

Изисквания по отношение на квалификацията на използваната от пристанищните оператори работна сила Чл. 16. (1) Пристанищните услуги се предоставят от пристанищни оператори, притежаващи и/или наемащи работна сила, съставляваща управленческия и оперативно-изпълнителския персонал на пристанището.

(2) Производственият персонал, пряко участващ в претоварните процеси - докери, сигналчици, крановици, водачи на автотранспортни и подемни машини, оператори на специализирани инсталации и линии и др., е необходимо да притежава съответната квалификация за заемане на длъжността, придобита в съответствие с изискванията на Закона за професионално образование и обучение и Закона за техническите изисквания към продуктите.

(3) Персоналът, извършващ товаро-разтоварни операции на насипни товари, трябва да бъде обучен във всички аспекти на безопасното товарене и разтоварване на кораби с насипни товари в съответствие с техните отговорности, отразени в технологичните карти. Обучението трябва да бъде организирано така, че да запознава обучаемите с основните опасности при товарене и разтоварване на твърди насипни товари и неблагоприятното влияние, което неправилната обработка на товара може да окаже върху безопасността на кораба.

(4) Персоналът, участващ в товаро-разтоварни операции с насипни товари, трябва да бъде осигурен с и да ползва лични предпазни средства, както и да му бъде осигурена необходимата почивка с цел избягване на инциденти поради умора.

Чл. 17. Пристанищните служители и работници се назначават на работа, при условие че: 1. са здравословно годни, което се удостоверява с медицинско свидетелство; 2. притежават образованието, изисквано за заемането на съответната длъжност; 3. са професионално подготвени и правоспособни, когато се изисква правоспособност; 4. имат стаж по специалността, когато това се изисква.

Чл. 18. (1) Специализираните звена на ИА “ПА” поддържат на хартиен и електронен носител информационна база данни на правоспособните лица, работещи в пристанищата за обществен транспорт, в състава на пристанищните оператори и специализираните дружества за работна сила (приложение № 1).

(2) Копие от записите в информационната база данни по ал. 1 на специализираните звена се съхранява на електронен носител и в ИА “ПА” - София.

Раздел IV

Издаване и отнемане на удостоверенията заексплоатационна годност на пристанищата Чл. 19. (1) Пристанищният оператор, извършващ пристанищни услуги, за които е необходимо ползване на пристанищна територия и/или пристанищни съоръжения, подава заявление за издаване на удостоверение за експлоатационна годност или за внасяне на промени в издадено удостоверение за експлоатационната годност на пристанището или терминала в следните случаи: 1. при регистрация на ново пристанище или терминал; 2. при смяна на оператора на пристанището или на терминала; 3. при промяна на основни регистрови данни на пристанището или терминала; 4. при изтичане на срока на валидност на издаденото удостоверение за експлоатационна годност; 5. при възстановяване на достъпа до пристанище или терминал след наложено ограничаване на достъпа по реда на тази наредба.

(2) Заявлението по ал. 1 се подава до министъра на транспорта и съобщенията чрез ИА “ПА”.

(3) В заявлението се посочват видът на пристанището, списък на пристанищните услуги и съпътстващите дейности, които ще се извършват, данни за пристанищните оператори, предоставящи тези услуги и дейности, и списък на приложените документи. В заявленията за регистрация на пристанищата с регионално значение се посочват и данни за собственика на пристанището.

(4) Към заявлението по ал. 1 се прилагат следните документи: 1. документи, удостоверяващи правото на собственост или правото на ползване върху терена и съоръженията на пристанището: а) нотариален акт, акт за частна държавна собственост или друг равностоен документ; б) актуална скица на имота с нанесени граници, пътни комуникации и сгради на урегулираните поземлени имоти, заверена от общината по местонахождението на пристанището; в) документи за въвеждане на обектите в експлоатация, заверени в съответствие със законодателството; г) за пристанища и терминали - публична държавна собственост - концесионен договор или договор за ползване на обекта; д) за пристанища и терминали за обществен транспорт с регионално значение - договор за ползване на територията и/или договори за предоставяне на пристанищни услуги; 2. документи, удостоверяващи правния статус на пристанищния оператор - данни за съдебна регистрация, БУЛСТАТ и номер по данъчната регистрация; 3. строителната и техническа документация, както и съответните документи за въвеждането на пристанищните съоръжения в експлоатация в съответствие със законодателството; 4. технологичен план и описание на основните параметри и характеристики на пристанищните съоръжения съгласно приложения № 2 и № 3; 5. декларации за съответствие на пристанището и пристанищните съоръжения с изискванията на раздели II и III с приложен списък на съоръженията с повишена опасност; 6. правилник за организация на работата в пристанището, разработен в съответствие с изискванията на наредбата по чл. 104, ал. 1 ЗМПВВППРБ, в т.ч. схемата за организация на вътрешен и междутерминален транспорт; 7. план за управление на отпадъците, изготвен в съответствие с изискванията на чл. 11, ал. 3; 8. план за действия при бедствия, аварии и катастрофи, съгласуван с ИА “ПА” и дирекция “Управление при кризи, инспекция по безопасност и евроатлантическо сътрудничество” на Министерството на транспорта и съобщенията; 9. щатно разписание и списък на назначените по договор пристанищни работници; 10. технологични карти (карти за типов технологичен процес), утвърдени от ИА “ПА”, описани в списък съгласно приложение № 4; за пристанищата или части от тях, в които се обслужват пътници, пристанищният оператор представя и копие от инструкцията на пристанищния оператор за обслужване на пътници; 11. протоколи и други документи от проверки, измервания и предписания на компетентните контролни органи по чл. 3, ал. 2 на тази наредба и на служителите на ИА “ПА”: а) за дълбочините и състоянието на акваторията, каналите и подходите, за състоянието на средствата за навигационно осигуряване и за разположението на плаващи съоръжения (понтони, докове и др.) - от ИА “МА” или от Изпълнителна агенция “Проучване и поддържане на река Дунав” в рамките на техните компетенции и правомощия; б) за състоянието на противопожарната и аварийната безопасност в района на пристанището - от регионалните звена на НСПАБ или сертификат за пожарна и аварийна безопасност, издаден по надлежния ред; в) за условията и безопасността на труда, техническия надзор на съоръженията с повишена опасност и опазването на околната среда - от отдел ИТНБЗУТБ на МТС, Главна дирекция “Инспекция за държавен технически надзор” на ДАМТН или от Изпълнителна агенция “Главна инспекция по труда”; г) за оценка на състоянието на железните пътища - от съответното териториално поделение на Национална компания “Железопътна инфраструктура”, а за крановите пътища - от съответните контролни органи; д) за качеството на битовите води, за състоянието на отпадъчните води, на устройствата за съхраняване и неутрализиране на отпадъци - от РИОКОЗ и РИОСВ; е) за елементите на условията на труд (микроклимат, прах, шум, вибрации, осветление, физическо натоварване, електромагнитни полета и лазерни лъчения, токсични вещества и йонизиращи лъчения) на работните места и при използване на работното оборудване - за съответствието им със стандартите за безопасни и здравословни условия на труд - от регистрирани служби по трудова медицина.

(5) При извършване на проверка за съответствие с изискванията на раздели II и III при условията на ал. 1, т. 4 и 5 и при извършване на планова годишна проверка се подават документите, предвидени в ал. 4, т. 11, а документите по ал. 1, т. 1 - 11 - само ако има промени в обстоятелствата.

Чл. 20. (1) Изпълнителният директор на ИА “ПА” или упълномощено от него лице назначава комисия, която да събере и да предостави информация за изпълнението на изискванията за експлоатационна годност на пристанищата.

(2) Изпълнителният директор на ИА “ПА” или упълномощеното от него лице съобщава писмено на заявителя датата за проверка на пристанището в срок до 5 дни след постъпването на заявлението.

Чл. 21. (1) Когато се констатират непълнота или несъответствие на представените документи, изпълнителният директор или упълномощеното от него лице уведомява за това заявителя в срока по чл. 20, ал. 2 и определя срок за отстраняването им.

(2) Проверката по ал. 1 се провежда в срок до 14 дни от подаване на заявлението и изискуемите документи към него. В случаите по ал. 1 срокът започва да тече след отстраняване на несъответствието или непълнотата.

Чл. 22. (1) Комисията извършва проверката, като попълва проверовъчен лист на експлоатационната годност (Форма ПЕГ-1) - приложение № 5, и изготвя протокол - приложение № 6. Протоколът се изготвя в три еднообразни екземпляра - по един за ИА “ПА” - София, за специализираното й звено и за съответния пристанищен оператор.

(2) Към протокола се прилагат всички предписания на контролните органи по чл. 3, ал. 2 и на служителите на ИА “ПА”.

(3) При подготовка на информацията комисията взема предвид протоколите и оценките на контролните органи по чл. 3, ал. 2 на тази наредба и на служителите на ИА “ПА”, като оценява отражението на направените забележки и предписания върху експлоатационната годност на пристанището, част от него или отделен елемент на инфраструктурата, оборудването и организацията на работата.

(4) В случаите, когато операторът има възражения по констатациите в протокола на комисията, той депозира писменото становище пред комисията в срок до 7 дни от датата на подписването на протокола. Комисията прилага становището към протокола за проверката на експлоатационната годност.

(5) След изтичане на срока по ал. 4 изпълнителният директор на ИА “ПА” изпраща в 7-дневен срок доклад до министъра на транспорта и съобщенията или упълномощеното от него лице относно резултатите от проверката със или без предложение за издаване, отнемане или изменение на удостоверението за експлоатационна годност.

(6) Към доклада по ал. 5 се прилагат: 1. заявлението на оператора; 2. протокол от извършената проверка; 3. становище на оператора, ако има такова; 4. задължителни предписания и документи за наложени ограничения, както и други документи в подкрепа на предложението; 5. проект на удостоверение за експлоатационна годност, ако са налице условия за издаването му.

(7) Когато е налице основание да се откаже издаването на удостоверение за експлоатационна годност или да се преустанови или ограничи временно или постоянно експлоатационната годност на пристанище или на терминал, в срок до 7 работни дни от подписването на доклада на комисията изпълнителният директор уведомява министъра на транспорта и съобщенията, като му представя мотивирано предложение за предприемане на съответните действия.

(8) Министърът на транспорта и съобщенията или упълномощеното от него лице издава удостоверение за експлоатационна годност - приложение № 7, или отказва издаването му. Издаденото удостоверение за експлоатационна годност се вписва по партидата на пристанището в регистъра на пристанищата.

(9) Отказът на министъра на транспорта и съобщенията или на упълномощеното от него лице за издаване на удостоверение за експлоатационна годност, както и преустановяването или ограничаването на експлоатационната годност подлежат на обжалване по реда на Закона за Върховния административен съд.

Чл. 23. Удостоверението за експлоатационна годност на пристанището или терминала се издава за срок 3 г. и не подлежи на преотстъпване.

Чл. 24. (1) Изпълнителна агенция “Пристанищна администрация” осъществява контрол на експлоатационната годност и организацията на работа на пристанищата чрез извършване на планови, текущи и целеви проверки.

(2) Плановата проверка на експлоатационната годност се извършва ежегодно със заповед на изпълнителния директор на ИА “ПА”.

(3) Проверката по ал. 2 обхваща състоянието на инфраструктурата, акваторията, подходите, вълноломите, кейовата и пристанищната механизация и другите пристанищни съоръжения и персонала на пристанищата и тяхното съответствие с изискванията на тази наредба, както и условията на труд.

(4) Проверката по ал. 2 обхваща и изпълнението от пристанищния оператор на препоръките и задължителните предписания, издадени от ИА “ПА”, направени при предходната планова проверка.

(5) Предмет на текущите проверки на експлоатационната годност са отделни елементи на инфраструктурата и съоръженията, изпълнението от страна на пристанищния оператор на изискванията за правилната и безопасна експлоатация на съоръженията с повишена опасност, здравословните и безопасни условия на труд, изпълнението на направените от ИА “ПА” задължителни предписания и препоръки, използването на квалифициран изпълнителски персонал и др. Проверките се извършват от инспекторите на ИА “ПА” в хода на изпълнение на служебните им задължения.

(6) Целевите проверки се извършват по повод направени конкретни предписания от контролните органи по чл. 3, ал. 2 и на служителите на ИА “ПА”, както и когато е необходимо да се оцени аварийна ситуация и да се предприемат неотложни мерки за преодоляване на последствията от нея.

(7) Проверките по ал. 6 се извършват и по предложение на инспектори от ИА “ПА” при констатиране на нередности при извършването на текущи проверки на експлоатационната годност. Целевата проверка се назначава със заповед на изпълнителния директор на ИА “ПА” или упълномощено от него лице.

(8) При извършването на проверките пристанищният оператор представя документите по чл. 19, ал. 4, т. 11, както и други документи при поискване от страна на проверяващата комисия или по своя преценка.

(9) Резултатите от проверките се оформят по реда на чл. 20 - 22 от наредбата.

Чл. 25. (1) Експлоатацията на пристанище или на терминал се преустановява, когато се установи, че: 1. обектът в техническо и организационно отношение не отговаря на изискванията за безопасното приемане, обслужване и обработване на кораби, пътници, товари и поща по тази наредба; 2. извършват се нерегистрирани дейности и се работи по несъгласувани с ИА “ПА” технологични карти или инструкции; 3. правното основание на пристанищния оператор да ползва обекта е отпаднало; 4. обектът е преустановил предоставянето на регистрираните пристанищни услуги за срок по-голям от 12 месеца.

(2) Обстоятелствата по ал. 1 се установяват от комисията, назначена по реда на чл. 20, ал. 1, като комисията набира информацията въз основа на проверка за съответствие с изискванията на раздели II и III, при спазване изискванията на чл. 22.

Чл. 26. (1) При аварийни ситуации, които могат да заплашат безопасността на персонала на пристанището, екипажите на корабите или клиентите на пристанищата, директорът на съответното специализирано звено съгласувано с изпълнителния директор на ИА “ПА” може да преустанови до 48 часа дейността на пристанището или на терминала.

(2) Изпълнителният директор на ИА “ПА” уведомява незабавно министъра на транспорта и съобщенията за предприетите действия по ал. 1.

(3) Обстоятелствата по ал. 1 и предприетите действия по ограничаване на дейността на пристанището или на терминала се отразяват в регистъра на пристанищата по партидата на съответното пристанище.

Чл. 27. (1) При събирането на информация за изпълнението на изискванията за експлоатационна годност на пристанищата, както и след извършване на текущи и целеви проверки на експлоатационната годност изпълнителният директор на ИА “ПА” може да дава задължителни предписания и препоръки на пристанищния оператор за привеждане на пристанището или терминала в съответствие с изискванията на наредбата.

(2) Задължителните предписания съдържат: 1. основание за задължителното предписание: описание на регистрираното отклонение от изискванията на тази наредба, вкл. направени предписания от контролните органи по чл. 3, ал. 2, от ИА “ПА” и от лицата по чл. 10; 2. действия, които трябва да предприеме пристанищният оператор, и ограничения, които трябва да спазва до отстраняване на отклонението.

Чл. 28. В 3-месечен срок преди изтичане на валидността на удостоверението за експлоатационна годност се подава заявление за издаване на ново удостоверение за експлоатационна годност.

Чл. 29. Изпълнителна агенция “Пристанищна администрация” поддържа архив с докладите на комисиите за изпълнението на изискванията за експлоатационна годност на пристанищата, с копия от протоколите на контролните органи по чл. 3, ал. 2, на ИА “ПА” и на лицата по чл. 10, както и база с данни за контрола по изпълнението на направените препоръки и задължителни предписания.

Чл. 30. (1) Изпълнителна агенция “Пристанищна администрация” уведомява писмено ИА “МА” и органите за граничен контрол в случаите, когато: 1. е отнето удостоверение за експлоатационна годност; 2. е преустановена или ограничена експлоатацията на пристанище или на терминал.

(2) Изпълнителна агенция “Морска администрация” и органите за граничен контрол спират достъпа и обслужването на кораби и на сухопътни транспортни средства до пристанището или до терминала.

Раздел V

Изисквания за експлоатационна годност на пристанищата по чл. 107 - 109 ЗМПВВППРБ Чл. 31. (1) Пристанищата по чл. 107 - 109 ЗМПВВППРБ трябва да отговарят на изискванията за експлоатационна годност съгласно тази наредба в обема, определен от наличната хидротехническа, инфраструктурна и техническа съоръженост, съобразно предназначението на пристанището или терминала.

(2) Собствениците на пристанища по чл. 107 - 109 ЗМПВВППРБ подават заявление по реда на чл. 19, ал. 1 - 3.

(3) Към заявлението по ал. 2 се прилагат документите по чл. 19, ал. 4, т. 1 - 6 и 8, протоколите, предвидени в чл. 19, ал. 4, т. 11, букви “а” - “в” и “д” от тази наредба, и съгласно изискванията на наредбата по чл. 92, ал. 4 ЗМПВВППРБ, в обем, съответстващ на предназначението на пристанището и съобразно наличните пристанищни съоръжения.

(4) Проверката за съответствие с изискванията на раздели II и III се извършва по реда на чл. 20 и следващите съобразно специфичните изисквания по чл. 32 - 33.

(5) При първоначална регистрация и при извършване на планови, целеви и текущи проверки на експлоатационната годност се прилагат изискванията на раздел IV.

Чл. 32. (1) В рибарските и яхтените пристанища на видно място се поставя информационно табло, на което пристанищният оператор дава инструкции относно режима за достъп, плана за швартоване на кораби и дълбочините във входните канали и пред кейовите места, както и информация за навигационната и метеорологичната обстановка.

(2) Пристанищният оператор на яхтено или на рибарско пристанище води: 1. дневник на регистрираните и домуващите в пристанището кораби; 2. дневник на движението на плавателните съдове.

(3) Дневниците по ал. 2 се представят на упълномощени представители на ИА “ПА”, ИА “МА” и граничните власти при поискване.

(4) Дневниците по ал. 2 се представят за заверка от специализираното звено на ИА “ПА” при представяне на документите за регистрация на съответното пристанище.

(5) Експлоатационната годност на яхтените и рибарските пристанища се проверява в съответствие с чл. 31, като се проверява и съответствието с изискванията по чл. 5 - 9, чл. 11, ал. 1, чл. 12, ал. 1 и чл. 13.

Чл. 33. Експлоатационната годност на пристанищата със специално предназначение се оценява в съответствие с чл. 31, като се проверява и съответствието с изискванията по чл. 5 - 8 и чл. 11, ал. 3.

Допълнителна разпоредба § 1. По смисъла на тази наредба: 1. “Аварийна ситуация” е ситуация, налагаща незабавното предприемане и провеждане на аварийно-спасителни и/или противопожарни действия или предприемането на неотложни мерки за предотвратяване на възникването на такава ситуация.

2. “Основни регистрови данни на пристанището” са данните за територията, акваторията, пристанищните съоръжения, предназначението на пристанището, пристанищния оператор и пристанищните услуги, за които операторът е получил достъп.

3. “Отпадъци, резултат от корабоплавателна дейност” са всички твърди и течни субстанции, вкл. и отточните води, в резултат на експлоатацията на кораба.

4. “Остатъци от корабни товари” са всички остатъци от товари, получени след приключване на процедурите по товарене и разтоварване, както и при почистване на танковете и трюмовете.

5. “Пристанищни приемни съоръжения за отпадъци” са всички съоръжения, независимо дали са трайно прикрепени, подвижни или плаващи, които могат да приемат отпадъци, резултат от пристанищната и корабоплавателната дейност и остатъци от корабни товари.

6. “Технологичен план” е утвърдена от пристанищния оператор работна схема на пристанището, в която са отразени границите на терминалите, кейовите места, с указване на автомобилните и железните пътища и подходи, покрити складове и складови площи, основни технологични схеми с пристанищната механизация, понтони и др.

Преходни и заключителни разпоредби § 2. Тази наредба се издава на основание чл. 95, ал. 1 от Закона за морските пространства, вътрешните водни пътища и пристанищата на Република България. § 3. Наредбата отменя Наредба № 9 от 2001 г. за изискванията за експлоатационна годност на пристанищата (ДВ, бр. 55 от 2001 г.). § 4. Свидетелствата за експлоатационна годност, издадени по реда на отменената с § 3 наредба, се заменят с Удостоверение за експлоатационна годност в 6-месечен срок от влизането в сила на тази наредба след извършване на планова годишна проверка на експлоатационната годност на съответното пристанище. § 5. Прегледите за експлоатационна годност по подадени до влизане в сила на наредбата заявления се извършват по реда на тази наредба. § 6. Наредбата влиза в сила от деня на обнародването й в “Държавен вестник”.

Министър: Н. Василев

Приложение № 1 към чл. 18, ал. 1

(Забележка на редакцията: виж приложенията в PDF-а на броя)

Приложение № 2 към чл. 19, ал. 4, т. 4

Приложение № 3 към чл. 19, ал. 4, т. 4

Приложение № 4 към чл. 19, ал. 4, т. 10

Приложение № 5 към чл. 22, ал. 1

Приложение № 6 към чл. 22, ал. 1

Приложение № 7 към чл. 22, ал. 8