Постановление № 107 от 6 юни 2005 г. за преобразуване на държавни училища към Министерството на образованието и науката в училища по изкуствата и културата към Министерството на културата и туризма

ПОСТАНОВЛЕНИЕ № 107 ОТ 6 ЮНИ 2005 Г. за преобразуване на държавни училища към Министерството на образованието и науката в училища по изкуствата и културата къмМинистерството на културата и туризма

МИНИСТЕРСКИЯТ СЪВЕТ ПОСТАНОВИ: Чл. 1. Професионалната гимназия за приложни изкуства - Смолян, Националната гимназия за сценични и екранни изкуства - Пловдив, и Професионалната гимназия по пластични изкуства “Акад. Дечко Узунов” - Казанлък, се преобразуват считано от 1 юли 2005 г. от държавни училища към Министерството на образованието и науката в училища по изкуствата и културата към Министерството на културата и туризма.

Чл. 2. Министърът на финансите на основание чл. 34, ал. 2 от Закона за устройството на държавния бюджет да извърши необходимите корекции по бюджетите на Министерството на образованието и науката и на Министерството на културата и туризма.

Заключителни разпоредби § 1. Министърът на образованието и науката до 1 юли 2005 г. да извърши необходимите действия, свързани с преобразуването на училищата по чл. 1 в училища по изкуствата и културата. § 2. В т. 1 от приложение № 5 към чл. 5, ал. 3 от Постановление № 216 на Министерския съвет от 1999 г. за приемане на Устройствен правилник на Министерството на образованието и науката (обн., ДВ, бр. 104 от 1999 г.; попр., бр. 106 от 1999 г.; изм. и доп., бр. 28 от 2000 г., бр. 59 и 94 от 2001 г., бр. 46, 82 и 110 от 2003 г., бр. 49, 89 и 109 от 2004 г. и бр. 7, 19 и 27 от 2005 г.) числото “29 629” се заменя с “29 556”. § 3. В приложение № 2 към чл. 5, ал. 2 от Постановление № 204 на Министерския съвет от 1999 г. за определяне на второстепенни разпоредители с бюджетни кредити към министъра на културата и туризма и за преобразуване и закриване на държавни културни институти (обн., ДВ, бр. 105 от 1999 г.; изм. и доп., бр. 112 от 1999 г., бр. 24, 49, 64 и 94 от 2000 г., бр. 24, 28 и 88 от 2001 г., бр. 9, 26 и 65 от 2002 г., бр. 1, 46, 54 и 63 от 2003 г., бр. 17, 19, 37, 41, 42, 49, 102 и 112 от 2004 г. и бр. 1, 29 и 44 от 2005 г.) се правят следните изменения: 1. В т. 1 числото “1567” се заменя с “1640”.

2. Точки 1.2 и 1.7 се изменят така: “1.2. Национално училище за музикално и сценично изкуство „Проф. Панчо Владигеров” - Бургас; 1. 7. Средно училище за музикални и сценични изкуства “Христина Морфова” - Стара Загора.”

3. Създават се т. 1.20, 1.21 и 1.22: “1.20. Професионална гимназия за приложни изкуства - Смолян; 1. 21. Национална гимназия за сценични и екранни изкуства - Пловдив; 1. 22. Професионална гимназия по пластични изкуства “Акад. Дечко Узунов” - Казанлък.” § 4. Постановлението се приема на основание чл. 5, ал. 1 във връзка с чл. 13 от Закона за закрила и развитие на културата и чл. 34, ал. 1 от Закона за народната просвета. § 5. Изпълнението на постановлението се възлага на министъра на културата и туризма и на министъра на образованието и науката.

Министър-председател: Симеон Сакскобургготски

Главен секретар на Министерския съвет: Севдалин Мавров