Решение № 83 от 11 февруари 2003 г. за определяне на спечелилия конкурса кандидат за предоставяне на концесия върху част от минералната вода от находище „София -Княжево", София, район „Витоша", Столична община, област София

РЕШЕНИЕ № 83 ОТ 11 ФЕВРУАРИ 2003 Г. за определяне на спечелилия конкурса кандидат за предоставяне на концесия върху част от минералната вода от находище „София -Княжево", София, район „Витоша", Столична община, област София

На основание чл. 18, ал. 2 от Закона за концесиите във връзка с чл. 47, ал. 1, т. 1 и ал. 3 от Закона за водите, чл. 30 от Правилника за прилагане на Закона за концесиите, приет с Постановление № 240 на Министерския съвет от 1995 г. (обн., ДВ, бр. 111 от 1995 г.; изм. и доп., бр. 15 от 1997 г., бр. 39 от 1998 г., бр. 48 от 2000 г. и бр. 27 от 2002 г.), Решение № 469 на Министерския съвет от 2002 г. за предоставяне на концесия върху част от минералната вода, обект — изключителна държавна собственост, от находище „София — Княжево", София, район „Витоша", Столична община, област София (ДВ, бр. 70 от 2002 г.), и доклад на комисията по чл.10 от Закона за концесиите, назначена със Заповед № Р-46 на министър-председателя от 19 юли 2002 г., МИНИСТЕРСКИЯТ СЪВЕТ

РЕШИ: 1. Определя за концесионер чрез проведен конкурс „Минерална вода Княжево" — ООД, София, което придобива особено право на ползване върху част от минералната вода от сондаж С-Кф на находище „София — Княжево", София, район „Витоша", Столична община, област София, с общ годишен експлоатационен ресурс в обем до 12 500 куб. м съгласно Решение № 469 на Министерския съвет от 2002 г.

2. Одобрява постигнатите при провеждането на конкурса условия, както следва: 2.1. Еднократно концесионно възнаграждение за предоставяне на концесията в размер 8000 лв., платимо от концесионера в едномесечен срок от подписването на концесионния договор.

2.2. Годишно концесионно възнаграждение върху фактически използваното количество минерална вода при единична стойност за 1 куб. м минерална вода — левовата равностойност на 2,58 щ. д. по централния курс на Българската народна банка в деня на плащането.

2.3. Минимално годишно концесионно възнаграждение, определено върху 70 на сто от предоставения общ годишен ресурс и единичната стойност за 1 куб. м минерална вода по т. 2.2 и не по-малко от левовата равностойност на 22 575 щ. д. по централния курс на Българската народна банка в деня на плащането, дължимо след изтичането на 6-месеч-ния гратисен период от сключването на концесионния договор.

2.4. Концесионерът се задължава да направи инвестиция в размер не по-малък от 804 457 лв., включително извършената до момента инвестиция, за изграждане на сгради и съоръжения за използване на предоставения ресурс при условията на т. 5.2.6 от Решение № 469 на Министерския съвет от 2002 г., конкурсното предложение и сключения концесионен договор.

2.5. Концесионерът се задължава да открие банкова гаранция в полза на концедента за гарантиране на инвестиционните си задължения по т. 2.4 в размер 10 на сто от планираната инвестиция при условия съгласно концесионния договор.

3. На основание чл. 47, ал. 3 от Закона за водите концесионерът се задължава да заплаща на Столичната община 30 на сто от годишното концесионно възнаграждение по ред, определен в концесионния договор.

4. Във връзка с осъществяването на концесионната дейност концесионерът се задължава да открие и поддържа за срока на концесията от 12 до 23 работни места в съответствие с конкурсното предложение и сключения концесионен договор.

5. Внесеният от „Минерална вода Княжево" — ООД, паричен депозит за участие в конкурса се задържа и се прихваща от еднократното концесионно възнаграждение по т. 2.1. Депозитът на класирания на второ място участник в конкурса се освобождава.

6. Упълномощава министъра на околната среда и водите да сключи от името на държавата концесионния договор с „Минерална вода Княжево" — ООД, в едномесечен срок от обнародването на решението в „Държавен вестник" при условията на това решение, Решение № 469 на Министерския съвет от 2002 г. и конкурсното предложение на „Минерална вода Княжево" — ООД.

7. Решението подлежи на обжалване пред Върховния административен съд относно неговата законосъобразност в 7-дневен срок от обнародването му в „Държавен вестник".

Министър-председател: Симеон Сакскобургготски

Главен секретар на Министерския съвет: Севдалин Мавров