Наредба за изменение и допълнение на Наредба № 70 от 2003 г. за одобряване типа на нови моторни превозни средства по отношение на устройства за ограничаване на скоростта или на бордови системи за ограничаване на скоростта и за одобряване типа на устройствата за ограничаване на скоростта

Наредба за изменение и допълнение на Наредба № 70 от 2003 г. за одобряване типа на нови моторни превозни средства по отношение на устройства за ограничаване на скоростта или на бордови системи за ограничаване на скоростта и за одобряване типа на устройствата за ограничаване на скоростта (ДВ, бр. 90 от 2003 г.) § 1. В чл. 2 ал. 1 се изменя така: “Чл. 2. (1) Всяко превозно средство за превоз на товари от категориите N2 и N3 и за превоз на пътници от категориите M2 и M3 трябва да бъде оборудвано с УОС или БСОС, което да ограничава максималната скорост на ПС до предварително определена стойност, и чиято основна функция е да управлява подаването на гориво към двигателя.” § 2. В чл. 9, ал. 1 числата “92/24” се заменят с “2004/11”. § 3. В чл. 18, ал. 1 числата “92/24” се заменят с “2004/11”. § 4. В § 1 се правят следните изменения: 1. Точка 1 се изменя така: “1. “Превозно средство” е всяко моторно превозно средство от категории M2, М3, N2 и N3, което е предназначено за движение по пътищата, има най-малко четири колела и максимална конструктивна скорост над 25 km/h. Класификацията е съгласно определенията, посочени в Закона за движението по пътищата и част А на приложение № 1 от Наредба № 60 от 2003 г. за одобряване типа на нови моторни превозни средства и техните ремаркета (ДВ, бр. 59 от 2003 г.).”

2. Точка 2 се изменя така: “2. “Устройство за ограничаване на скоростта” е устройство за ограничаване на скоростта, което може да бъде типово одобрено като отделен технически възел по смисъла на Наредба № 60 от 2003 г. за одобряване типа на нови моторни превозни средства и техните ремаркета (ДВ, бр. 59 от 2003 г.). Системите за ограничаване на максималната скорост, вградени в конструкцията на ПС от самото начало, трябва да отговарят на същите изисквания като УОС.”

3. В т. 3 след думите “ограничена скорост” се добавя означението “(V)”.

Министър: П. Мутафчиев