Меморандум за разбирателство за икономическо сътрудничество между Министерството на икономиката, енергетиката и туризма на Република България и Департамента по външна търговия и икономическо сътрудничество на провинция Гуандун на Китайската народна република

МИНИСТЕРСТВО НА ИКОНОМИКАТА, ЕНЕРГЕТИКАТА И ТУРИЗМА

МЕМОРАНДУМ ЗА РАЗБИРАТЕЛСТВО за икономическо сътрудничество между Министерството на икономиката, енергетиката и туризма на Република България и Департамента по външна търговия и икономическо сътрудничество на провинция Гуандун на Китайската народна република (Одобрен с Решение № 660 от 2 август 2012 г. на Министерския съвет. В сила от датата на подписването му – 24 август 2012 г.)

Министерството на икономиката, енергетиката и туризма на Република България и Департаментът по външна търговия и икономическо сътрудничество на провинция Гуандун на Китайската народна република, наричани по-нататък „Страните“, Желаейки да засилят техните двустранни икономически отношения, Искайки да разширят комуникацията и икономическото сътрудничество между правителствените институции, камарите и асоциациите, професионалните организации и бизнес средите от България и Гуандун, Стремейки се да увеличат двустранните инвестиции и търговия, Потвърждавайки тяхното придържане към принципите на равенство и взаимна изгода, се договориха да сключат следния Меморандум за разбирателство: 1. Страните ще полагат усилия да насърчават инвестиционното и търговското сътрудничество между бизнеса и организациите от България и Гуандун.

2. Страните съвместно ще организират рекламни и промоционални дейности с цел увеличаване на взаимните инвестиции, като: семинари, форуми, мисии за насърчаване на инвестициите, инвестиционни панаири и изложения.

3. Страните ще обменят информация за инвестиционните политики и наредби; ще проучват и създават възможности за съвместни проекти и учредяване на смесени предприятия; ще оказват съдействие за откриване на представителства и клонове на компании от България и Гуандун и ще насърчават други форми на сътрудничество в съответствие със законите и разпоредбите в двете страни.

4. Страните ще насърчават и оказват съдействие в рамките на техните компетенции фирми от Гуандун да инвестират в българските индустриални зони в партньорство с „Национална компания индустриални зони“ – ЕАД.

5. Страните ще насърчават сътрудничеството и комуникацията между малките и средните предприятия (МСП) от България и Гуандун.

6. Страните ще допринасят за създаването на нови и разширяване на съществуващите бизнес контакти между предприятията от България и Гуандун.

7. Страните ще насърчават предприятията да участват в панаири, изложения, форуми и семинари, които се провеждат на територията на България и Гуандун.

8. Този Меморандум за разбирателство ще влезе в сила от датата на подписване и ще бъде в сила за срок 3 години. Той ще бъде продължаван автоматически за последващи тригодишни периоди, освен ако една от Страните информира другата Страна писмено най-малко три месеца преди изтичането на срока на действие за своето намерение да прекрати действието на настоящия Меморандум.

9. Текстът на настоящия Меморандум може да бъде изменян или допълван по взаимно писмено съгласие по искане на всяка една от Страните. Измененията и допълненията ще влязат в сила в съответствие с разпоредбите на параграф 8 от настоящия Меморандум за разбирателство и ще бъдат неразделна част от него.

10. Меморандумът ще бъде изпълняван в съответствие със законите и разпоредбите в двете страни. Всички спорове, възникващи при изпълнението и тълкуването на този Меморандум, ще бъдат уреждани чрез приятелски разговори.

Този Меморандум е подписан в София на 24 август 2012 г. в два оригинални екземпляра с еднаква сила, всеки от които на български, китайски и английски език. В случай на различия при тълкуването меродавен ще бъде текстът на английски език.

За Министерството За Департамента по на икономиката, външна търговия и енергетиката и туризма икономическо на Република България: сътрудничество на

Иво Маринов, провинция Гуандун на заместник-министър Китайската народна република: Лиян Гуйсюан, съветник